
D'Arcy Kincaid privi în jurul ei, încă uimită şi 
încântată de faptul că se afla în Grecia. Stătea rezemată de 
copastia feribotului care o ducea spre insula Keros şi 
încerca să asimileze toate imaginile şi sunetele din jurul ei. 
Îşi petrecuse noaptea dinainte la Atena şi, deşi o noapte în 
acel oraş nu putea fi niciodată de-ajuns, reuşise să vadă 
Acropole şi Erehteionul. Îşi promisese ca, după ce-şi va 
termina misiunea, să-şi acorde câteva zile pentru a explora 
mai mult frumosul oraş, înainte de a se întoarce acasă, la 
New York. 

Acasă. Acest cuvânt o ducea cu gândul la Sean, pe 
care-l lăsase în urmă, cu Henry şi Adelaide. La vârsta de 
patru ani, Sean era un omuleţ cu păr şaten cârlionţat şi 
ochi de un căprui neobişnuit de deschis, încercuit cu 
cafeniu închis. Sean, cu trupul lui îndesat şi voinic, cu 
mâinile şi picioarele atât de mari pentru vârsta sa, Sean, 
care era întreaga lume pentru mama lui, deşi semăna mai 
mult cu tatăl. 

Tatăl. D'Arcy se foi nervoasă, nevoind să se 
gândească la Keele Petrakis. îl visase noaptea trecută. 
Atâta lucru era destul de tulburător, n-avea nevoie să se 
mai gândească la el şi ziua. 

Încercă să se concentreze asupra unei mici flotile de 
bărci de pescuit de la babordul feribotului, dar în minte îi 
tot apărea chipul lui Keele - sau, cel puţin, chipul pe care-l 
avusese cu cinci ani în urmă. Nu-l mai văzuse din ziua 
înmormântării lui Rudy. A doua zi părăsise Londra, plecând 
la New York, unde o aşteptau Henry şi Adelaide 

— Şi siguranţa. Nu, n-avea să se gândească la trecut, 
când o scăldau razele calde ale soarelui grecesc, în drum 


spre întâlnirea cu Anna Davos, matriarhala grecoaică ce 
conducea cu pricepere şi subtilitate firmele Apollo 
Shipping şi Venus Airlines. Nu era o femeie care dăduse 
multe interviuri, dar prestigiul şi banii o făceau un 
personaj incitant pentru cititorii revistei „DAY”. D'Arcy îşi 
dădea seama ce misiune importantă avea. Deşi niciodată 
nu i-ar fi dorit ghinion colegei sale Lena Plantz, fusese 
încântată că Gregson Timms, redactorul şef, fusese nevoit 
s-o trimită pe ea în locul Lenei, care căzuse la coborârea 
dintr-un taxi şi-şi scrântise glezna. Întrucât doamna Davos 
refuza să se lase intervievată de un bărbat, sarcina îi 
revenise lui D'Arcy, una dintre membrele tinere ale 
redacţiei, care publicase doar câteva articole de succes în 
revistă. 

Se gândi din nou cât i-ar fi plăcut lui Sean să vadă 
bărcile de pescuit şi să navigheze cu feribotul. Oftă. li era 
dor de fiul ei. 

Ce-ar fi făcut Keele dacă afla că avea un fiu? Acest 
gând o bântuise în primul an şi jumătate de la sosirea în 
Statele Unite, dar treptat ajunsese să-şi dea seama că n- 
avea s-o caute niciodată... necum să mai şi presupună că 
aveau un fiu. Pentru el fusese doar o aventură de-o noapte, 
una dintre numeroasele zvăpăieli din viaţa mondenă a 
necruţătorului magnat Keele Petrakis. 

D'Arcy începu să se plimbe pe puntea feribotului, 
ştiind că mai avea de petrecut patru ore la bord, captivă a 
minţii sale trădătoare. Se afla în Grecia. Keele era pe 
jumătate grec. Moştenise Keele Industries, firma căreia îi 
era director executiv, cu sediul în Marea Britanie şi filiale 
în Canada şi Australia. Cu o mână tremurătoare, D'Arcy îşi 
apăsă fruntea. De ce începuse să se gândească la el? Totul 
se întâmplase la Londra, nu în Grecia. Cu un geamăt, se 
aşeză într-un şezlong, în timp ce mintea îi era năpădită de 
amintiri. 

Ea şi Rudy Alessio se întâlniseră ca studenţi la 
Hofstra University. Tutorii săi, Henry Kincaid, fratele 
tatălui ei, şi soţia sa Adelaide, nu-l simpatizaseră pe Rudy, 
declarându-l mercantil şi imprevizibil, deşi consimţeau că 


era destul de inteligent. D'Arcy fusese o fată de douăzeci şi 
unu de ani foarte imatură, iar Rudy avea douăzeci şi doi, 
când absolviseră la Hofstra. Poate că ar fi urmat dreptul, 
aşa cum voia Henry, dacă Rudy nu primea o bursă la 
Cambridge. El insistase ca D'Arcy să-l ia de bărbat şi să se 
ducă împreună în Anglia, pentru doi ani. Trecând peste 
toate obiecțiile, D'Arcy se căsătorise cu Rudy şi-l însoţise 
în Anglia. 

Îşi acoperi faţa cu mâinile, amintindu-şi deziluzia 
care urmase, când el o declarase cu cruzime frigidă pentru 
că nu-i suporta brutalităţile. Descoperise repede că 
dragostea lui Rudy fusese trecătoare - dacă existase 
vreodată cu adevărat. O bătuse de mai multe ori, aşa că 
ajunsese să fie prudentă cu el, pentru a nu-i inflama 
temperamentul feroce. Conştiinţa faptului că în viaţa lui 
existau şi alte femei pătrunsese treptat în acel cocon de 
nefericire pe care-l numea căsnicie. Se simţise uşurată 
când Rudy îi dăduse aprobarea tacită de a urma un curs de 
artă şi tehnică fotografică. Panaceul iniţial devenise o 
adevărată pasiune. Ea şi Rudy aproape că ajunseseră să 
trăiască vieţi separate, după doar opt luni de căsnicie. 

N-o interesase aproape deloc când Rudy renunţase la 
bursă şi se angajase la Keele Industries. Dar, când D'Arcy 
propusese să se întoarcă în State şi să înainteze divorţ, 
Rudy se înfuriase, dezvăluindu-i că unele dintre motivele 
pentru care primise slujba fusese acela că era căsătorit. 
Fusese nevoită să rămână, cel puţin până când Rudy îşi 
găsea altă parteneră de viaţă - după cum spusese el, 
râzând cu răutate. Muncise tot mai mult la cursurile ei de 
fotografie şi începuse să colaboreze la micul ziar al unui 
profesor. 

Intr-o seară, Rudy anunţase că firma dădea o 
petrecere, cu toţi „stabii”, şi trebuia să-l însoţească. 

— Vezi dacă te poţi aranja puţin, D'Arce. Îţi stă părul 
ca dracu’. Păcat că eşti aşa de înaltă. Mie-mi plac femeile 
scunde şi blonde, nu roscovanele lungi în picioare. 
Dintotdeauna ai avut pistruii ăştia pe nas? Dumnezeule, 
poate-i chiar mai bine că nu putem avea copii... Dacă ar 


semăna cu tine? 

Râsul aspru al lui Rudy era crud, dar şi cam frustrat. 
D'Arcy ştia că motivul era acela că nu mai riposta, 
privindu-l doar în tăcere până când îşi termina tiradele. 
Desigur, asta n-o salva întotdeauna de palmele lui, mai ales 
dacă hbăuse câteva pahare, dar îi mai descoperise şi 
laşitatea. Când nu-l provoca, avea şanse mai mari s-o lase 
în pace. 

Primul ei imbold fusese de a refuza, dar apoi 
discutase cu prietenul şi mentorul ei, Harold Joyce. Acesta 
îi sugerase să facă vreo câteva fotografii pentru pagina 
mondenă a ziarului, ca să mai ridice cifra vânzărilor. 

— Bine, Harold. Am să-mi iau aparatul şi voi vedea ce 
se întâmplă. Dacă nimeni n-are nicio obiecţie, voi face 
câteva fotografii. Şi acum, spune-mi despre magazinul 
acela de confecţii al nepoatei tale. 

Spre surprinderea ei, micul magazin era foarte şic, 
iar nepoata lui Harold, destul de pricepută la modă. 

— Am o rochie de mătase verde pensată care-ţi va sta 
superb, înaltă şi roşcată cum arăţi. Hai, nu mai face mutra 
asta speriată, n-am să-ţi cer preţul întreg. Am să te 
consider modelul meu. Dacă te întreabă cineva de unde ai 
cumpărat rochia, spune-i că de la Amy's. Am să primesc 
mai mult decât face, dacă-mi vin cumpărătorii la care mă 
aştept. 

Amy făcuse un pas înapoi, privind trupul zvelt al lui 
D'Arcy, în lenjerie de culoarea piersicii. 

— Ce siluetă! Ai nişte sâni splendizi, înalţi şi fermi, 
coapse şi pulpe suple, şolduri înguste... Dumnezeule, ar 
trebui să lucrezi permanent ca model. 

Se învârtea în jurul lui D'Arcy, care se foia jenată sub 
privirile ei. 

— Părul... Am să te trimit la o prietenă a mea, să-ţi 
mai taie din el. 

D'Arcy o privise cu gura căscată. 

— Dar nu m-am tuns în viaţa mea... 

— Ştiu, răspunsese sec Amy. E atât de bogat şi de 
buclat, încât nici nu i se mai vede adevărata frumuseţe. Şi- 


n plus, nu faci decât să ţi-l strângi la spate, iar asta nu-ți 
accentuează structura fină a oaselor, pomeţii ăştia 
fermecători, ochii verzi,  migdalaţi... Arăţi trăsnet, 
domnişoară, dar nu te scoţi deloc în evidenţă - şi acum, să 
începem...! 

Şi-şi frecase palmele cu satisfacţie, făcând-o pe 
D'Arcy să râdă. 

Adele, coafeza, insistase să-şi strângă părul în 
creştet, prinzându-l cu un pieptene şi lăsând buclele să se 
reverse în jur ca o cascadă. Se simţea foarte uşurată că 
Rudy n-avea să treacă pe acasă pentru a pleca împreună la 
petrecere. li spusese nepăsător că urma să-şi ia costumul 
de seară cu el şi să se schimbe la birou, înainte de a porni 
spre hotel cu nişte prieteni. 

— Ia un taxi, D'Arce. Să nu întârzii, şi vezi, să n-arăţi 
chiar ca o sperietoare. 

li aruncase aceste cuvinte şi câteva bancnote, 
dimineaţa, înainte de a pleca de-acasă. 

În timpul drumului cu taxiul, D'Arcy încercase să-şi 
adune curajul. Îşi spunea că n-avea să lase nimic din 
vorbele lui Rudy să-i strice seara. De mult nu mai fusese la 
o petrecere simandicoasă. 

O dată ajunsă în holul hotelului, nu avusese idee 
încotro să se îndrepte, dar ştia că Rudy nu s-ar fi deranjat 
să-i iasă în întâmpinare. Se hotărâse să urmeze oamenii 
care mergeau pe un coridor, spre o sală mare de bal. 
Aproape ajunseseră la intrarea sălii, când o altă uşă de pe 
acelaşi culoar se deschise, lăsând să iasă un număr de 
persoane. D'Arcy se retrase un pas, făcându-le loc, şi 
tocmai credea că trecuseră toţi, când o mână mare îi 
atinse cotul. Ridică privirea spre un chip cu trăsături dure, 
dominat de un nas masiv, vulturesc. Ochii leonini ai 
bărbatului o priveau îngustaţi, fascinând-o cu culoarea 
aurie a irişilor încercuiți cu cafeniu. Avea părul de un 
castaniu închis, spre deosebire de sprâncene, care erau 
foarte negre. Pielea-i era măslinie şi bronzată, ca şi cum şi- 
ar fi petrecut o mare parte a timpului în aer liber. Umerii 
laţi păreau să întindă la limită materialul fin al sacoului 


negru de seară, iar pantalonii de mătase asortaţi îi stăteau 
întinşi pe picioarele lungi. 

— Am impresia că v-aţi rătăcit. Vă pot ajuta cu ceva? 

Glasul cu timbru profund n-o surprinse, dar privirea, 
vizibil curtenitoare, da. 

— Nu, mulţumesc. Am întâlnire cu soţul meu. Poate 
ştiţi cumva dacă pe-aici pot ajunge la petrecerea firmei 
Keele Industries? Soţul meu lucrează acolo. 

Înghiţi în sec, nemulțumită că se simţea atât de 
nervoasă. Îşi feri ochii de privirea lui pătrunzătoare, 
convinsă că străinul cel chipeş n-avea să-i răspundă. 
Încercă să-şi smulgă cotul din mâna lui. 

— Da, pe aici e. Şi eu mă duc acolo. Aşadar, sunteţi 
căsătorită cu un angajat al firmei? Poate că-l cunosc. 

Bărbatul cel înalt şi brunet, cu trup masiv, se mişca 
agil ca o felină, cu o graţie care-i ascundea forţa fizică. 

D'Arcy nu-şi putea desprinde braţul fără a face o 
scenă, aşa că se lăsă condusă spre sala de unde volumul 
rumorii festive se auzea tot mai tare. 

— Mă îndoiesc că-l cunoaşteţi pe soţul meu, dacă nu 
lucraţi în aceeaşi secţie cu el. S-a angajat recent, răspunse 
ea cam înţepată, încercând să păstreze distanţa. 

— Spuneti-mi cum vă numiţi, îi ceru el încet dar ferm, 
conducând-o în sala plină. 

— D'Arcy Alessio, şopti ea, căutându-l pe Rudy din 
privire. 

Nici nu observă că toate zgomotele încetaseră dintr- 
odată, iar râsetele erau înlocuite de un murmur crescând. 
Apoi îşi dădu seama că oamenii se uitau spre ea. Se 
întrebă, cu o tresărire nervoasă, dacă nu cumva i se vedea 
furoul. 

Apoi îl văzu pe Rudy apropiindu-se, cu părul său 
brunet şi cârlionţat arătând încă băieţeşte, deşi începuse 
să chelească. Avea chipul roşu şi o urmă uşoară de ruj 
lângă colţul gurii. 

Lui D'Arcy i se strânse inima când îşi dădu seama că 
iar băuse prea mult. Când bea, Rudy tindea să fie ursuz şi 
bădăran. Respiră uşurată, văzând că zâmbetul i se lăţea pe 


măsură ce se apropia. 

— Bună, D'Arcy. În ce încurcătură ai mai intrat de 
data asta? 

Şi, fără a-i aştepta răspunsul la întrebarea 
ironicrăutăcioasă, se întoarse spre bărbatul care continua 
s-o ţină pe D'Arcy de cot. 

— Ce mai faceţi, domnule? Eu sunt Rudy Alessio, iar 
ea e soţia mea, D'Arcy. Nu lucrez de mult în organizaţie, 
aşa că sunt cam necunoscut. 

Zâmbi arătându-şi toţi dinţii, iar D'Arcy îl simţi pe 
bărbatul de lângă ea întorcându-se s-o privească. Mâna lui 
i se desprinse de cot, dar nimic mai mult. Nu se îndepărtă, 
iar Rudy o privea acum şi el. 

— Cum ai reuşit să-l cunoşti pe domnul Petrakis, 
D'Arce? 

Rudy vorbise încet, dar D'Arcy îi simţi nota 
amenințătoare din ton şi făcu un pas înapoi. 

— Doamna Alessio n-a avut timp să-mi afle numele, 
interveni calm Petrakis, uitându-se de la D'Arcy la Rudy şi 
înapoi. 

Rudy o privi din nou, cu o expresie care parcă voia 
să-i spună cât de proastă era. D'Arcy îşi dori cu disperare 
să fi rămas acasă. 

— Poate-mi permiteţi să vă ofer ceva de băut, 
dumneavoastră şi soţiei? 

Vorbise pe un ton interogativ, însă D'Arcy ştia că 
omul numit Petrakis le dăduse un ordin. 

Rudy acceptă imediat, fără să se mai uite la D'Arcy, ci 
prin sală, pentru a surprinde privirile colegilor. Domnul 
Petrakis o luase iar de braţ, însă D'Arcy o zări pe bruneta 
măruntă care-l privea îmbufnată pe Rudy în timp ce acesta 
îi vorbea încet şi grăbit, insistent. Mai observă, cu 
indiferenţă, cum se despărţea mulţimea în două ca Marea 
Roşie, în timp ce înaintau spre unul dintre barurile 
răspândite pe perimetrul sălii de bal. 

— Ce beti, doamnă Alessio? 

Petrakis se aplecă spre ea, glasul tău cu timbru bogat 
făcând-o să tresară. D'Arcy îi văzu ochii aceia aurii 


îngustându-se, ca şi cum ar fi disecat-o şi analizat-o bucată 
cu bucată, pentru ca apoi s-o asambleze la loc, în câteva 
fracțiuni de secundă. 

Îi privi butonii în montură de aur ai manşetelor, 
înghițind în sec pentru a-şi umezi gâtlejul uscat. 

— Aş dori un pahar de Perrier cu chitră, vă rog. 

Rudy veni în spatele ei, punându-i o mână pe talie, cu 
un gest posesiv care-i făcu trupul să se arcuiască într-o 
poziţie defensivă.  Văzu ochii domnului  Petrakis 
îngustându-se şi mai mult spre ea, apoi săgetând spre 
Rudy. 

— Nu-i daţi atenţie nevesti-mii, domnule Petrakis. O 
să bea un gin cu lămâie. Iau şi eu acelaşi lucru. 

Rudy vorbea pe un ton cordial, dar apăsarea mâinii 
lui îi dădea de înţeles că nu-i convenea ce făcea. Fără 
îndoială, voia să se conformeze celor pe care-i frecventa el, 
îşi spuse nemulțumită D'Arcy. 

Domnul Petrakis comandă un gin cu lămâie, un 
Perrier cu chitră, şi un whisky irlandez pentru el însuşi. 
Apoi se uită din nou la Rudy, măsurându-l un moment cu 
privirea, după care ochii îi coborâră spre mâna pe care 
Rudy continua să şi-o ţină pe talia lui D'Arcy. Mâna se 
desprinse. 

Când îşi primiră paharele, D'Arcy şi-l luă pe al ei şi 
făcu un pas într-o parte, cu privirea în pahar, fără să bea 
încă. Nu-şi putea alunga din minte gândul la momentele de 
după petrecere, când urma să fie singură cu Rudy. N-avea 
să-i permită s-o mai lovească. Nu ştia prea bine ce avea să 
facă, dar era hotărâtă să nu-l mai lase să se atingă de ea. 

— Doamnă Alessio? 

Glasul cel scăzut se auzi chiar lângă ea. 

Cu o tresărire, D'Arcy se întoarse şi-l văzu pe domnul 
Petrakis privind-o cu un zâmbet cam iritat. Se uită pe 
lângă el, în căutarea lui Rudy, dar nu-l zări nicăieri. 

— Da? Scuzaţi-mă, nu eram atentă. 

— Mi-am dat seama, intonă el cu sarcasm subtil. 

— Îmi pare rău, domnule Petrakis. Cred că ar fi mai 
bine să-mi găsesc soţul. 


D'Arcy dădu să se îndepărteze. O mână puternică o 
prinse de braţ, oprind-o. 

— Nu pleca - şi, pentru numele lui Dumnezeu, spune- 
mi Keele, îi ceru el, pe un ton surprinzător de aspru. 

Îl privi cu ochi mari, încercând să-i descifreze 
expresia. Frumuseţea lui clasică, grecească, era alterată 
de nasul vulturesc şi o mică cicatrice care-i ridica un colţ 
al gurii, remarcă ea cu o detaşare stranie. 

— Cred că soţul meu mă caută, domnule Petrakis. 

Incerca să vorbească pe un ton cât mai calm, ca să-şi 
ascundă nervozitatea crescândă. Puțin îi păsa dacă-l jignea 
sau nu. Se săturase să fie împinsă încoace şi-ncolo de 
bărbaţi. 

— Soţul tău e ocupat cu încercările de a ademeni în 
pat tot biroul de dactilografiere, replică el cu cruzime, şi o 
văzu înghițind în sec, dureros. 

D'Arcy îi întoarse spatele, căutând ieşirea. N-avea de 
gând să mai rămână. 

— Aşteaptă. 

li prinsese din nou braţul, strâns ca într-o menghină. 

— Am început greşit. 

O răsuci încet în loc, părând să nu observe privirile 
curioase îndreptate asupra lor şi oamenii care se apropiau, 
pentru a vorbi cu directorul firmei sau a-l asculta. 

D'Arcy se simţea îngrozitor de jenată, ştiind că 
probabil numele ei zbura din gură-n gură pentru că stătea 
cu el. 

— Ascultaţi, domnule Petrakis... 

— Spune-mi Keele... te rog. 

li adresă un zâmbet fermecător, cu dinţii albi 
strălucindu-i pe chipul bronzat şi o sclipire aurie în ochi. 

— O luăm de la început. Ai uitat? întrebă el, punându- 
i un deget pe buze. 

D'Arcy auzi murmurele scăzute de surprindere din 
jur şi se retrase, cu obrajii roşii ca focul. Lua-l-ar dracu’! 
înjură ea în gând, scrâşnind din dinţi. Nu-şi dădea seama 
că se dădeau amândoi în spectacol? 

— Cred că toţi se duc acum să se aşeze la masă, 


spuse ea, cu vocea crispată. Trebuie să-l găsesc pe soţul 
meu. 

Ignoră învăpăierea temperamentală de pe chipul lui, 
care-i făcu ochii să se întunece, devenind aproape castanii. 
Cu un fior, îl ocoli, simțind că furia era îndreptată asupra 
ei. 

Nu avea idee cum ajunsese la masă, nici cum 
mâncase. Asculta indiferentă, comentariile prosteşti ale lui 
Rudy către blonda din dreapta lui, gândindu-se numai cum 
să scape mai repede, la sfârşit. 

Rudy insistă să rămână măcar la un dans, ca să 
salveze aparențele, apoi ridică din umeri, spunând că nu-i 
păsa dacă după aceea D'Arcy pleca acasă sau nu. Oricum, 
el avea de gând să rămână peste noapte la un prieten, 
drumul fiind cam lung. 

D'Arcy dădu din cap absentă, convinsă că avea să 
rămână la bruneta ai cărei ochi îi urmăreau încontinuu în 
timp ce dansau. 

— Pot să intervin? 

Glasul cel vibrant o smulse din gânduri. Încercă să 
clatine din cap negativ, dar Rudy se uita la superiorul lui 
cu un zâmbet slugarnic care arăta clar că degeaba ar fi 
încercat să protesteze. 

Işi înghiţi nodul din gât, simțindu-se uşoară ca o 
pasăre în timp ce se învârtea pe ring, în braţele acelea 
puternice. La fel ca mulţi bărbaţi voinici, Keele Petrakis 
era un bun dansator, cu mişcări uşoare, ritmice. 

— Nu eşti numai o femeie frumoasă, D'Arcy, dar mai 
şi dansezi ca un înger, murmură el, cu capul aplecat spre 
ea. 

— Vă mulţumesc. Şi dumneavoastră dansaţi bine, 
domnule Petrakis, răspunse D'Arcy, privindu-i cămaşa de 
firmă; încerca să calculeze cât timp luase coaserea tuturor 
acelor tigheluri. 

— Te plictisesc, D'Arcy? întrebă în şoaptă Keele, cu o 
notă de amuzament în glas. 

Îl privi surprinsă, apoi iritată. 

— Dacă m-aş gândi la asta, cred că răspunsul ar fi nu. 


Vocea îi era ostilă. 

Apoi, muzica se opri. D'Arcy îi simţi degetele 
înfigându-i-se în carnea braţului, înainte de a-i da drumul. 

— Ai o limbă tăioasă, D'Arcy. 

Îşi abătu privirea dinspre ochii aceia de leu, convinsă 
că-i puteau sfâşia venele. 

Rudy, care dansa în apropiere cu bruneta, se uită 
lung la ea, apoi la Keele Petrakis. D'Arcy îi simţi furia, 
chiar de la acea distanţă. Trăgând adânc aer în piept, porni 
spre masă. Când ajunse acolo, îşi luă aparatul de 
fotografiat. 

— Ce faci? Vrei să iei nişte instantanee? întrebă 
Keele la spatele ei, făcând-o să tresară. Nu-şi dăduse 
seama că o urmase. 

— Da, aşa mă gândeam, doar dacă nu cumva aveţi 
vreo obiecţie. Lucrez pentru „Vox Urbis” şi mă gândeam să 
fac câteva fotografii pentru rubrica noastră mondenă. 

Keele îl luă aparatul din mâini, privindu-l. 

— N-am nicio obiecţie. Mă laşi să-ţi fac eu mai întâi o 
fotografie? 

— Poftim? Dar... în regulă, faceţi-mi una. 

Era nemulțumită, dar reuşi să zâmbească în obiectiv. 
Apoi, înainte de a reuşi să ia aparatul înapoi, îl văzu pe 
Keele întorcându-se spre cineva şi cerând să le facă o 
fotografie împreună. O cuprinse de talie, iar omul făcu 
fotografia chiar în timp ce D'Arcy ridica privirea surprinsă 
spre Keele, iar el zâmbea în obiectiv. 

Peste cinci ani, încă urma să mai aibă fotografia. 

D'Arcy mai luă doar cinci instantanee. Era prea 
nervoasă, simțind că privirea lui Rudy o urmărea peste tot. 
Ştia că n-avea să se întoarcă acasă în seara aceea, dar mai 
ştia şi că, cu cât stătea mai mult acolo - şi reţinea interesul 
lui Keele Petrakis - cu atât creştea furia lui Rudy. N-avea 
să uite. Urma să găsească o cale de a se răzbuna pe ea şi 
nimic nu l-ar fi putut împiedica să găsească o pedeapsă cât 
mai crudă. 

Cu un oftat de uşurare, plecă să-şi ia mantoul, fără a 
se deranja să-i ureze noapte bună lui Rudy. 


— Soţul tău nu te conduce acasă? 

Glasul cel mătăsos din spatele ei o făcu să tresară iar. 

— Ştiţi că aveţi un obicei foarte neplăcut, să luaţi 
oamenii prin surprindere? întrebă D'Arcy, repezindu-şi 
bărbia înainte. 

— Iar tu ştii că eşti ca un pui de dragon care scuipă 
foc? râse Keele. Asta-i mantoul tău? 

Luă din mâinile ei impermeabilul practic, căptuşit, cu 
manşetele uzate. 

— Mai bine economiseai ceva bani de pe rochia asta 
şi-ţi cumpărai un palton nou. 

— Nu vă priveşte, iar rochia asta o port ca reclamă. 
Nu e a mea. Aşa că păstraţi-vă comentariile pentru 
dumneavoastră, răspunse D'Arcy, iritată şi conştientă de 
neajunsurile garderobei sale. 

— Soţul tău pare să se îmbrace destul de bine. 
Spune-i că ai nevoie de mai mulţi bani pentru haine, 
replică el tărăgănat, în timp ce D'Arcy îşi înnoda cordonul 
care de mult nu mai avea cataramă. 

Îi venea să-i strige în faţă că purtase acel mantou tot 
timpul colegiului, că era prea mândră să-i ceară bani 
unchiului ei, că soţul îi dădea numai bani pentru mâncare, 
şi că într-o bună zi avea să câştige pentru fotografii destui 
bani ca să se îmbrace singură. 

— Te duc acasă, D'Arcy. 

D'Arcy se opri ca trăsnită în coridorul care ducea 
spre holul hotelului. 

— Nu, mulţumesc. 

— Te duc acasă. 

Glasul lui era sec şi categoric. 

Dintr-odată, avu senzaţia că înăuntrul ei se desfăcea 
un nod uriaş. Parcă s-ar fi rupt un zăgaz, lăsându-i toate 
emoţiile să izbucnească nestăvilite. 

— Nu... vă purtaţi... aşa de... generos... cu mine... 
gâfâi  întretăiat D'Arcy, cu gâtlejul contractându-i-se 
spasmodic; din ochi îi izbucniră lacrimi, într-un torent care 
începu să-i înlăture toate bastioanele - şi nici măcar nu ştia 
de ce. O, Doamne, uitaţi... ce-aţi făcut... suspină ea, 


ştergându-se la ochi cu un şerveţel. 

Fără să mai scoată o vorbă, Keele o conduse afară din 
clădire. 

Abia dacă-şi dădu seama cum se urcă în maşină, al 
cărei interior elegant o învălui ca un cocon capitonat, 
confortabil. 

Maşina înainta prin ploaie, cu motorul torcând lin, 
luminile din jur formând dincolo de ferestrele ude un decor 
suprarealist, ca un tablou de Dali. Apoi, deodată, se lăsă 
liniştea. În garajul subteran nu răzbătea niciun sunet de 
afară. D'Arcy nu spuse nimic, până ajunseră la uşa liftului. 

— Unde suntem? întrebă ea cu o curiozitate amorţită. 

— La mine acasă. Nu te pot lăsa singură, iar pe 
porcul ăla de bărbat al tău îl doare-n cot de tine. 

— Ştiu, răspunse ea scurt, suflându-şi nasul în batista 
fină pe care Keele i-o pusese în mână încă din maşină. 
Vreau să mă duc acasă. Nu pot rămâne aici. 

— Am să te duc acasă după ce bei un coniac şi o 
cafea. 

— Nu beau. 

Îl privi încruntată, în timp ce Keele îi deschidea uşa 
liftului, care dădea direct în holul apartamentului său. 

— Îmi amintesc, răspunse el cu un glas amuzat, 
luându-i impermeabilul de pe umeri. Coniacul are rol de 
medicament. 

— Aiurea, replică D'Arcy, frecându-şi braţele cu 
mâinile reci, în timp ce mergea spre şemineul în care 
Keele tocmai aprinsese focul. Îmi place focul adevărat, nu 
imitaţiile alea electrice, continuă ea, încercând să-şi 
stăpânească tremurul dinţilor. 

— Şi mie. De-asta am şemineul ăsta, răspunse Keele, 
venind în spatele ei. 

Când D'Arcy vru să se îndepărteze, o prinse de braţ, 
chicotind. 

— De ce râdeţi de mine? întrebă ea, ridicând o privire 
încruntată dinspre paharul cu coniac. 

— Poate pentru că preferi să intri în foc, mai degrabă 
decât să rămâi lângă mine. 


— Nu prea am de ales, nu-i aşa? replică D'Arcy pe un 
ton resemnat. 

În ochii lui leonini apăru o expresie şireată. 

— Cum spuneam, ai o limbă veninoasă. 

— Îmi pare rău. Ar fi trebuit să mă duceţi direct 
acasă. N-am chef să petrec. 

Vocea îi deveni mai scrâşnită, când adăugă: 

— Mi-a fost de-ajuns, pentru seara asta. 

— De ce te-ai măritat cu mitocanul ăla? întrebă 
Keele, în timp ce lua o gură de coniac, privind-o. 

— Pe-atunci, nu ştiam că e un mitocan. 

D'Arcy înghiţi şi ea o sorbitură de coniac, iar ochii 
începură să-i lăcrimeze. Vocea-i era răguşită. 

— Şi nici de mine nu ştiam că eram o javră frigidă şi 
cu apucături de gospodină. 

Căscă ochii îngrozită de ceea ce spusese şi se 
întoarse cu spatele, pentru a pune paharul pe masa de 
stejar cu încrustaţii, în stil medieval. 

— Trebuie să mă duc acasă. Am să iau un taxi. 

— Nu. 

Petrakis o trase spre el. 

— Deci, eşti gata să-i accepţi aprecierile despre tine? 

Glasul îi era aspru, dar degetele lui o atingeau uşor 
pe talie, masând-o. 

— Da! 

Răspunsul îi scăpă fără voia ei. 

— Fiindcă are dreptate. Detest sexul. 

Îi desprinse degetele de talie, apoi se întoarse spre 
el. 

— Detest să mă atingă bărbaţii, mârâi ea. Aşa că are 
dreptate. Şi ţine-ţi labele libidinoase acasă! 

— Labe libidinoase? repetă el, pe un ton insidios. 
Doamnă, nu ştii ce vorbeşti. 

Vorbea muşcând cuvintele, retezându-le cu dinţii ca 
pe nişte schije de oţel. Întinse din nou mâinile spre ea. 

Pe D'Arcy o părăsise puterea de discernământ. Mâna 
îi zbură spre faţa lui, lovindu-l în plin. Se răsuci s-o ia la 
fugă, dar mâinile lui Keele i se încleştară pe talie, 


întorcând-o iar cu faţa spre el. 

Gura i se prăvăli peste a ei. D'Arcy avu senzaţia că 
buzele-i erau două boabe de strugure strivite. Panica o 
făcu să se zbată şi mai tare, provocându-l să întărească 
strânsoarea. 

În minte i se ivi chipul lui Rudy, tumefiat şi malefic. 

— Nu! Termină! N-am să te las să mă loveşti! Lasă- 
mă-n pace! 

Apoi se înecă, auzindu-şi sunetul propriei respiraţii 
ca un vuiet de cascadă. Ştia doar că trebuia să se apere, că 
n-avea să-l lase s-o mai lovească. 

— D'Arcy, încetează. Deschide ochii. Imediat! 

Glasul era blând, dar categoric. 

— Nu eşti cu Alessio, iubito. Eşti cu mine. N-am să-ți 
fac niciun rău. Niciodată nu ţi-aş face. 

Pleoapele lui D'Arcy păreau lipite cu clei. Când reuşi 
să le deschidă, privindu-l pe Keele Petrakis, simţi un 
amestec de frică şi uşurare. 

— Trebuie să plec... 

— N-am să te las să pleci. 

O conduse spre canapea, continuând s-o ţină 
încercuită cu braţele. Ridică de pe masă coniacul şi-i atinse 
buzele cu marginea paharului. 

— Bea asta, D'Arcy. N-ai să te îmbeţi, dar te va ajuta 
să te relaxezi. 

— De ce ai grijă de mine? întrebă D'Arcy, vorbind cu 
buze tremurătoare. 

Chipul lui Petrakis nu se îmblânzi. 

— Nu ştiu... Dar ştiu că de mult ar fi trebuit să aibă 
cineva grijă de tine. Părăseste-l, D'Arcy. 

D'Arcy dădu din cap. 

— Imediat ce voi avea destui bani ca să mă duc 
acasă, am s-o fac. 

— Acasă, unde? întrebă el blând, ajutând-o să bea 
încă o înghiţitură de coniac. 

— În America... 

— America e mare, comentă Keele, uşor amuzat, 
aşezându-se lângă ea. 


— Da, nu-i aşa? 

Colţurile gurii lui D'Arcy se arcuiră. Oftă. 

— E frumos aici... murmură ea, privind covorul 
Kerman, verde cu crem. Cred că toate astea sunt foarte 
scumpe. 

Vorbea gesticulând cu paharul, astfel că lichidul i se 
revărsă peste mână. Chicoti, lăsându-şi capul pe spate. 

— Te-ai îmbătat doar din două înghiţituri de coniac? 
întrebă Keele, atingându-i colţul gurii cu buzele. 

— Patru înghiţituri, şi nu m-am îmbătat. 

Un moment, îl privi fără să zâmbească. 

— Sunt trează. Dar mă simt atât de relaxată şi lipsită 
de griji... 

Apoi îi zâmbi din nou, ridicându-şi mâna cealaltă 
pentru a-i atinge obrazul. 

— Ar trebui să fii psiholog, nu director de firmă, 
domnule Petrakis. 

— Spune-mi Keele. Vreau să te aud rostindu-mi 
numele. 

— Keele. 

Capul lui se aplecă, iar gura i-o acoperi pe a ei. 
Sărutul fu blând, persuasiv. Trupul său îl apăsa pe al ei, 
greu, cu senzualitate. D'Arcy se chinuia să-şi păstreze 
echilibrul. 

— Pun... pun pariu că trebuie să te bărbiereşti de 
două ori pe zi. 

Keele îşi trecu o mână peste bărbie. 

— Te zgârii, D'Arcy? 

Ştia că ar fi trebuit să spună da, că dacă-i cerea să se 
bărbierească ar fi scăpat. 

— Se poate şi mai rău. 

Îi mângâie bărbia, apoi gâtul. 

— Te bărbieresti de două ori pe zi? 

— Da. 

Glasul îi era r găsit, şi-şi întoarse faţa spre mâna ei, 
urmărindu-i cu limba liniile palmei. 

— Vreau să fii mâncarea şi băutura mea, D'Arcy. 

Ochii lui o priveau topiţi. 


— Mă laşi să te beau? 

Îl privi amuţită, în timp ce o rezema de pernă şi se 
întindea lângă ea. Gura lui îi cutreiera faţa peste tot, 
dându-i senzaţia că-i săruta fiecare por al pielii. 

— Nu, şopti ea, chiar în timp ce-l ajuta să-i scoată 
hainele. À 

— Ba da, mica mea iubită, da. In noaptea asta, va 
face dragoste cu tine un bărbat adevărat. In noaptea asta, 
ai să fii femeie. 

Orice răspuns se pierdu în gura lui lacomă. Apoi, în 
timp ce simţea dogoarea crescându-i în trup, D'Arcy 
începu să-l mângâie. Când trupul lui se uni cu al ei, 
plăcerea îi crescu până când mugurul de senzaţii plesni, 
făcând-o să explodeze într-o vâltoare de culori. 


Când Keele adormi, cu ea în braţe, D'Arcy rămase 
trează, vrând să savureze momentele petrecute cu 
bărbatul pe care ştia că-l iubea. Tot ce simţise vreodată 
pentru Rudy nu era decât o imitație palidă a ceea ce 
simţea pentru acest bărbat, un bărbat pe care nu putea să- 
l aibă. 

D'Arcy se desprinse de lângă el în timp ce respira 
adânc, în ritmul greu şi regulat al somnului. Se îmbrăcă şi 
ieşi din apartament tocmai când cerul cenuşiu începea să 
se albăstrească, la răsărit. 

Când ajunse acasă, Rudy nu era acolo. Făcu o baie, 
apoi începu să developeze filmul de la petrecere. După 
aceea se duse la redacţie, iar când Harold îi spuse că o 
căuta Keele la telefon, îi ceru să-l anunţe că nu era acolo. 

În seara aceea o sună din nou, dar D'Arcy refuză să-i 
vorbească. 

Noaptea, sosiră doi poliţişti, care o anunţară că 
maşina lui Rudy se răsturnase pe şosea, iar el şi bruneta 
care-l însoțea muriseră pe loc. 

Rudy fusese orfan, aşa că D'Arcy aranjase să fie 
înmormântat în Anglia. La înmormântare, îl văzu şi pe 
Keele. A doua zi plecă la New York, fără să ştie că purta în 
pântece copilul lui Keele. 


Capitolul 2 

— Kyria? în curând ajungem la Keros. V-am adus o 
cafea. 

Tânărul slab şi zâmbitor se înclină şi plecă. Dacă 
observase cum îi tremura mâna, fusese prea politicos ca s- 
o menţioneze. 

Debarcarea pe Keros decurse fără probleme, şi în 
curând se apropie de ea un bărbat robust, cu capul chel şi 
masiv ca un bloc de piatră. 

— Sunteţi kyria Plantz? întrebă el într-o engleză cu 
accent străin, abia mişcându-şi buzele şi măsurând-o cu o 
insolenţă prost disimulată. 

— Nu, sunt kyria Kincaid. Kyria Plantz s-a îmbolnăvit. 
Poate că redactorul meu şef a reuşit să... 

— Trebuie s-o escortez pe kyria Plantz, nu pe 
altcineva. 

Atitudinea lui părea aproape amenințătoare. 

— Ascultaţi, am scrisorile de acreditare la mine. 
Duceţi-mă la doamna Davos şi am să-i explic totul. 

Spre surprinderea ei, omul capitulă. Oftă uşurată, 
căci se temuse să nu rămână în portul aglomerat, fără altă 
posibilitate decât să se întoarcă la Atena. 

Il urmă până la un Rolls-Royce vechi, dar în perfectă 
stare, care porni pe un drum de ţară stâncos, în jurul 
căruia zburdau pe coline copii şi capre. D'Arcy se încruntă 
la vederea măgarilor încărcaţi cu samare, care-şi ţineau 
capul aplecat în căldura toridă. I se spusese că grecilor nu 
le plăcea să te amesteci în felul cum îşi tratau animalele. 

Drumul şerpuia printre coline presărate cu stânci, 
apoi coti din nou spre mare. D'Arcy văzu apărând o casă ca 
o perlă cuibărită pe catifeaua verde a peluzelor ce coborau 
spre o faleză stâncoasă, sub care se întindea o plajă 
alburie. Spera să aibă ocazia de a înota în apa limpede a 
mării. 

După aerul condiţionat din maşină, arsiţa o lovi ca un 
pumn încins în foc. Il urmă pe şoferul cel taciturn în casă, 
aducându-şi cu ea tocul camerei foto, geanta cu filmele şi 
celelalte echipamente. Şoferul îi căra bagajele - fără efort 


şi, spre deosebire de ea, fără să transpire. 

Le deschise o femelă de dragon, cu părul negru 
începând să încărunţească, strâns la spate într-un coc. 
Sorţul ei scrobit trosnea, cu un sunet care lui D'Arcy îi 
părea dezaprobator. 

— Miklós spus la noi pe radio că nu sunteţi persoana 
care aşteptat. Se poate ca doamna să nu lase la 
dumneavoastră să staţi. 

Şi, cu aceste cuvinte, îi făcu semn lui D'Arcy s-o 
urmeze prin holul placat cu marmură neagră şi albă, înalt 
cât cel puţin două niveluri, având în mijloc un candelabru 
de cristal. Scara urca în semicerc pe lângă un perete, spre 
un balcon interior care se prelungea pe jumătate din 
lungimea holului. 

D'Arcy cobori privirea şi o văzu pe femeia ca un 
dragon deschizând o uşă de mahon cu încrustaţii. Intră 
într-o încăpere spațioasă şi aerisită, cu ferestre din podea 
până-n tavan, pe unde intra briza mării. Camera era 
decorată în verde marin şi crem, cu perne asortate pe 
canapele şi fotolii şi mobilă de mahon încrustat peste tot. 
Era plină, dar caldă şi primitoare, discretă dar nu formală. 

Femeia care se ridică în picioare era scundă, cu ochi 
albaştri pătrunzători care distonau cu structura fină a 
oaselor feţei. Şi ea avea părul negru şi uşor cărunt, strâns 
la spate într-un coc. Rochia-i era neagră, dar din mătasea 
cea mai fină, iar pantofii simpli şi negri, din piele suplă, 
moale. Înclină capul, dar nu întinse mâna. După ce o studie 
pe D'Arcy câteva momente, vorbi, cu o asprime ciudată în 
voce. 

— Angajaţii mei sunt de părere că ar trebui să vă 
alung de pe insulă, domnişoară... ăă... Kincaid. 

Vorbea fără accent străin. 

— Îmi pare rău că redactorul şef n-a reuşit să vă 
anunţe, dar sunt calificată să vă iau interviul, doamnă, şi 
am aici toate acreditările. 

D'Arcy scoase hârtiile din poşetă, iar femeia le luă 
fără tragere de inimă. Le parcurse cu privirea, apoi ridică 
uşor din umeri. 


— În regulă, puteţi să staţi, dar dacă decid că nu 
sunteţi ceea ce vreau, veţi pleca fără să-mi luaţi niciun 
interviu. Aţi înţeles? Luaţi loc, domnişoară Kincaid, şi 
vorbiţi-mi despre dumneavoastră, până ni se aduce 
cafeaua. 

D'Arcy trase adânc aer în piept, aruncând o privire 
scurtă în jurul camerei, ca să vadă dacă nu cumva 
redutabilul Miklós aştepta în apropiere, gata s-o dea pe 
uşă afară. Primele ei răspunsuri la întrebările doamnei 
Davos fură scurte şi fragmentare, în timp ce se chinuia să- 
şi păstreze calmul. 

Doamna Davos o mitralia cu întrebări, făcând-o să se 
simtă ca şi cum ea ar fi fost cea intervievată. Când se 
ridică, dând de înţeles că întrevederea luase sfârşit, 
mâinile lui D'Arcy erau umede de transpiratie, iar gura i se 
uscase ca nisipul. 

— Cina se va servi la ora opt, domnişoară... âă, 
doamnă Kincaid. Ar fi trebuit să-mi spuneţi că sunteţi 
măritată, continuă doamna Davos cu o privire 
dezaprobatoare, în loc de a mă lăsa s-o deduc, când mi-aţi 
spus că aveţi un fiu. În Grecia, ne mândrim cu viaţa de 
familie. 

— Şi în ţara mea ne mândrim cu viaţa de familie, 
doamnă Davos, replică D'Arcy, ridicând bărbia. 

Femeia înălţă din umeri şi se întoarse. D'Arcy era 
sigură că n-o credea. 

Expiră din străfunduri, când uşa de mahon se închise 
în urma ei. 

Maria, femeia-dragon, stătea ca un câine de pază, 
aşteptând doar să surprindă privirea lui D'Arcy. Apoi arătă 
cu capul spre scară. 

Nu rosti nicio vorbă în timp ce o escorta până la 
camera ei, dar D'Arcy era prea epuizată ca să-i pese. Avea 
senzaţia că fusese interogată de poliţie. Unele dintre 
întrebările pe care i le pusese doamna Davos despre 
familia ei erau prea personale, şi din acel motivnu-i 
spusese că Kincaid era numele ei de fată. 

Maria deschise uşa camerei, apoi pe cea a băii 


alăturate. 

Când rămase singură, se duse la fereastra cu vedere 
spre gazonul întins. Doamna Davos îi spusese că la cină 
urma să vină şi un nepot al ei, şi că şi acesta avea să-i pună 
întrebări. D'Arcy oftă, întrebându-se oare ce voia să mai 
afle de la ea. 

După ce făcu o baie cu spumant, în cada circulară, 
simțindu-se ca o prinţesă, reveni în cameră, admirând 
carpeta artizanală, de un albastru verzui, asortată cu 
cuvertura ţesută la un război de casă. Apoi se duse iar la 
uşa balconului îngust, de unde observă într-o doară că pe 
alee apăruse un Ferrari negru. Buzele i se răsfrânseră cu 
dezgust, când se gândi la sărăcia oamenilor de pe Keros şi 
stilul ostentativ de viaţă al familiei Davos. 

O privire aruncată spre ceas o înştiinţa că era cazul 
să se grăbească. În ultimul moment, îşi agăţă un aparat pe 
umăr şi ieşi grăbită din cameră, bocănind cu tocurile pe 
pardoseala de marmură a holului de la parter. 

În dreptul uşii salonului ezită, trăgând adânc aer în 
piept. 

— Nu trebuie să ascultat la uşă, o mustră Maria, 
făcând-o să tresară atât de tare, încât fu cât pe ce să scape 
aparatul de fotografiat. 

— Pentru informarea dumitale, nu trăgeam cu 
urechea, răspunse D'Arcy încurcată, simțind un chef nebun 
să-i scoată limba. In schimb, intră pe lângă ea în cameră, 
unde doamna Davos stătea de vorbă cu cineva - nepotul, 
probabil. Acesta stătea într-un fotoliu, cu spatele spre ea, 
astfel încât nu-i vedea decât creştetul, deasupra spătarului 
înalt. Un moment, la vederea acelui păr castaniu lucios, 
auzi un vuiet în urechi. 

Se opri locului, când văzu ochii doamnei Davos 
ridicându-se spre ea. Observându-i direcţia privirii, 
bărbatul se ridică şi el, întorcându-se spre uşă dintr-o 
singură mişcare. 

D'Arcy ştia că şocul din ochii aceia căprui-aurii se 
reflecta şi într-ai ei, dar al lui fu ascuns mai rapid. Întoarse 
capul spre doamna Davos, o văzu mişcându-şi buzele, dar 


nu înţelese ce spunea. Făcu un mare efort să nu fugă pe 
uşă afară, din cameră, din casă, de pe insulă. Oare îl 
făcuse să se materializeze numai gândindu-se la el, în 
aceeaşi zi? 

— Doamnă Kincaid? Vă simţiţi rău? Sunteţi foarte 
palidă. Aţi băut apă de la robinet? Doamnă Kincaid? 

Vocea doamnei Davos devenise şi mai severă. 

— Poftim...? Nu, n-am băut apă... răspunse D'Arcy, cu 
buzele ca de ceară. Mă simt bine... 

Rămase pe loc, cu mâinile pe lângă trup, simțindu-se 
ca într-o căruţă a condamnaților care o ducea spre 
ghilotină. 

— Ei, atunci veniţi încoace să-l cunoaşteţi pe nepotul 
meu, Keele Petrakis. El este administratorul tuturor 
afacerilor mele, spuse doamna Davos. 

Cum D'Arcy nu reacţionă, femeia se încruntă, cu o 
iritare evidentă. 

— Este moştenitorul meu şi directorul tuturor 
companiilor mele, adăugă ea. 

— Înţeleg, murmură D'Arcy, privind cu ochi sticlosi. 

Keele Petrakis veni spre ea, cu mâna întinsă. D'Arcy 
o privi ca şi cum ar fi fost o cobră regală. Fu nevoită să 
tragă adânc aer în piept înainte de a ridica degetele să le 
atingă pe ale lui. Când vru să-şi retragă mâna, Keele i-o 
prinse şi o ridică la gură. D'Arcy o văzu pe doamna Davos 
întorcând brusc capul, la vederea acestui gest, şi-i observă 
buzele crispându-se, înainte ca umerii laţi ai lui Keele s-o 
ascundă. 

— Uită-te la mine, D'Arcy. Uită-te la mine. 

Glasul lui scrâşnea ca un obiect de oţel frângându-se. 

— Nu... abia reuşi ea să îngaime, printre buzele 
amorţite. 

— Ai să te uiţi la mine, insistă el, muşcându-i uşor cu 
dinţii pielea fină a încheieturii. 

— Ce faci, Keele? Ce-i spui doamnei Kincaid? O 
cunoşti? L-ai cunoscut pe soţul ei? 

Vocea agresivă a mătuşii lui îl făcu pe Keele să se 
întoarcă. 


O trase pe D'Arcy cu el, punându-i acum o mână pe 
talie. Apoi o conduse la un scaun şi o aşeză aproape cu 
forţa. 

— Da, Anna, o cunosc pe doamna Kincaid şi l-am 
cunoscut şi pe soţul ei. 

Keele îi făcu semn mătuşii sale să se aşeze la loc, 
apoi ocupă şi el fotoliul de lângă D'Arcy. Scoase din 
buzunarul de la piept o tabacheră şi-şi aprinse o ţigară, cu 
o brichetă subţire ca un creion. 

Spre surprinderea ei D'Arcy văzu că mâna cu 
bricheta tremura uşor. Când îi privi chipul, văzu că era de 
nepătruns ca o mască. 

Doamna Davos se foi în fotoliu, privind-o pe D'Arcy şi 
mai încruntată. 

— Nu mi-ai spus că-l cunoşti pe nepotul meu. Nu-mi 
place asta. Consider... 

Înainte ca femeia să continue, Keele suflă un nor de 
fum şi o întrerupse: 

— D'Arcy nu ştia că suntem rude, Anna. Nu ştie nimic 
despre familia mea. 

Întoarse capul, cu părul castaniu lucindu-i în lumina 
lumânărilor de pe consolă. Pe chip i se citea o ameninţare 
uşor voalată. 

— Cum nici eu nu ştiu nimic despre familia ei. L-am 
cunoscut pe primul ei soţ, dar nu şi pe acest Kincaid. 

D'Arcy deschise gura să răspundă, dar chiar atunci 
Maria intră în cameră, cu un simulacru de zâmbet pe 
buzele ei subţiri. O însoțea o femeie foarte frumoasă, ca de 
pe coperta unei reviste. Aranjată impecabil, elegantă şi 
dichisită, avea părul negru strâns într-un coc perfect, 
sprâncenele arcuite, pielea de un alb mat şi buzele rujate 
în aceeaşi nuanţă cu a lacului de unghii. Pantofii, poşeta şi 
rochia îi erau la fel de negre ca părul. 

Când Keele se ridică, o cuprinse în braţe şi o sărută 
pe gura cu buze senzuale, D'Arcy avu senzaţia că era 
străpunsă cu un vătrai înroşit în foc. Zâmbetul lui era leneş 
şi intim, şi o privi pe femeia brunetă înainte de a se 
întoarce cu ea spre D'Arcy. 


— Elena, dă-mi voie să te prezint femeii care a venit 
s-o intervieveze pe Anna. D'Arcy Kincaid. D'Arcy, ea e 
Elena Afros, o veche prietenă a familiei. 

— Iubitule, ce formal eşti! se bosumflă Elena. 
Credeam că suntem mai apropiaţi. 

Şi spuse în greceste ceva care-l făcu pe Keele să 
râdă, iar pe doamna Davos să ţistuie din limbă, cu o 
expresie indulgentă. 

D'Arcy se foi în fotoliu, convinsă că vorbeau despre 
ea. Privirea amuzată a ochilor lui aurii i-o confirmă. 

— D'Arcy nu vorbeşte greceşte, Elena. Te rog să 
vorbeşti în engleză, îi ceru el, cuprinzând-o pe bruneta cea 
scundă cu braţul şi conducând-o spre un scaun. 

— D'Arcy? gânguri Elena, aranjându-şi faldurile 
rochiei înainte de a se aşeza, picior peste picior. Ajungi să 
te tutuieşti atât de repede cu angajaţii, Keele? Niciodată n- 
ai mai fost atât de deschis cu subalternii. 

Luă paharul oferit de el, privindu-l în ochi. 

D'Arcy simţi un chef nebun să toarne băutura peste 
cocul lucios al părului ei. Înainte ca Keele să răspundă, 
interveni: 

— E foarte drăguţ din partea dumneavoastră că 
sunteţi atât de democratică, domnişoară Afros, dar vă 
asigur că nu sunt angajată în această casă. 

Se ridică în picioare, punându-şi pe masă paharul. 

— Doamnă Davos, v-aţi manifestat deja antipatia 
vizibilă faţă de mine, dar acum vă spun că nu permit 
nimănui să mă insulte, indiferent în casa cui mă aflu. Imi 
pare rău că n-am să vă iau interviul acesta, poate că 
altcineva va avea mai mult noroc. Mâine voi lua feribotul şi 
am să plec. Noapte bună. Vă mulţumesc pentru 
ospitalitate. Am auzit de multe ori vorbindu-se despre 
legendara ospitalitate grecească. Acum am şi cunoscut-o. 

Văzu două cercuri roşii apărând pe obrajii doamnei 
Davos, şi-şi regretă cuvintele. Nu voise s-o facă să se 
simtă prost, dar după moartea lui Rudy jurase că n-avea să 
mai înghită nicio insolenţă, din partea nimănui. Considera 
că acesta era singurul mod de a-şi proteja fiul, de a-l învăţa 


să crească cinstit şi puternic. 

leşise pe uşă şi tocmai ajunsese la baza scării, când o 
mână o prinse cu putere de braţ. 

— Cum naiba îţi permiţi să vorbeşti aşa în casa 
mătuşii mele? scrâşni furios Keele, printre dinţi. Ochii îi 
scăpărau ca minereul de aur proaspăt extras. 

— la-ţi mâna de pe mine. Nu eşti şeful meu. Şi poţi 
să-ţi păstrezi şi familia asta afurisită şi nemanierată, se 
răsti la el D'Arcy, încercând zadarnic să-şi desprindă braţul 
dintre degetele lui. 

— Noi suntem nemanieraţi? Mă faci să râd! lătra 
Keele, strângând-o şi mai tare când D'Arcy îl zgârie pe 
încheietura mâinii. Şi figura pe care-ai făcut-o acolo cum ai 
zice că e? 

D'Arcy o văzu pe Maria în hol, stând cu mâinile 
încrucişate pe piept. 

— Spune-i creaturii ăleia să dispară, şi-am să-ţi 
răspund! aproape că strigă ea, încruntându-se spre Maria, 
care se uita la ei cu gura căscată. 

Keele întoarse scurt capul şi şuieră rapid câteva 
cuvinte în greceste. Maria păru jignită, dar se retrase, într- 
un fosnet furios de fuste şi jupoane. 

— Nici tu şi nici altcineva nu-mi va mai vorbi 
vreodată cu răutatea asta condescendentă. Asta-i tot ce am 
de spus, şi dacă nu-ţi convine, treaba ta! se răsti D'Arcy, 
înfruntându-şi nodul din gât. N-am să mai permit 
niciodată. Şi pot oricând să-mi găsesc altă slujbă. Işi 
smulse braţul, opintindu-se din tot trupul. 

Keele o privi lung, cu ochi atât de sfredelitori încât 
păreau să-i străpungă creierul. Cu voce tremurătoare, 
D'Arcy continuă: 

— Spune-i mătuşii tale că nu mi-e foame, iar 
dimineaţă voi părăsi casa. 

Se răsuci pe călcâie şi urcă în fugă scara, fără să se 
oprească până în camera ei. Acolo se trânti pe pat, 
îngropându-şi faţa în pernă, în timp ce se străduia să-şi 
stăpânească lacrimile. Nu mai plânsese niciodată, de pe 
vremea când fusese căsătorită cu Rudy, şi n-avea de gând 


să reînceapă acum. 

Nu avea idee de cât timp zăcea astfel, când o 
cuprinse un somn agitat şi plin de coşmaruri. 

Rudy venea spre ea, cu un chip uriaş, grotesc, din 
care ochii şi nasul ieşeau în relief, plini de răutate. Încerca 
să-l respingă, dar frica o paraliza, în timp ce Rudy se 
apropia implacabil prin coridorul acela întunecat, tot 
venea şi o tot lovea, la nesfârşit. Ca de obicei, se trezi 
scăldată de sudoare, în lumina trandafirie a zorilor. 

Se dădu jos din pat, făcu un duş şi-şi împachetă 
lucrurile, apoi rămase în aşteptarea orei opt, când avea să 
pornească pe jos spre port, pentru a lua feribotul de la 
nouă şi jumătate. 

Bătaia din uşă o surprinse. 

— Intră. 

Maria trecu pragul. 

— Domnul cere luaţi mic dejun cu el. Spus să 
despachetez bagajele la dumneavoastră, dacă daţi voie. 
Zice că doamna va lua prânz cu noi şi atunci va început 
interviu. 

Îşi îndreptă spatele, privind-o pe D'Arcy pentru prima 
oară. 

— Pot să spun la dumneavoastră ce doamna Davos 
place să mâncat. 

O privea părând să nu respire. D'Arcy lăsă din mână 
tocul aparatului foto şi dădu din cap. 

— Mulţumesc, Maria. Într-adevăr, aş dori să ştiu care 
sunt preferinţele culinare ale doamnei Davos. 

Femeia înclină din cap şi-i făcu semn lui D'Arcy s-o ia 
înainte. 

— Domnul aşteaptă pe terasă. Arăt eu la 
dumneavoastră. 

Nu zâmbea nici acum, însă D'Arcy simţea că se mai 
îmblânzise. Nu putea să nu se întrebe ce anume de 
discutase seara trecută, după retragerea ei în cameră. 

Keele stătea aşezat la o masă de fier şi sticlă, pe un 
scaun din aceeaşi garnitură, cu feronerie. Terasa consta 
dintr-o suprafaţă semicirculară de piatră ce se întindea 


spre o grădină luxuriantă, dincolo de care se vedea marea 
de un azuriu turcoaz. La vederea ei, se ridică fără să 
zâmbească şi trase scaunul de alături. 

— Bună dimineaţa. Cred că ţi-e foame, din moment 
ce aseară n-ai mâncat de cină. i-am comandat un mic 
dejun american, cu pâine prăjită, cârnaţi, suc de portocale 
- şi, desigur, ouă. Mă tem că va trebui să te obişnuieşti cu 
cafeaua noastră. 

D'Arcy îl privi cu gura căscată. 

— Nu mănânc niciodată la micul dejun, murmură ea. 
Într-adevăr, acum mi-e foame, dar n-aş putea mânca atât 
de mult. 

— Ar fi cazul. Până nu devii şi mai slabă şi mai 
încordată, mârâi el, turnând cafeaua. Ce naiba te-a făcut 
să te repezi atât de curând într-o nouă căsnicie, după ce 
fuseseşi măritată cu un porc ca Alessio? Nu te înveţi 
niciodată minte? Anna mi-a spus că ai un copil, un fiu. 

Scuipa cuvintele ca şi cum ar fi fost nişte pietricele 
aspre. 

— Vorbeşte-mi despre ei. 

— Sunt văduvă. 

D'Arcy se decisese într-o clipă să nu-i mai dea nicio 
altă informaţie despre sine. 

Capul lui se ridică brusc, apoi puse cafetiera de 
argint pe masă cu mişcări lente, fără să-şi ia ochii de la 
D'Arcy. 

— Te urmăreşte ghinionul, nu-i aşa? remarcă el sec, 
săgetând-o cu ochii ca două lasere. 

— Dacă vrei... 

D'Arcy luă o felie de pâine prăjită şi muşcă din ea, 
surprinsă de gustul siropului. îl privi întrebătoare pe Keele. 

— Nu, nu e faimoasa noastră miere. E sirop de arțar 
din statul New York. M-am gândit c-o să-ţi placă. Şi acum, 
vorbeşte-mi despre fiul tău, insistă Keele, împingându-şi 
farfuria, din care tocmai terminase de devorat toată 
mâncarea. 

Îl privi încruntată. 

— Mai întâi să termin de mâncat. Nu toţi înfulecăm 


de parcă s-ar bătea lupii la gura noastră. 

Maria, care tocmai adusese o cafetieră nouă, o privi 
scandalizată, şi fu şi mai şocată când Keele râse. 

— Ai şocat-o pe Maria, fiind atât de nepoliticoasă cu 
stăpânul, remarcă el blajin, bând cafeaua clocotită ca şi 
cum ar fi fost doar călduţă. 

— li eşti stăpân ei, nu mie, se răsti D'Arcy, ştergându- 
şi gălbenuşul de ou de sub buză. 

— Vezi că ţi-a mai rămas, observă Keele - şi, înainte 
ca ea să poată protesta, îi şterse bărbia cu şervetul. Şi nu 
te mai încrunta la mine, D'Arcy. Dacă vrei să iei interviul 
ăla, trebuie să te porţi civilizat. 

— Ha! 

D'Arcy se rezemă de spătar, luându-şi ceaşca de 
cafea, sătulă şi mai întremată. 

— La fel de civilizată ca familia ta, poate? 

— Dacă e cineva insolent cu tine, să-mi spui. 

Glasul lui rece şfichiui peste masă ca un bici. 

— Nu vei avea nicio problemă. Şi acum, vorbeşte-mi 
despre fiul tău. Cum îl cheamă? 

— Sean, răspunse prudentă D'Arcy. 

Keele ridică din umeri. 

— E un nume frumos. Se potriveşte cu Kincaid. Şi 
cum e? 

— Voinic, zâmbi D'Arcy, cu gândul la copilul ei. Are 
mâini şi picioare mari, oase puternice, şi-i plac animalele. 
Are un câine şi o pisică. Încă de la patru ani, i se vede 
dragostea de animale. 

— Patru? 

Keele se aplecă peste masă, cu dinţii dezgoliţi şi o 
expresie dezgustată, ca şi cum tocmai ar fi înghiţit 
anghinare. 

— Ce naiba, ai trecut oceanul şi-ai sărit în patul 
primului bărbat care ţi-a ieşit în cale? 

D'Arcy se blestemă în sinea ei pentru acea scăpare, 
dar jură să nu se apere în niciun fel. Se ridică în picioare, 
cu mâinile încleştate pe lângă trup. 

— N-ai niciun drept să-mi comentezi viaţa personală. 


Oferta mea de a pleca rămâne valabilă. 

Keele se ridică şi el, părând că tremură ameninţător 
din toate fibrele trupului. 

— Poţi rămâne aici să iei interviul, dar să nu-mi apari 
în cale. Când mă vezi, ocoleşte-mă, că de nu, aşa să-mi 
ajute Dumnezeu, te voi face să-ţi pară rău că ai pus 
piciorul pe Keros. 

Şi se îndepărtă, cu mişcări furioase, fără o singură 
privire în urmă. 


Peste câteva minute, după ce aflase de la Maria că 
putea folosi plaja de sub terasă, D'Arcy cobora pe cărarea 
şerpuitoare, bucuroasă să-i lase în urmă pe toţi cei din 
casă. 

Apa era caldă ca în cada unui copil mic. Alergă veselă 
în valuri, iar după ce înotă un timp, văzu apărând o şalupă 
rapidă, în urma căreia râdea un schior nautic. 

Nu-i fu greu să-l recunoască. Se crispă când văzu 
şalupa cotind spre mal, şi porni înapoi, iar când sunetul 
motorului deveni asurzitor, instinctul de supravieţuire o 
făcu să se scufunde sub apă. Simţi tumultul stârnit 
deasupra, apoi ieşi la suprafaţă în siajul şalupei, cu gura 
căscată, inspirând lacom. Înainte de a apuca să facă prima 
mişcare de înot, o cuprinse un braţ puternic. 

— Te-am prins, iubito. Relaxează-te. Te duc eu înapoi. 

D'Arcy dădu din cap, fără să facă niciun efort de a se 
elibera. Tremura toată de încordare, şi era recunoscătoare 
că Keele o trăgea după el. 

Când îl simţi începând să păşească, făcu un efort să- 
şi lase şi ea picioarele pe fundul apei. 

— Pot să merg şi singură acum... murmură. 

Keele o privi, dar nu se opri până când ajunseră la 
prosopul ei. 

— Ai avut un şoc. Trebuie să eviti frigul. 

O înveli în prosopul voluminos, fără să dea atenţie 
protestelor ei - şi nici vocii care-l striga dinspre şalupă. 

— Te cheamă cineva... 

D'Arcy îşi drese glasul. Îi văzu expresia încordându- 


se, astfel că tot chipul îi părea sculptat în ardezie. Întoarse 
capul spre barcă şi strigă ceva în greceste, iar şalupa se 
îndepărtă cu viteză. 

— Nu era prietena ta, domnişoară Afros? întrebă 
D'Arcy, încercând să-şi elibereze braţele din prosop. 

— Ba da, răspunse el, ridicând-o ca pe un pachet şi 
pornind spre cărarea care urca pe faleză. 

— Lasă-mă jos! Termină...! Nu pot să mă mişc! 
protestă D'Arcy, căreia îi ieşea doar faţa din prosop. N-ai 
cum să urci cu mine până sus. Sunt prea grea. 

— Eşti mai grea decât pe vremuri, într-adevăr, zâmbi 
el înverşunat. Va să zică, ai avut şi un al doilea bărbat. Era 
mai civilizat decât Alessio? L-ai preferat pe el în locul meu? 

— Cum îndrăzneşti să mă întrebi asta? Viaţa mea 
personală nu te priveşte şi n-am să-ţi răspund la toate 
întrebările astea impertinente! se răsti D'Arcy, simțind că 
braţele lui o strângeau ca o menghină. 

Când intră în vilă cu ea în braţe, Maria îi privi cu 
gura căscată. 

— Umple-i cada, Maria. Una dintre fete să toarne 
esenţa pe care o prepară Constantia pentru Anna. Am să-i 
fac un masaj. 

— Nici să nu te gândeşti! îi scrâşni D'Arcy la ureche. 

— A, ba da, mica mea scorpie care scuipă foc. Am să- 
ţi fac un masaj, ca să-ţi pun sângele în mişcare. 

— Sângele meu circulă perfect! şuieră ea, când Keele 
o depuse pe picioare, lângă cada care se umplea cu apă 
aburind. 

— Maria, să mă anunti când s-a umplut. Eu mă duc în 
camera de masaj, să-mi pregătesc uleiurile. 

Şi se răsuci pe călcâie, ieşind înainte ca D'Arcy să 
poată răspunde. 

— Intraţi la cadă, doamna Kincaid. Mai bine nu zis 
nimic când Kyrie e în cheful ăsta. 

— Puțin îmi pasă de chefurile lui! Dacă încearcă să se 
atingă de mine, am să-i fac nasul piftie! declară D'Arcy, cu 
dinţii strânşi. 

Maria o ignoră, aruncând într-un coş prosopul de 


plajă. Apoi o ajută să-şi scoată costumul de baie şi să intre 
în apa cu aromă de plante. 

Când termină să se apele, lăsând-o pe Maria chiar şi 
să-i şamponeze părul, D'Arcy intră în dormitor, neluând în 
seamă kimonoul de mătase crem pe care i-l oferea femeia, 
hotărâtă să se îmbrace cu halatul ei. 

Keele stătea aşezat pe marginea patului, cu braţele 
încrucişate pe piept. 

Capitolul 3 

D'Arcy îşi încrucişă braţele peste piept, într-o 
încercare zadarnică de a-şi acoperi goliciunea. 

— leşi dracului afară de-aici! 

Keele se ridică de pe pat, fără să-şi ia o clipă ochii de 
la ea. 

— Nu mai înjura, D'Arcy. 

— În ţara mea, asta nu se cheamă înjurătură, mormăi 
ea, retrăgându-se în faldurile kimonoului pe care i-l 
adusese Maria, cu o expresie ca o mască. 

— Vii de bunăvoie, sau preferi să te iau iar pe sus? 
întrebă binevoitor Keele, cu o lucire stranie în adâncul 
ochilor. 

D'Arcy se uită spre Maria, care tocmai ieşea, apoi din 
nou la Keele. 

— Eşti o brută, şi nimic mai mult. Sunt musafiră în 
casa asta, şi... 

— Te iau pe sus? 

— Merg şi singură. 

Camera de masaj era vecină cu sauna, într-o aripă a 
casei unde se ajungea printr-un coridor. D'Arcy privi 
fascinată aparatele şi piscina. Când vru să intre pe uşa 
sălii de gimnastică, Keele o luă de braţ. 

— Pe alea poţi să le vezi mai târziu. Acum, masajul. 

Şi o ridică de parcă ar fi fost uşoară ca o păpuşă, 
întinzând-o pe masă. Îi privi faţa roşie, zâmbind. 

— Poţi să dai drumul kimonoului ăstuia, D'Arcy. Când 
voi face din nou dragoste cu tine, am s-o fac în condiţii de 
intimitate şi confort perfect, porumbiţa mea. 

Şi, în timp ce rostea aceste cuvinte, o întoarse cu faţa 


în jos. 

— Nu-s porumbiţa nimănui... 

D'Arcy se întrerupse, cu o exclamaţie şocată, când 
mâinile lui îi traseră kimonoul în josul spatelui şi începură 
să frece, să împingă, să frământe. Încercă zadarnic să-şi 
păstreze luciditatea, dar efectele uleiurilor şi ale masajului 
o ameţeau, dându-i o senzaţie de plutire. Avea impresia că, 
pentru prima dată în viaţa ei, era răsfăţată, îngrijită cu 
adevărat. Căuta să-şi alunge această senzaţie, ştiind că 
trebuia să rămână dură dacă voia să supravieţuiască, că 
acela nu era decât un interludiu şi nu trebuia să-i cadă 
victimă... Acesta fu ultimul ei gând... 

— D'Arcy? D'Arcy, am terminat. _ 

Glasul lui Keele îi răsuna în ureche, gâdilând-o. li era 
prea lene să mişte un deget şi să-l împingă. 

— Bine... delicios... mulţumesc... murmură ea, fără să 
protesteze când Keele o luă în braţe. 

— Acum ai să dormi un timp, îi spuse el, depunând-o 
în patul ei şi acoperind-o cu cuvertura ţesută manual. li voi 
spune Mariei să te trezească pentru cină. 

— "N egulă... 

D'Arcy se cuibări în patul cald, imaginându-şi o clipă 
că-l simţea pe Keele sărutând-o pe frunte. 


D'Arcy cobori treptele grăbită, iar la uşa salonului se 
opri, trase adânc aer în piept, apoi intră. 

O văzu pe doamna Davos ridicând privirea, uşor 
încruntată, înainte ca masca ei obişnuită să-i acopere faţa. 
În salon se mai aflau Elena Afros şi doi bărbaţi. Keele 
stătea lângă barul din lemn de tec. Cei doi bărbaţi se 
ridicară la vederea lui D'Arcy, în timp ce Elena o măsura 
cu o privire rece. D'Arcy nici nu se uită spre Keele, dar ştia 
că ochii lui se aţintiseră asupra ei. Se apropie de ea, 
grăbit. 

— D'Arcy, aş dori să faci cunoştinţă cu aceşti oameni. 
El e tatăl Elenei, Gregor Afros, iar el, managerul fabricii 
mele din State, Steve Linnett. Domnilor, aceasta este 
D'Arcy Kincaid, de la revista „DAY”. A venit să-i ia un 


interviu Annei. 

Gregor Afros avea un glas cu timbru de bas şi un râs 
la fel de gros. 

— Ar fi cazul să-ţi ia un interviu şi ţie, Keele, nu-i 
aşa? 

D'Arcy observă privirea iritată pe care i-o aruncă 
Anna lui Afros, în timp ce Keele îl privea scurt la rândul lui. 

Gregor ridică din umeri, apoi luă mâna lui D'Arcy. 

— Grecilor le place nuanţa asta de roşu, domnişoară 
Kincaid... 

— E doamna Kincaid, interveni repezit Keele, privind 
ţintă la mâinile unite ale lui Afros şi D'Arcy. 

— E doamna văduvă Kincaid, preciză D'Arcy, şi 
observă cum capul lui Keele se întorcea spre ea, cu o 
expresie dintr-odată amenințătoare. Îmi pare bine de 
cunoştinţă, domnule Afros. 

Îşi retrase mâna, apoi i-o întinse celuilalt: 

— Şi pe dumneavoastră sunt încântată să vă cunosc, 
domnule Linnett. 

— Steve. Te rog să-mi spui Steve. Ştii că noi, 
americanii, nu suportăm formalismele. 

Cu această frază atent formulată, Steve se declarase 
aliat cu D'Arcy. 

D'Arcy râse, admirându-i manevra. 

— Adevărat. Şi te rog să-mi spui D'Arcy. 

— Cum de nu ne-om fi întâlnit în Manhattan? 

— Ne-or fi stat în jur alte opt milioane, râse din nou 
D'Arcy, plăcându-i stilul dezinvolt al americanului înalt şi 
slab. 

— Iar mie te rog să-mi spui Gregor, tună un glas 
lângă umărul ei, făcând-o să se întoarcă. 

D'Arcy remarcă privirea ca de cremene pe care i-o 
aruncase Keele, înainte de a-şi turna pe gât paharul de 
whisky, pentru a se întoarce apoi să şi-l umple din nou. 

Elena se ridică şi veni spre ei, atingând braţul tatălui 
ei cu unghiile ei ca bisturiele, lăcuite acum în culoarea 
prunei. 

— Bărbaţii sunt aşa de atraşi de femeile americane, 


comentă ea. Am auzit că-s foarte petrecăreţe. 

Hohotul de râs al lui Keele fu ca o palmă pe obrazul 
lui D'Arcy. Simţea că începea să se enerveze. 

— Dacă vrei să spui că femeile americane pot 
frecventa orice cercuri sociale, ai dreptate. Suntem destul 
de inteligente ca să nu ne lăsăm intimidate de situaţiile 
care le descurajează pe femeile inferioare nouă. 

Buzele Elenei se răsfrânseră într-o imitație de zâmbet 

— Dar, înainte de a apuca să răspundă, tatăl ei pufni 
în râs. 

— Femeile americane sunt agere din toate punctele 
de vedere, nu-i aşa, fata mea? comentă el, hohotind iar ca 
dintr-un butoi. 

Anna Davos se ridică în picioare. 

— E timpul să mâncăm. 

Şi îl privi pe Steve, care-i întinse imediat braţul. 

Înainte ca D'Arcy să facă vreo mişcare, Keele îi luă 
mâna şi i-o agăţă aproape smucit de braţul lui, făcând-o să- 
şi piardă echilibrul. 

— Trebuie neapărat să te porţi ca oamenii 
cavernelor? şuieră ea, încercând să se elibereze. 

Fără să-i răspundă, Keele o conduse spre un scaun de 
lângă al lui, aflat în capul mesei. 

D'Arcy se înroşi ca focul la faţă, când observă 
privirea nedumerită şi iritată a Annei Davos. Ceilalţi se 
aşezară şi ei, cam derutaţi, dându-i de înţeles lui D'Arcy că 
nu stătea pe locul care-i fusese rezervat. 

Mâncă ce i se puse în faţă, găsind carnea prea friptă, 
iar salata delicioasă. 

— Nu-ţi place mielul? întrebă sec Keele. 

— Nu. 

— Am să cer altceva pentru tine. 

Şi ridică imediat clopoţelul din faţa lui. 

D'Arcy îl prinse de braţ. 

— Nu vreau nimic altceva şi dacă suni din clopoțel, 
am să... am să-ţi arunc vinul ăsta în faţă! mârâi ea, 
observând că ceilalţi începeau să se uite spre ei. 

Keele sună o dată, de două ori, de trei, fără să-şi ia 


privirea de la ea. Lucirea din ochii lui o făcu să se înfioare. 

— Maria, te rog să-i aduci doamnei Kincaid o friptură 
de vită, preparată, aşa cum ţi-am arătat. Imediat. 

Glasul lui Keele era ca un topor despicând lemnul. 
Maria plecă la bucătărie aproape în fugă. 

D'Arcy rămase cu privirea în farfurie, simțind cum îi 
asudau palmele. 

— Nici după vită nu mă omor... mormăi ea, aruncând 
o privire tăioasă spre Keele, înainte de a se uita din nou în 
farfurie. Se simţea sfredelită de patru perechi de ochi, şi 
începu să mângâie cuțitul zimţat pentru carne de lângă 
farfuria ei. 

— Dacă încerci să-l înfigi în mine, D'Arcy, îţi jur că te 
culc pe genunchi şi te bat la fund de faţă cu musafirii, îi 
şopti Keele la ureche, cu un zâmbet suav. 

— Acum văd pentru prima oară un rechin zâmbind, 
replică D'Arcy, arcuindu-şi şi ea colţurile buzelor la fel de 
fals. 

— Nu uita că muscă. 

Tăcerea din jurul mesei începu să se prelungească, 
până când Gregor Afros îl întrebă pe Steve Linnett cum 
mai mergeau afacerile de la New York. Când Maria se 
întoarse cu friptura pe un platou de cositor, punând-o în 
faţa lui D'Arcy, aroma pluti în jurul mesei, făcând să 
amuţească din nou orice conversaţie. 

— Regret că n-am ştiut despre aversiunea dumitale 
faţă de miel, doamnă Kincaid, declară Anna Davos, cu o 
undă de gheaţă în cuvinte. 

D'Arcy îşi umezi buzele să vorbească, simțind că iar i 
se aprindeau obrajii. 

— Doamnă, eu... 

— Mănâncă-cţi friptura, D'Arcy, o întrerupse Keele, 
aruncându-i o privire dură, înainte de a se uita spre 
mătuşa lui. Sigur că nu ştiai despre aversiunea lui D'Arcy 
faţă de miel, altfel chiar tu ai fi comandat pentru ea vită. 
Eleganţa ta ca gazdă e binecunoscută, adăugă el, ridicând 
paharul de vin în formă de lalea. 

Ceilalţi ridicară şi ei paharele. D'Arcy văzu gura 


doamnei Davos crispându-se un moment, înainte de a 
înclina capul spre nepotul ei, acceptându-i toastul. 

Momentul trecu, dar D'Arcy era conştientă că ceilalţi 
o priveau în timp ce-şi tăia friptura enormă. Era fragedă şi 
suculentă, dar prea mare pentru ea. Tresări uimită când 
Keele se aplecă şi-i ceru bucăţica de carne din furculiţă. Ca 
să nu mai facă încă o scenă, i-o dădu, încruntată. Auzi 
murmurele surprinse ale celorlalţi, dar nu se uită spre ei. 
În sfârşit, Maria luă farfuria, iar D'Arcy oftă uşurată. 

— Keele, sper că i-ai spus doamnei Kincaid ce prostie 
a făcut azi, înotând pe culoarul şalupelor, toarse Elena. 

— A fost vreo problemă cu şalupa? se interesă Gregor 
Afros, clătinându-şi capul de taur ca un pendul. 

— Nicio problemă cu şalupa, răspunse sec Keele. 
Doar o mică problemă cu pilotul. 

Elena se îmbufnă. 

— Ei, Keele, doar n-a fost vina mea că doamna 
văduvă Kincaid a înotat în calea şalupei. 

— Zi-i D'Arcy, pentru numele lui Dumnezeu! se răsti 
Keele. Şi, ba da, a fost vina ta că nu te-ai uitat mai atent! 

Elena nu arăta deloc spăsită, privindu-l doar pe Keele 
lung, cu o ridicare din umeri. 

— Cu ce-s eu de vină pentru prostiile făcute de ea? 

D'Arcy trase adânc aer în piept, încruntându-se spre 
cealaltă femeie. Dar, înainte de a spune ceva, Anna Davos 
îi întrerupse: 

— Mâine, doamnă Kincaid, vom începe de dimineaţă. 
Am hotărât să mă trezesc devreme, ca să terminăm totul 
într-o singură zi. Îţi convine? întrebă ea, privind-o fix. 

— În mod normal, un interviu nu se ia atât de repede, 
scrâşni Keele printre dinţi. 

— Eu hotărăsc în cât timp se va lua interviul ăsta - 
doar eu îl dau, nu altcineva. Aş dori să terminăm mâine. Se 
poate face, doamnă Kincaid? 

— Da, va fi dificil, dar se poate, cred. Deşi ne va lua 
toată ziua, plus timpul necesar să fac toate fotografiile. 

— Da, da, vom face toate fotografiile pe care le 
doreşti. Iar acum, cred că dacă vrem să începem din zori, 


ar trebui să ne ducem la culcare, doamnă Kincaid. 

Anna Davos îşi repezi bărbia înainte, vorbind fără să 
privească spre nepotul ei. 

D'Arcy se ridică, dând din cap, conştientă de 
încremenirea încordată a lui Keele. Ştia că se uita la ea în 
timp ce le ura noapte bună celorlalţi, dar nu-l privi. Chiar 
înainte de a ieşi din cameră, murmură două cuvinte de 
salut şi în direcţia lui, apoi o urmă pe doamna Davos. 


A doua zi dimineaţă, la ora şapte şi câteva minute, 
Maria îi aduse o cafea grecească aburind, informând-o în 
acelaşi timp că urma să ia micul dejun cu doamna Davos, 
în camera ei. 

Interviul avu loc în timpul micului dejun şi după 
aceea în dormitorul doamnei Davos, apoi în salon. Prânzul 
fu luat repede, căzând în stomacul lui D'Arcy greu ca un 
pietroi. Îşi dădea prea bine seama că doamna Davos voia s- 
o expedieze cât mai repede de pe insula Keros. O 
informase că Keele plecase cu treburi, şi avea să aranjeze 
ea însăşi plecarea lui D'Arcy, pe înserat. 

În seara aceea, la hotelul din Atena, D'Arcy îşi reciti 
însemnările. Avea să fie un articol bun, în ciuda grabei cu 
care se debarasase de ea doamna Davos. Apoi se culcă în 
patul cam denivelat şi adormi aproape pe loc, fericită că se 
întorcea la Sean, dar şi nefericită că nu şi-l putea alunga 
din minte pe Leul din Keros. Keele Petrakis o prinsese în 
mrejele lui, o storsese de toată vlaga şi o lăsase simţindu- 
se ca o cârpă. Bucuros ar fi făcut musaca din el! 

Săptămânile următoare trecură cu bine, deşi nu 
putea începe şi termina nicio zi fără să se gândească la 
Keele. În schimb, se bucura că era din nou cu Sean. Acesta 
avea o droaie de povestit, de la grădiniţă. 

— Eu sunt cel mai mare, mămico! o anunţă el mândru 
într-o zi. Şi sunt zmeul. Jimmy voia să fie el, dar eu sunt 
mai mare. 

Şi zâmbi cu toţi dinţii, făcând inima lui D'Arcy să 
tresară dureros. 

— Da, iubitule, eşti cel mai mare. Nu vrei să mă 


îmbrăţişezi? 

— Ba da, da’ să nu-i spui lui Jimmy, mămico. 

Sean ajunsese la vârsta când nu voia să se ştie cât de 
apropiat era de mama lui. 

După ce D'Arcy îl îmbrăţişă, jurând că Jimmy n-avea 
să afle niciodată, Sean o luă la fugă spre maşina Adelaidei, 
strângând la piept soldăţeii de lemn pe care i-i adusese 
D'Arcy de la Atena. 

După plecarea ei, D'Arcy se grăbi să prindă trenul de 
navetă. În drum spre Manhattan, îşi revăzu însemnările 
făcute după scrisorile pe care i le trimisese Anna Davos. 
Nu voia să schimbe prea multe în ciornele pe care i le 
trimisese, iar micile modificări n-aveau să fie dificile. 

Intră grăbită în biroul ei, răspunzând la telefon în 
timp ce-şi îndesa poşeta într-un sertar. 

— Da? Gregson? Bine, vin imediat. 

Când deschise uşa biroului lui Gregson, se opri ca 
trăsnită, văzându-l pe Steve Linnett care se ridica de pe un 
scaun de lângă birou. 

— Bună ziua, doamnă Kincaid. Tocmai îi spuneam 
şefului dumitale că ne-am cunoscut. De-asta am cerut ca 
dumneata să scrii articolul despre firma noastră. 

D'Arcy îi strânse mâna, amintindu-şi cum îi spusese 
că nu suporta formalismul numelor de familie. Dar tocmai 
îi spusese „doamnă Kincaid”. 

— Bună ziua, răspunse ea. Mă bucur că te revăd, dar 
nu cred că am cunoştinţele tehnice necesare pentru a scrie 
un articol serios despre Keele Industries, domnule Linnett. 

— Ia loc, D'Arcy, şi las fleacurile, replic Gregson, 
împungând aerul cu ţigara de foi. Dac Keele Industries 
vrea's faci tu articolul, eu n-am nicio obiecţie. Linnett aci 
de faţ mi-a spus c’ unul dintre sediile principale e alturi, în 
Manhattan. Ştii Athene Building, D'Arcy? 

— Da, desigur, e doar la câteva str zi distanţ, dar tot 
nu înţeleg... 

— Al naibii de-aproape, mârâi Gregson, agitându-şi 
havana spre D'Arcy şi f când-o's tuşeasc. O să-l scrie cu pl 
cere, domnule Linnett. Mâine dimineaţ va fi acolo. M bucur 


c’ lucr în împreun. 

Şi se ridic, expediindu-l din birou pe Steve Linnett, 
care zâmbea amuzat, şi ignorând-o complet pe D'Arcy, care 
fierbea în sinea ei. 

— Nu în pricep deloc la tehnologie... începu ea. 

— Nu-ţi face griji. Nici ei nu-şi fac. [i-a reuşit un 
interviu bun cu Anna Davos, deci cred c’ le-o fi spus ea 
ceva celor de la Keele. 

— Keele Petrakis e nepotul Annei Davos, r spuse 
D'Arcy printre dinţi. 

— Adevrat? o privi surprins Gregson. 

— Da. Şi, în leg tur cu articolul sta... 

— Îl faci, D'Arce, începând de mâine. Succes. 

— Nu-mi zice „D'Arce', morm-i ea, privindu-l 
încruntat în timp ce se retr gea spre uş. 

Trebuia să-l fac. Gregson o considera o ocazie pe 
care nu trebuia s-o piard. Işi d duse seama dup privirea lui 
c’ n-avea's se r zgândească. 


Athene Bilding era un zgârie-nori destul de nou, de 
beton şi sticlă, care se ridica spre cer ca un turn uriaş, cu 
ferestrele lucind metalic. 

Un paznic în uniformă îi ceru numele şi-şi consultă 
lista. Apoi o îndrumă spre lifturi, spunându-i să-l ia pe 
ultimul, care se afla la o mică distanţă şi avea inscripţia 
„PRIVAT”. 

D'Arcy ieşi într-un hol mobilat cu crom şi sticlă. O 
recepţioneră coafată impecabil îi zâmbi, indicându-i uşile 
de stejar dintr-o latură a holului, unde scria de asemenea 
„PRIVAT”. Uşile se deschiseră de la sine, la o comandă sau 
un semnal secret, iar D'Arcy avu senzaţia că asurzise dintr- 
odată, când ajunse într-un mic cabinet unde câţiva bărbaţi 
şi femei lucrau la computere. O altă femeie se ridică şi-i 
făcu semn spre următoarele uşi de stejar. 

Acolo, D'Arcy găsi o secretară aşezată la un birou. 
Aceasta se ridică, studiind-o fără jenă. 

— Doamna Kincaid? Vreţi să intraţi pe uşa aceea, vă 
rog? 


Privirea estimativă a femeii o făcuse pe D'Arcy să se 
crispeze; încă încordată, dădu din cap şi intră pe uşă. 

În prag, se opri şi privi în jur. Camera era circulară, 
ca un turn, cu ferestrele arcuite într-un semicerc de sticlă. 
Portul New York se vedea ca un fototapet, iar D'Arcy abia 
observă când scaunul de la biroul dispus cu faţa spre 
ferestre se întoarse şi bărbatul aşezat acolo puse telefonul 
în furcă şi se ridică în picioare. 

— Tu... îngăimă ea. Ce cauţi aici? 

— Aici lucrez, răspunse sec Keele. lar asta, 
întâmplător, e compania mea. 

— Ştiu! se răsti D'Arcy. Dar, atunci, ce caut eu aici? 
Era vorba să vin la Steve Linnett. Asta-i biroul lui? 

— Nu, e al meu, răspunse Keele amuzat, studiindu-i 
privirea bătăioasă. 

— Atunci eşti bun să-mi spui unde-i biroul lui Steve? 

— Vei lucra cu mine, întrucât îmi cunosc propria 
firmă mai bine decât oricine. 

Glasul lui Keele era calm, dar D'Arcy avea impresia 
că suna ca un dangăt de clopot funebru. 

— Nu poţi vorbi serios... Eşti prea ocupat ca să-ți 
pierzi vremea cu un interviu. Şi-n plus, îmi place Steve şi 
simt că putem lucra bine împreună, spuse ea ferm. 

— Asta-i a doua oară când îl numeşti „Steve”. 

Tonul lui era lin ca mătasea, însă D'Arcy îi văzu 
degetele albite de încordare pe bricheta aurie, înainte de 
a-şi aprinde ţigara subţire de foi. 

— V-aţi văzut de când te-ai întors în State? 

— Nu fi ridicol! Ieri l-am văzut prima oară de când 
am plecat din Grecia. Suntem americani, nu ne pierdem 
timpul cu formalisme... 

— Te-a numit D'Arcy? 

— Nu, de data asta nu, dar în Grecia... 

— Înţeleg. Ei bine, acum vei lucra cu mine, aşa că-mi 
poţi spune Keele. 

Zâmbetul lui dur o atinse tăios ca un brici. 

— Eşti prea ocupat... 

— Ai de gând să-ncetezi să-mi mai spui ce pot să fac 


şi ce nu? Femeile care fac pe şefele mă enervează. 

Se aplecă peste birou şi scutură scrumul ţigării într-o 
scrumieră de argint. 

D'Arcy se apropie de el, cu pumnii strânşi, proptiţi în 
şolduri. 

— Nu fac pe şefa, dar dacă asta e părerea ta, atunci 
găseşte-ţi alta! declară ea, repezindu-şi bărbia înainte. 

— Eşti cea mai dificilă femeie pe care am văzut-o 
vreodată... 

— Şi ai cunoscut sute, nu mă îndoiesc, răspunse 
D'Arcy pe un ton usturător, dorindu-şi să nu fi ajuns atât de 
aproape; îi simţea răsuflarea pe obraz. 

— Fără îndoială, râse Keele. Dar mă tem că acum 
sunt în întârziere. Trec să te iau diseară... 

— Nu! exclamă D'Arcy, îngrozită la gândul că l-ar fi 
văzut pe Sean. Poate-mi găseşti un birou, unde să adun 
unele date de ordin general... E pe-aici cineva pe care să-l 
pot întreba despre lucrurile de care am nevoie? 

Ochii lui se îngustară. 

— Voi aranja ceva cu Gerta. Dar n-o să fie Steve. 

Azvârli cuvintele spre ea ca pe nişte săgeți, înainte 
de a ieşi intempestiv din încăpere. 

D'Arcy se simţea incomod în compania Gertei Olsen, 
care o conduse în mica zonă cu birouri unde avea să 
lucreze. Acolo, o tânără care lucra la o maşină de scris se 
prezentă: 

— Eu sunt Mary Marioty, doamnă Kincaid. Vă voi 
asista cât timp lucraţi la Athene Ltd. 

Gerta Olsen nu-şi ascundea nerăbdarea să scape de 
D'Arcy, şi plecă imediat ce prezentările luară sfârşit. 

— Nu-i aşa că-i o scumpă? se strâmbă Mary Marioty, 
făcând-o pe D'Arcy să râdă. Şi eu sunt grecoaică, dar m-am 
născut în America. Soţul meu, Miklós, e născut la Salonic, 
dar se poartă ca şi cum ar fi originar de-aici. 

În ochii negri şi ştrengăreşti ai lui Mary se zărea o 
lucire de umor. 


Keele o aştepta în hol, citind un ziar, fără să ia în 


seamă privirile pe care i le aruncau femeile din jur. D'Arcy 
avu senzaţia că o spinteca un cuţit verde. Nu se mai sătura 
să-l privească. 

La vederea ei, Keele se desprinse de coloana lângă 
care stătea rezemat, măsurând-o cu privirea din cap până- 
n picioare. Zâmbetul lui o făcu să se înroşească, iar el, 
văzând acest lucru în timp ce se apropia, zâmbi şi mai larg. 

— Arăţi fermecător. Am rezervat locurile pentru ora 
opt şi jumătate. Mergem? 

D'Arcy nu putea nici măcar să vorbească, să-l întrebe 
unde se duceau. Pur şi simplu îl lăsă s-o ia de cot şi s-o 
conducă afară din clădire. Limuzina cu şofer care aştepta 
la bordură o surprinse. 

Când întoarse capul spre el, Keele ridică din umeri. 

— Seara, e mai uşor să circuli aşa prin New York. 

— Nu zău? reuşi în sfârşit D'Arcy să răspundă. Va 
trebui să ţin minte. 

Keele râse. 

— Oare ce-ar putea să îndulcească puţin oţetul ăsta? 
Crezi că o şampanie ar merge? 

— Şampanie? De ce bem şampanie? 

— Ca să sărbătorim, răspunse el în şoaptă, ajutând-o 
să se aşeze în limuzină. 

— Aşa? Şi ce avem de sărbătorit? 

D'Arcy îl privea ca şi cum ar fi fost o cobră cu pielea 
cefei dilatată. 

— Logodna noastră, ce altceva? 

Gura lui Keele se cobori peste a ei, înghiţindu-i 
protestul. Neaşteptata invazie făcu s-o străbată un 
asemenea val de  ameţeală, încât avu senzația 
înfricoşătoare că tocmai luase o supradoză de drog. 

Capitolul 4 

— Îţi... lipseşte... o... doagă... murmură D'Arcy, 
încercând zadarnic să se elibereze din strânsoarea lui. În 
viaţa mea n-am mai auzit un lucru atât de ridicol. Dă-mi 
drumul! începu să se zbată, privindu-i încruntată chipul 
amuzat. 

— În seara asta ne vom logodi, D'Arcy, repetă Keele, 


continuând să zâmbească, dar cu ochii duri şi hotărâți. Mă 
consider norocos că încă n-ai sărit în patul altui bărbat. 

—  Canalie! izbucni ea, încercând să-i împingă 
umărul. Chiar dacă am o relaţie cu alt bărbat, asta nu te 
priveşte în niciun caz. Lasă-mă-n pace! 

Degetele lui lungi i se înfipseră în umeri. 

— Şi ai o relaţie cu alt bărbat, D'Arcy? Spune-mi. 

D'Arcy îşi azvârli capul pe spate, hotărâtă să-i 
răspundă că da, trăia cu altul, iar el n-avea decât să se 
ducă dracului. Dar ochii aceia ca minereul de aur o 
sfredeleau prea pătrunzător. 

— Nu, răspunse ea. 

Keele o zgâlţăi scurt. 

— Nu, am spus, nu sunt cu nimeni... 

Înghiţi în sec, mutându-şi privirea. 

— Acum îmi dai dumul? 

— Nu, micuța mea D'Arcy, n-am să-ţi dau drumul. 

O strânse lângă el, cu gura lunecându-i pe obrazul ei. 

D'Arcy se înfioră, iar ochii i se umplură de lacrimi. 

— 'Ţi-e frig, iubito? şopti Keele, strângând şi mai tare 
braţele. 

Clătină din cap, neputându-i răspunde, cu un nod 
dureros în gât. 

— În seara asta ai să te simţi bine. Spectacolul pe 
care-l vom vedea acum e cea mai reuşită comedie din 
ultimii ani. Apoi vom lua cina la un restaurant foarte intim 
pe care-l ştiu eu, după care vom dansa. Ştiu că dansezi 
superb, de multe ori mi-am spus-o. 

D'Arcy îi privi chipul străbătut de luminile cartierului 
teatrelor din Manhattan. 

— Sunt sigură c-o să-mi placă seara asta, dar trebuie 
că glumeşti în legătură cu logodna noastră. E imposibil. 

Simţi trupul lui Keele încordându-se lângă ea. 

— Nu glumesc, şi nu e doar posibil, ci e chiar un fapt 
real, că noi doi ne logodim. Am aranjat ca anunţul să apară 
în ziarele de mâine. 

— Ce-ai făcut?!? 

D'Arcy se îndreptă dintr-odată, străbătută de un 


junghi de oroare. 

— N-ai putut face aşa ceva! Ce-au să creadă Henry şi 
Adelaide? Dumnezeule, o să audă şi Sean...! 

— Poţi să-i spui chiar tu. Mâine te las să te ocupi de 
problemele astea. Şi dacă tot îi explici fiului tău, îi poţi 
spune că vreau să-l cunosc. Aranjează şi asta. Şi cine-s 
Henry şi Adelaide? 

— Unchiul şi mătuşa mea, răspunse D'Arcy, 
buimăcită. Se ocupă de Sean, uneori... 

Coborâră din maşină, iar Keele o conduse în sala 
teatrului, ţinându-i pe spate o mână caldă. 

Chiar şi în starea de năuceală care o cuprinsese, 
D'Arcy observă cât de mulţi oameni îl salutau pe Keele şi 
câte femei se uitau chiorâş la ea. Era prea nefericită ca să 
reacționeze faţă de ostilitățile feminine, dar nu atât de 
mult încât să nu le remarce existenţa. 

Comedia era reuşită, iar locurile unde stăteau, în 
rândul şapte, le permiteau să perceapă toate nuanțele. La 
pauză, Keele le-o prezentă câtorva dintre acele femei 
vizibil invidioase, şi însoţitorilor acestora. 

— Ea e D'Arcy Kincaid, logodnica mea şi totodată 
reportera care va scrie articolul despre Athene Ltd. pentru 
revista „DAY”. 

Zâmbi la auzul exclamaţiilor de „ooh” şi „aah”, 
primind cu aplomb felicitările şi urările. 

— Keele, iubitule, tu să te căsătoreşti? Nu cred că vei 
face asta. S-ar putea că fie cam plicticos pentru tine, îi 
ganguri o blondă răpitoare, scundă şi zveltă, agăţându-se 
de braţul lui şi privind-o pe D'Arcy cu un amestec de 
neîncredere şi dezgust. 

— Aşa vi s-a întâmplat şi dumneavoastră, doamnă 
Bolle? se interesă D'Arcy, cu un zâmbet fixat pe buze. 

— Sunt divorțată, dragă, răspunse Marianne Bolle, 
deloc mulţumită când Keele îşi desprinse braţul din 
mâinile ei şi-l petrecu posesiv pe după umerii lui D'Arcy. 

— Vino, Marianne, o chemă însoţitorul ei, care se 
numea Hudson. 

— Vin - dar mai întâi trebuie să-l întreb pe Keele de 


ce nu i-a dăruit un inel, adăugă Marianne, cu compasiune 
ipocrită. 

— D'Arcy preferă să-şi aleagă singură inelul, şi încă 
n-am avut timp, răspunse Keele. 

— Vai de mine, ce prostie! se prefăcu şocată 
Marianne. Keele are un gust impecabil, pot să jur! 

Şi plecă la braţul cavalerului ei, lăsând-o pe D'Arcy 
tremurând de furie. 

— Ţi-aş fi recunoscătoare dacă nu m-ai perinda prin 
faţa întregii cirezi de amante ale tale, scrâşni ea printre 
dinţi, în timp ce se întorceau în sală. 

— Zău? Şi ce te face să crezi că Marianne este - sau 
a fost vreodată - amanta mea? întrebă Keele, cu o lucire în 
ochii lui aurii. 

— Nu-s chiar atât de proastă, replică D'Arcy, dorindu- 
şi să fi negat categoric. Sunt sigură că unor necunoscute 
nu le-ai dăruit bijuterii. 

— Aici ai dreptate, răspunse Keele, aşezându-se în 
fotoliu, pe când cortina începea să se ridice. 

Cina fu ca o excursie la Maxime's. Un ospătar cu 
maniere impecabile, vorbind în franceză, îi informă care 
erau specialităţile serii. lar muzica şi programul erau strict 
pariziene! Când D'Arcy menţionă acest lucru, Keele ridică 
din umeri, zâmbind. 

— Nu cred că Marcel ar fi prea măgulit că-i compari 
restaurantul cu unul de la Paris, în locul bistroului lui de 
pe faleza din Marsilia. E foarte mândru de oraşul lui natal 
şi, când vei gusta din celebra lui ciorbă de peşte, ai să te 
crezi cu adevărat la Marsilia. 

— N-aş avea cum să-mi dau seama. Singurul oraş din 
Franţa pe care l-am vizitat vreodată e Parisul, răspunse ea 
cu voce rigidă. Asta-i una dintre pedepsele celor de clasă 
mijlocie - nu călătorim după cum ne taie capul. 

Keele îşi împreună vârfurile degetelor, privind-o pe 
D'Arcy cu un zâmbet ironic. 

— lar ăsta e încă un punct în defavoarea mea, sunt 
sigur 

— Că am avut destui bani să văd toată lumea. Mai 


vorbesc şi cinci limbi, şi înţeleg alte câteva. Şi-ţi mai pot 
oferi şi alte dovezi ale caracterului meu reprobabil, D'Arcy. 

La desert, învârtind în mâini paharul cu coniac, 
D'Arcy spuse: 

— Keele, voi face articolul pentru tine, dar cred că 
gluma asta cu logodna a mers prea departe... 

— Nu e nicio glumă, D'Arcy. Ne căsătorim, declară 
Keele pe un ton măsurat, privind-o peste buza paharului. 
Nu încerca să te opui. N-ai nicio şansă. 

— Dar de ce? insistă ea, luând o sorbitură de coniac 
şi începând să tuşească. 

— Din multe motive. Alege unul, ridică din umeri 
Keele. 

— Eşti nebun, bombăni D'Arcy, simțind dintr-odată o 
mare dorinţă de a fi măritată cu el, de a avea un cămin 
împreună. Acest gând o surprinse atât de tare, încât mai 
luă o înghiţitură de brandy. 

— Nu ţi-a spus nimeni niciodată că nu se bea aşa 
coniacul vechi de patruzeci de ani? 

— Nu-mi spune tu mie ce să fac şi ce nu! mormăi 
D'Arcy, simțind cum o ardea coniacul pe dinăuntru. 

Când vru să ia o boabă de strugure din fructieră, 
Keele îi prinse mâna stângă. 

Îl privi întrebător, iar în clipa următoare simţi 
cerculeţul de metal rece strecurat pe deget. 

— Dar... dar ai spus... că prefer să aleg eu, se bâlbâi 
ea, coborând privirea dinspre chipul lui Keele la inelul cu 
smarald care părea să-i domine toată mâna. 

— Marianne Bolle nu are privilegiul de a fi părtaşă la 
problemele noastre personale. Şi-n plus, am comandat 
inelul ăsta anume pentru tine. Îmi aminteşte de ochii tăi. 

— Şi mai e şi la fel de mare ca ochii mei - amândoi la 
un loc! murmură D'Arcy, mişcându-şi mâna pentru a face 
piatra să scânteieze. 

Apoi deveni conştientă de alt lucru pe care-l spusese 
Keele. 

— L-ai comandat pentru mine? Când? 

Keele ridică din umeri. 


— Nu-i prea greu să obţii aşa ceva pe loc. 

— Pentru tine, în niciun caz, remarcă ea iritată că nu- 
i răspunsese la întrebare. 

D'Arcy ieşi din restaurant ameţită, fiind aproape 
inconştientă tot timpul drumului făcut pe jos până la 
Arthur's. Dansul era în plin avânt. Surprinsă, observă că 
unele dintre celebrităţile pe care le recunoştea nu erau 
nici pe departe atât de înalte în realitate cum păreau pe 
ecran. Majoritatea se opreau să schimbe câteva cuvinte cu 
Keele, care era prietenos, dar nu încurajator. Când se 
ridicară să danseze, D'Arcy simţi duhurile trecutului în 
jurul ei şi începu să tremure. 

Fiorul care o străbătu îl făcu pe Keele s-o privească 
bănuitor. 

— Nu de frig tremuri, D'Arcy, nu-i aşa? 

— Mă gândeam la seara când ne-am cunoscut, spuse 
ea cu buzele amorţite. 

Keele o strânse la piept, aplecându-se peste ea ca 
pentru a o ocroti. 

— Îţi aminteşti de Alessio, nu-i aşa? 

Îi simţi capul înclinându-se afirmativ lângă pieptul 
lui. 

— Nu te mai gândi la el! Era o lichea! Dacă nu 
murea, cred că rezolvam eu problema, cu mâinile mele. Şi- 
acum îmi mai amintesc cum scânceai când am început să 
fac dragoste cu tine, de parcă m-ai fi crezut la fel de porc 
cum fusese el. 

Când buzele lui îi atinseră obrazul, o străbătu un val 
de căldură. Aproape că simţea din nou bucuria uriaşă pe 
care o cunoscuse alături de Keele cu atâţia ani în urmă, la 
Londra. 

— Cu mine nu ţi-a fost frică, nu-i aşa, iubito? 
murmură el răguşit, în părul ei. 

— Nu... 

— Dumnezeule, hai să ieşim de-aici, mârâi Keele. 
Mergem la apartamentul meu. 

În timp ce începea s-o conducă spre ieşire, D'Arcy îşi 
regăsi întrucâtva uzul raţiunii. 


— Nu, şopti ea, cu vocea îngroşată, încercând să-şi 
păstreze echilibrul. Nu pot... Ai spus c-o să dansăm, şi că 
vom sărbători... 

— Putem sărbători şi în pat. 

Keele o privi lung, cu o flacără lichidă pâlpâind în 
ochii lui fierbinţi. 

— Nu, nu mă lua aşa repede... Vreau mai întâi să le 
dau vestea lui Henry şi Adelaidei, şi lui Sean. 

Văzu pe chipul lui o expresie violentă, doar de-o 
clipă, înainte ca Keele să facă un efort de a-şi regăsi 
calmul. 

— Nu te ţine de jocuri cu mine, D'Arcy. Între noi a 
fost ceva foarte serios, şi nu s-a schimbat. Te doresc - şi te 
doresc acum. 

O privi în ochi - apoi, după un lung răstimp, oftă. 

— În regulă, ai câştigat. În seara asta dansăm, după 
care te voi duce direct acasă - dar tot o să ne căsătorim, 
D'Arcy, şi repede. Şi-aşa am aşteptat prea mult. 

O conduse înapoi la masă şi-i turnă şampanie într-un 
pahar. 

— Pentru noi, mica mea scorpie care scuipă foc, şi 
pentru viața noastră împreună, care va fi foarte 
interesantă. 

Îi zâmbi, dar în ochii lui apăruse din nou nuanţa 
minereului de aur. 

D'Arcy înghiţi în sec şi ridică paharul. 

Dansară până după miezul nopţii. D'Arcy avea 
impresia că Keele bea cam mult, deşi nu părea să-l 
afecteze, în afara lucirii care-i creştea în ochi. La un 
moment dat, i se păru că depista în acea privire o 
ameninţare sumbră, care o făcu să se înfioare. 

Când se despărţiră, la uşa ei, sărutul lui fu brutal şi 
dur. D'Arcy simţi gust de sânge în gură. 


Trenul de dimineaţă era aproape gol, iar D'Arcy intră 
cu maşina pe aleea casei Kincaid tocmai când Henry se 
apleca să ia ziarul de pe prag. 

— D'Arcy! Ce-i cu tine aici? Crezusem că mai stai 


câteva zile în oraş. 

— Aşa trebuia. 

Se aplecă să-şi sărute unchiul, înainte de a intra în 
casă. 

Sean o văzu aproape imediat şi, ca de obicei, se 
repezi să-i dea ultimele vesti. 

— Încă nu trebuie să mă duc la şcoală, mămico. Ai 
venit să mă săruţi de rămas-bun? 

— Da, dar voiam şi să stăm de vorbă înainte să pleci 
la şcoală, iubitule. 

Il luă pe Sean în poală şi sorbi din cafeaua pe care i-o 
turnase Adelaide. li era greu să se uite la cei doi oameni 
care-i erau atât de apropiaţi, observându-le privirile 
îngrijorate. 

— Sean, mi-ai spus întotdeauna că ţi-ai dorit un tată, 
nu-i aşa? 

Băieţelul dădu din cap, rezemându-se de ea. Apoi se 
îndreptă dintr-odată. 

— L-ai găsit pe tăticul meu? 

— Mă voi mărita cu un bărbat care va fi tăticul tău, 
anunţă D'Arcy, cu buzele amorţite. 

Auzi sunetele de surprindere pe care le scoteau 
Henry şi Adelaide. 

— O să-mi placă? întrebă Sean, încercând să-i 
strecoare o coajă de pâine pisicii şi râzând când câinele o 
înhăţă în locul ei. 

— Da, aşa cred... răspunse D'Arcy cu voce găunoasă. 

— Atunci e bine, răspunse Sean, luând-o la fugă spre 
uşă. A venit mămica lui Jimmy. Unde mi-e mâncarea? 

Plecarea lui îi oferi lui D'Arcy câteva momente în 
care să se adune, înainte ca Henry şi Adelaide s-o urmeze 
înapoi în salon. 

Henry îşi drese glasul. 

— Ei, D'Arcy iubito, nu vreau să crezi că mă amestec 
unde nu-mi fierbe oala, dar eşti sigură că ştii ce faci? 

— Da, zâmbi D'Arcy, ridicând uşor un colţ al gurii. 
Ştiu ce fac. Se numeşte Keele Petrakis şi ne-am logodit. 
Uite... 


Şi întinse mâna cu smaraldul, iar zâmbetul i se lăţi 
când Adelaide scoase o exclamaţie de uimire. Henry 
continua să stea încruntat. 

— Nu ne-ai mai vorbit niciodată de omul ăsta, D'Arcy, 
remarcă el îndesându-şi tutun în pipă, cu mişcări nervoase. 

— Ştiu. Vă rog să aveţi încredere în mine. Există 
unele lucruri pe care nu vi le-am spus, dar trebuie să ştiţi 
că niciodată n-aş face vreun lucru de pe urma căruia Sean 
să aibă de suferit. 

— Ştim, dragă, o linişti Adelaide. 

— Dar tu? Şi fericirea ta e importantă, D'Arcy. Nu te 
măriţi cu un bărbat numai fiindcă Sean are nevoie de un 
tată, spuse rar Henry. 

— Il iubesc. 

D'Arcy înghiţi în sec. Cuvintele păreau atât de 
ciudate... 

Henry oftă adânc. 

— Asta-i bine. Sper numai să fie destul de bun pentru 
tine, draga mea. Vreau să fii fericită. 

— Ştiu. 

D'Arcy nu-şi putea stăpâni lacrimile care i se 
prelingeau pe obraji. Se bucură de îmbrăţişările şi 
murmurele drăgăstoase ale celor doi; avea nevoie de 
afecțiunea lor. 

— Ceva e în neregulă, D'Arcy. Simt, spuse Henry, 
după ce Adelaide se duse la bucătărie să facă nişte cafele. 
Pot să te ajut? 

— Mă ajutaţi prin felul în care aveţi grijă de Sean. 

D'Arcy oftă, mutându-şi privirea dinspre chipul 
preocupat al lui Henry. 

— Mă deranjează ceva, dar aş prefera să nu vorbim 
despre asta acum. 

— Cum vrei, draga mea. Ştii că mătuşa ta şi cu mine 
te iubim ca pe propriul nostru copil. 

— Ştiu. Ochii lui D'Arcy se umeziră din nou. Nici nu-ți 
pot spune cât de recunoscătoare vă sunt pentru tot ce-aţi 
făcut pentru mine şi Sean. 

— Copilă, ar trebui de-acum să ştii că ai adus o 


lumină în viaţa noastră, când s-a născut Sean. îl iubim şi 
ştim că şi el ne iubeşte. 

D'Arcy dădu din cap, ridicând lângă obraz mâna 
unchiului ei. 


A doua zi dimineaţă, când plecă de la hotel spre 
Athene Building, soarele strălucea. Era o zi senină, dar 
friguroasă. Se opri la intrarea în clădire, întrebându-se 
unde să ia micul dejun. 

— Bună dimineaţa, D'Arcy. 

Gura lui Keele se lăsă peste a ei. 

— În plină stradă? întrebă ea fără să-l privească. 

— Nu se uită nimeni, răspunse amuzat Keele, 
mângâind-o pe obraz. 

— Chiar şi aşa... mormăi D'Arcy. La revedere, eu mă 
duc să iau micul dejun. 

— Ce drăguţ că mă inviţi, iubito, toarse Keele, 
conducând-o în holul clădirii, spre liftul privat. 

— Nu ştiam că vii la lucru atât de devreme, se bâlbâi 
D'Arcy, încercând să-şi smulgă mâna dintr-a lui. Îmi dai 
drumul? Ţi-am spus că încă n-am mâncat. 

— Mai întâi, dă-mi voie să-ţi spun că zilele mele încep 
de obicei devreme. Am răspunderi majore, porumbiţa mea. 
În al doilea rând, am trecut pe la hotelul tău ca să te duc 
undeva la masă. Şi exact asta fac acum. Secretara mea a 
comandat de mâncare. Desigur, aş fi preferat să mâncăm 
în altă parte, nu la birou... Şi încă nu mi-am primit 
sărutarea de dimineaţă, încheie el, cuprinzând-o strâns în 
braţe. 

Degeaba l-ar fi înfruntat, pe el sau pe sine însăşi. 
D'Arcy se adânci în braţele lui, cu senzaţia că inima-i sare 
din piept. Degetele i se afundară în părul lui, încercând să- 
i tragă capul mai aproape. 

— Hmm, domnule Petrakis, a sosit micul dejun. Am 
încercat să vă sun, dar cred că nu m-aţi auzit. 

Keele înălţă capul, fără să-i dea drumul lui D'Arcy. 

— Da, şi eu cred că n-am auzit. Trimite-mi mâncarea 
şi... Gerta... 


Se ridică în picioare. 

— Poţi să mă feliciţi. Doamna Kincaid tocmai a 
consimţit să fie soţia mea. 

— Felicitări. 

Zâmbetul îngheţat al secretarei se întoarse spre 
D'Arcy. 

— Şi cele mai bune urări, doamnă Kincaid. 

„ÎL iubeşte...” îşi spuse D'Arcy. Următorul ei gând fu: 
„Dar n-o să pună mâna pe el!” Fu uluită să-şi dea seama de 
furia care o străbătea. li venea s-o lovească pe impecabila 
doamnă Olsen şi s-o tăvălească prin noroi. 

Doamna Olsen reveni în birou, aducând o tavă de 
argint, cu nişte mişcări rituale atât de rigide încât lui 
D'Arcy i se strepeziră dinţii. 

— Fac eu cafeaua, doamnă Olsen, spuse ea ferm. 

Sprâncenele dermatografiate meticulos se înălţară 
întrebătoare, în timp ce Gerta Olsen îşi privea şeful, 
răspunzându-i lui D'Arcy: 

— Dar domnului Petrakis îi place cafeaua într-un 
anumit fel... 

— Cred c-am să mă descurc, răspunse printre dinţi 
D'Arcy. 

La auzul vocii ei, Keele îşi mută privirea dinspre tava 
cu micul dejun. N 

— Va face logodnica mea cafeaua, Gerta. li 
mulțumesc, asta a fost tot. 

Femeia înclină capul, apoi ieşi. 

— Vino, iubito, o chemă Keele pe D'Arcy. Ouăle sunt 
exact aşa cum îţi plac ţie. 

— De unde ştii cum îmi plac mie ouăle? întrebă ea, 
simțind că i se usca gâtul la vederea expresiei din ochii lui. 

— Îmi amintesc ce mi-a spus Maria, când am 
întrebat-o ce mâncăruri îţi plac. 

— Ai întrebat-o pe Maria ce-mi place? întrebă D'Arcy, 
cu gura căscată. 

— Desigur. Voiam să ştiu cu ce alimente să-i cer 
Mariei să aprovizioneze casa pentru vizitele tale. 

— Pentru vizitele mele? 


— Da. Şi, fir-ar să fie, nu mai repeta tot ce spun, ca 
un papagal! 

— Nu-s papagalul tău, ripostă D'Arcy cu voce slabă, 
făcându-l pe Keele să râdă, în timp ce o conducea la masă. 

— Ba eşti. Eşti papagalul meu, pasărea mea 
tropicală, pasărea paradisului meu, soţia mea, femeia mea. 
Pentru mine, eşti toate femeile într-una singură, D'Arcy. 
Nimic nu poate schimba asta. 


Când ajunse la biroul ei, D'Arcy încercă să descifreze 
însemnările pe care le făcuse, dar constată că nu se putea 
gândi decât la Sean şi la necesitatea de a se asigura că nu 
urma să aibă de suferit din cauza temperamentului lui 
Keele. 

Stătea cu coatele pe birou şi cu capul rezemat în 
mâini, şi nu auzi uşa deschizându-se. 

— Ei, care-i problema? 

Glasul lui Steve pătrunse prin ceața care o înconjura, 
făcând-o să ridice faţa spre el. 

— D'Arcy, ce s-a întâmplat? 

Steve se aplecă spre ea, privind-o cu fruntea încreţită 
de îngrijorare. 

— Nimic. Eram doar îngrijorată pentru fiul meu. 

D'Arcy încercă să zâmbească, dar buzele ca de 
cauciuc nu voiau să-i rămână arcuite. 

— Cred că eşti îngrijorată şi din cauza lui Keele 
Petrakis. Am văzut... 

Steve se întrerupse, la vederea pietrei verzi de pe 
inelarul mâinii ei stângi. 

— Mamă, ce minunăţie! Te-ai logodit cu Keele? 
întrebă el, cam crispat. 

— Da, deşi nu ştiu pentru câtă vreme. 

— Te temi că Keele n-o să se înţeleagă bine cu fiul 
tău? se încruntă Steve. Pot să-ţi spun că întotdeauna a 
părut să fie în termeni buni cu nepoatele şi nepoţii lui, şi 
cu copiii prietenilor. L-am văzut adesea înconjurat de copii. 

D'Arcy încercă să zâmbească. 

— Atunci, spune că grecilor le plac copiii. 


— Şi englezilor la fel... iar Keele e pe jumătate 
englez. Născut, crescut, educat şi format în Marea 
Britanie, adăugă Steve, conducând-o la fereastră. 

Cu un oftat, D'Arcy îşi rezemă fruntea de geamul 
rece. 

— Cumva, mie mi s-a părut întotdeauna că e grec 
sută la sută... sau, poate, afemeiat sută la sută? 

Steve râse, cuprinzând-o cu un braţ. 

— E destul de dur în materie de femei. Nu numai din 
vina lui. Ar trebui să le vezi cum i se aruncă în braţe. 

Apoi îi zâmbi poznaş: 

— Eu încerc să culeg ce rămâne în urma lui. 

D'Arcy îl privi, neîncercând să se desprindă din 
semicercul acelui braţ consolator. 

— A, nu cred că ţi-e prea greu. 

— Nu mi-e, râse Steve, dar eu n-am puterea lui Keele. 

— Ooo, sărăcuţul de tine, îl compătimi D'Arcy, 
simțind că i se mai ridica moralul. Şi sunt sigură că la 
Keele Industries şi Athene Ltd. lucrează numai femei 
urâte. 

Steve râse din nou, iar D'Arcy chicoti şi ea. 

— Ai văzut-o pe secretara mea, D'Arcy? Urâtă ca o 
ciumă, într-adevăr. Cam în stilul Gertei Olsen. 

— Vă deranjez? 

Oţelul tăios din glasul lui Keele era învăluit în catifea. 

D'Arcy tresări şi se întoarse brusc spre el, cu gura 
căscată la vederea flăcărilor care ţâşneau din ochii aceia 
de topaz. Violenţa emana din el valuri-valuri. 

— Steve... Steve tocmai îmi povestea despre 
secretara lui... începu ea, pe un ton măsurat. 

— Nu zău? 

Glasul lui Keele era încă blând, dar ochii săi îl 
fulgerară scurt pe Steve. 

— Dispari. 

— Ei, Keele... 

— Şterge-o, Linnett, acum cât mai ai picioarele 
întregi. 

Capitolul 5 


D'Arcy îşi încleştă mâinile, privindu-l pe Keele cu un 
amestec de furie şi prudenţă. Furia avu câştig de cauză. 

— Ce-i cu tine? De ce-ai vorbit cu Steve de parcă 
voiai să-l iei la pumni? 

— Am vorbit foarte serios, D'Arcy. Nu voi permite să 
umbli cu alţi bărbaţi. 

Cuvintele lui zburau spre ea ca nişte gloanţe. 

— Eşti nebun! şuieră D'Arcy. Stăteam doar de vorbă, 
atâta tot. Mi-a văzut inelul şi şi-a dat seama că ne-am 
logodit. 

— Atunci, ai grijă să nu se mai apropie de tine -că de 
nu, o să am eu grijă. 

— Nu mai vorbi ca un bătăus de pe stradă! se răsti 
D'Arcy. 

Dintr-odată, Keele izbucni în râs. N 

— Ce stil ai de a pune punctul pe i, iubito! Intr- 
adevăr, într-o vreme am fost bătăus de stradă - pe străzile 
Atenei, în anul când tatăl meu m-a lăsat să lucrez ca 
matelot pe un vapor al lui. Aveam de ales între a învăţa şi a 
muri, aşa că m-am bătut la Hong Kong, Yokohama, 
Honolulu, San Diego - zi-i pe nume... 

— Credeam că ai studiat la Oxford. 

— Am făcut-o şi pe asta. Mama mea era o fanatică a 
învăţăturii. 

Chipul îi deveni mai blând. 

— Ai ţinut mult la ea... 

— La amândoi am ţinut. Se iubeau mult şi, când am 
trecut peste socul de a-i fi pierdut în acelaşi timp, mi-am 
dat seama că era mai bine că se duseseră împreună. 

Apoi întoarse brusc capul spre ea, ca un taur în faţa 
unui matador. 

— Ne căsătorim luna asta. 

— Cum? exclamă D'Arcy cu voce subţire. Ce-ai spus? 

— Ce-ai auzit. Nu-ţi permit să te încurci cu alţi 
bărbaţi. După ce ne căsătorim, voi avea grijă să nu se mai 
întâmple. 

— Eşti nebun ca toţi grecii! exclamă ea. Mă insulţi. 

O mânca mâna să-i ardă una peste gură. 


— Vorbeşti... vorbeşti de parcă aş fi o stricată! 

— Ai auzit vreodată de focul grecesc, D'Arcy? întrebă 
el, pe un ton mătăsos. 

— Da... da, ştiu ce e. Un soi de amestec de uleiuri, pe 
care grecii îl aprindeau şi-l aruncau asupra inamicilor, ca 
pe nişte rachete... încheie D'Arcy, cu vocea pierindu-i 
treptat la vederea expresiei lui. 

— Era un proiectil incendiar, într-adevăr, dar nimeni 
nu cunoaşte materialele exacte pe care le foloseau grecii 
bizantini. Oricum, grecii sunt foarte inventivi când e vorba 
să-şi ardă duşmanii, D'Arcy. Dacă se mai apropie vreun 
bărbat de tine, voi avea grijă să se ardă de n-o să mai uite 
niciodată. 

Zâmbetul lui părea fixat pe faţă cu ciocanul. 

— Mă ameninţi? întrebă D'Arcy, furioasă şi în acelaşi 
timp stânjenită. 

— Indiferent cum o iei, iubito, cred că m-ai înţeles. 

— N-am să mă las intimidată! Am mai trecut o dată 
prin asta. Niciodată n-am s-o mai permit, nici dacă mă 
omori! declară D'Arcy cu voce gâtuită. 

Dintr-un pas, Keele fu lângă ea, luând-o în braţe. 

— Poate că nu m-ai înţeles. Nu vei avea niciodată 
motive să te temi de mine, iubito, dar n-am să las niciun 
bărbat să te atingă. Nu cred că m-ai putea înfuria vreodată 
atât de tare încât să-mi vină să te lovesc. Vreau ca trupul 
ăsta fermecător să rămână perfect. Nu ştiai asta? 

Sărutul lui fu scurt şi apăsat. 

— Vom merge la magazin, să-ţi comandăm rochia de 
mireasă, afirmă el răstit. Chiar acum! 

— Am de lucru... îngăimă D'Arcy, cu vocea subţiată 
ca un fir. 

— Poate să mai aştepte. 

Keele îi puse aparatul pe dulapul cu acte şi-i ţinu 
jacheta să şi-o îmbrace. 

— Nu mă pot mărita atât de repede. Henry şi 
Adelaide nici măcar nu te cunosc. Sean încă nu s-a obişnuit 
cu ideea... 

— Se va obişnui cu mine. Şi-n plus, dacă e un copil 


normal, îşi va dori fraţi şi surori. 

— Fraţi şi surori... repetă D'Arcy, lăsându-l s-o 
conducă în liftul privat. 

— Vreau o familie, răspunse Keele, în timp ce o 
conducea spre Ferrari-ul argintiu parcat în locul cu 
inscripţia „Director”. Cum sunt sigur că şi tu îţi doreşti. 
Vom locui unde vrei tu, dar aş dori ca băiatul să vină în 
vizită pe Keros măcar o dată pe an. Acolo e un aer foarte 
sănătos. Va cunoaşte familia şi va învăţa să pescuiască, să 
facă schi nautic şi să navigheze. Acolo o să înveţe meserie 
pornind de la zero, la fel cum am făcut şi eu. 

— Meserie? bâigui D'Arcy, fără să mai simtă confortul 
tapiţeriei de plus gri, în timp ce maşina înainta pe străzile 
din Manhattan. 

Abia îşi dădu seama când Keele încetini şi parcă. O 
conduse într-un salon cu lumini scăzute şi decoraţiuni 
interioare bej, unde se auzea o muzică suavă, din difuzoare 
camuflate. O femeie elegantă se apropie de ei parcă 
plutind, cu privirea spre Keele. Acesta îi spuse ceva în 
franceză. 

Înainte de a-şi da seama ce se întâmpla, D'Arcy fu 
condusă într-o cameră spațioasă, cu oglinzi pe pereţi. Două 
femei o ajutară să se dezbrace, apoi îi traseră peste cap o 
rochie turcoaz, cu corsaj strâns şi poate de volane, până la 
podea. O femeie îi înfoie părul, în timp ce cealaltă îi înfoia 
volanele, până când D'Arcy îşi smuci capul, oftând 
exasperată, privind într-o oglindă. Rămase cu gura 
căscată, ridicându-şi mâinile peste materialul care-i stătea 
pe trup ca o a doua piele, cu micile volane ca nişte petale 
nedesfăcute. Gâtul delicat i se înălța din decolteul rotund, 
faţa-i avea o nuanţă trandafirie fragilă, iar părul parcă-i 
luase foc. Niciodată talia ei nu mai arătase atât de îngustă, 
nici forma şoldurilor atât de graţioasă. 

Keele se ridică în picioare, cu gura întredeschisă, 
măsurând-o cu ochi ca două lasere. 

— Eşti o femeie incredibil de frumoasă. Hai să 
zburăm în Nevada şi să ne căsătorim în seara asta. Nu-ţi 
mai scoate rochia. 


D'Arcy pluti spre el, dorindu-şi mai mult decât orice 
să-l bucure. îl văzu apropiindu-se, cu braţele întinse. Sean 
îi apăru brusc în faţa ochilor. 

— Nu. 

Se opri, ridicând o mână în faţă. 

— Nu mă pot mărita atât de repede. 

— Parcă am mai auzit vorba asta... chiar azi. 

Glasul lui Keele era scăzut, dar cuvintele lui o loveau 
ca nişte săgeți. 

— Fiul meu e important pentru mine. Nu voi face 
nimic care ar putea să-l rănească. 

Keele întinse mâna spre D'Arcy şi o întoarse încet în 
loc, studiind-o. 

— Şi tatăl lui era la fel de important pentru tine? 
Cred că a fost un bărbat extraordinar. 

— Un bărbat extraordinar... 

D'Arcy ignoră întrebarea, simțindu-se ca o gelatină în 
mâinile lui Keele. 

— Uită-l. Acum eu sunt bărbatul din viaţa ta. Scoate- 
ţi rochia. O cumpărăm. Madame La Rue are şi un taior pe 
care vreau să-l probezi, şi toată lenjeria de care vei avea 
nevoie. 

— În culorile tale favorite, desigur, se răsti D'Arcy, 
smulgându-se din mâinile lui. N 

— Evident. Nu va fi nevoie de multe probe. Iți ştie 
măsurile. 

Când ieşiră din salon, D'Arcy era ameţită. Încercase 
să discute cu Keele despre sumele imense pe care le 
cheltuia, dar o singură privire a ochilor lui aurii o reduse la 
tăcere. Acum, în timp ce se apropiau de Fifth Avenue, se 
întoarse spre el. 

— Nu sunt o curtezană pe care trebuie s-o îmbraci ca 
pe un manechin. Eu nu trăiesc în stilul ăsta. M-aş fi putut 
mulţumi şi cu jumătate din toate lucrurile. Nu te gândeşti 
niciodată la oamenii care mor de foame? 

Keele îşi aruncă pe spate capul, râzând. 

— O cruciată! Mă însor cu o afurisită de militantă 
pentru drepturile omului! 


D'Arcy simţi că exploda de furie. Când deschise gura, 
Keele îi prinse pumnii în mâinile lui şi i-i sărută. 

— Calmează-te, îngeraşule. Nu râd de altruismul tău. 
Dar eşti complet diferită de toate femeile pe care le-am 
cunoscut. 

— Sper! replică D'Arcy cu bărbia ridicată, încercând 
să se elibereze. 

Keele nu-i dădu drumul. 

— Eşti o delectare pentru mine. Am să-ţi spun ce voi 
face. Voi calcula totalul cheltuielilor de azi, şi-ai să poţi 
trimite o sumă egală la orice organizaţie sau fundaţie de 
caritate vrei. Îţi convine aşa? 

Dintr-odată, D'Arcy simţi că o cuprindea sfiala. Fără 
să stea pe gânduri, îl sărută, apoi se retrase. 

— Mi-ar plăcea foarte mult. 

Keele arăta ca un chip cioplit, cu pielea atât de 
întinsă încât oasele păreau s-o străpungă. 

— Asta-i prima oară când m-ai atins din proprie 
iniţiativă. Sper că n-o să fie şi ultima, altfel ar trebui să-mi 
dau de pomană toate firmele, numai ca să te fac să te 
apropii de mine? 

— N-ai face asta, râse tremurător D'Arcy. 

— Nu? 

Keele îi ridică mâna, sărutându-i palma. 

— Vino, femeie, am în minte un loc mai plăcut în care 
să fac dragoste cu tine. 

— Masa... murmură D'Arcy. Mai bine să mergem să 
mâncăm... 

Keele se strâmbă. 

— Eşti cea mai materialistă femeie din lume! După ce 
ne căsătorim, te voi învăţa să te concentrezi asupra mea, 
nu asupra stomacului. 

— Crezi că poţi face asta? râse D'Arcy, simțindu-se 
tânără şi lipsită de griji cum de ani de zile nu mai fusese. 

— Garantez! 

Keele îi trase mâna sub braţul lui, în timp ce mergeau 
spre maşină. 

— Ce-ai zice să luăm cina la un mic restaurant cu 


specialităţi marine de pe Long Island, apoi să mergem să-l 
cunosc şi eu pe Sean al tău? 

— E la şcoală... răspunse D'Arcy cu o voce care-i 
pierea treptat. 

— Nu toată ziua, declară Keele, accelerând pe 
străzile aglomerate. Are doar patru ani, nu? 

— Da... 

Mintea lui D'Arcy amorţise - apoi undeva se ivi o 
luminiţă. 

— Dar era vorba să se ducă la prietenul lui, Jimmy, 
după ore. Sunt prieteni foarte buni. Jimmy are un cocoş. 

Keele râse scurt. 

— Da, îmi dau seama că un cocoş l-ar atrage ca un 
magnet. Şi eu am avut un şoim când eram mic, în Anglia. 
Bunicul meu avea un conac la ţară, iar şoimul fusese rănit 
şi l-am găsit eu. Bunicul m-a lăsat să-l păstrez şi să-l 
îngrijesc. După ce s-a făcut bine, obişnuia să se înalțe 
deasupra capului meu. L-am avut o vară-ntreagă. Când m- 
am întors la scoală, bunicul meu a venit într-o zi şi mi-a 
spus că-l omorâse un pădurar. 

D'Arcy îi simţi în glas durerea ascunsă şi se trase mai 
aproape de el pe banchetă, strecurându-şi mâna sub braţul 
lui. 

Keele o privi scurt, de sus în jos, cu chipul dur ca 
granitul. 

— Nu i-am mai povestit nimănui întâmplarea asta. 
Eram sigur că o uitasem. Ai un efect straniu asupra mea, 
doamnă. 

Se lăsă o lungă tăcere. Maşina înghiţea milele, iar 
Keele profita de fiecare ocazie ca să depăşească vehiculele 
mai lente din faţa lui. 

D'Arcy continuă să mediteze la complexitatea omului 
pe care urma să-l ia de bărbat - omul care, de fapt, era 
tatăl fiului ei. Oare urma s-o mai dorească de soţie când 
afla despre Sean? Sau, poate, avea să încerce să-l ia pe 
Sean din viaţa ei? Urma oare să plece şi el? 

— Trezeşte-te din lumea viselor, doamnă, spuse 
Keele. Am ajuns. Nu arată prea grozav, dar au nişte 


languste excelente. 

D'Arcy îi simţi privirea tăioasă în timp ce aşteptau să 
le fie adusă mâncarea. 

— De ce te încrunţi, D'Arcy? 

Keele întinse şervetul spre ea, ştergându-i de pe 
bărbie un strop de unt. 

Când D'Arcy evită răspunsul, gura lui Keele se 
încordă, iar în ochi îi apăru o scăpărare de furie. Încercă 
să aducă vorba despre alte subiecte, dar Keele răspundea 
monosilabic, astfel că mâncară aproape în tăcere. 

D'Arcy se bucură să revină la maşină, oftând adânc 
din cauza atitudinii rigide a lui Keele. 

În timp ce coteau pe şosea, un câine alergă prin faţa 
maşinii. Numai reflexele rapide ale lui Keele îi salvară 
viaţa. 

— Sean iubeşte animalele, îndrăzni D'Arcy cu voce 
nesigură. Are un câine şi o pisică. Câinele se numeşte 
Zdreanţă, şi arată pe măsură. Pe pisică o cheamă Ciupercă 
şi e atât de leneşă, încât se mişcă numai ca să mănânce. 

— Femelă mâncătoare-de-lotus tipică, chicoti Keele, 
făcând-o pe D'Arcy să se simtă mai uşurată că nu mai era 
supărat pe ea. 

— Asta-i casa! i-o arătă ea, îndreptându-se în scaun. 
Sper să-ţi placă Henry şi Adelaide. Fără ei, nu cred c-aş fi 
fost în stare să-l cresc pe Sean atât de bine. 

Îi zâmbi fugar, încercând să-şi ascundă panica. 

Henry le deschise uşa, zâmbind. 

— Nu te aşteptam azi, D'Ar... 

Rămase cu gura căscată când îl văzu pe Keele, apoi 
se mai uită o dată. 

— Dumnezeule...! 

Lui Keele îi pieri zâmbetul de pe buze, iar în ochi îi 
apăru o expresie prudentă. Înainte de a apuca să-şi retragă 
mâna pe care o întinsese, Henry i-o prinse şi-l trase 
înăuntru pe uşă. 

— Cred c-o să ne simţim mai bine înăuntru. Mă duc 
să aduc o cafea... 

— Tu să aduci cafeaua! râse Adelaide, intrând în 


living. Am trăit s-o văd şi pe asta! Bună, D'Arcy. Acesta 
trebuie să fie... 

Graiul îi pieri, în timp ce se uita la Keele, cu gura 
căscată. 

Ochii lui Keele se îngustară, în timp ce privirea îi 
fulgera de la unul la altul, apoi spre D'Arcy. 

— Se pare că am un efect neplăcut asupra 
dumneavoastră, a amândurora. Vă deranjează ceva? 

— Câtuşi de puţin, răspunse Henry, care-şi regăsise 
calmul. Ne formaserăm o cu totul altă imagine despre 
dumneavoastră. De obicei, grecii nu sunt atât de înalţi, şi 
nu aveţi părul negru. Se vede cât de false sunt ideile 
noastre preconcepute. 

— Într-adevăr, i se alătură Adelaide, privind-o pe 
D'Arcy. Ajută-mă cu serviciul de cafea, vrei, iubito? 

D'Arcy simţi ochii lui Keele sfredelind-o ca razele X, 
în timp ce ieşea din cameră. 

În bucătărie mirosea plăcut a zarzavaturi proaspăt 
tăiate. 

— Mă gândisem să fac tocană irlandeză la cină, spuse 
Adelaide, umplând filtrul de cafea. O să vorbim mai târziu, 
îi şopti ea lui D'Arcy. De ce nu mi-ai spus nimic deunăzi, 
când ai venit să ni-l aduci pe Sean? 

— Am uitat. 

— Nu zău? Mă întreb dacă o fi o trăsătură de familie. 

Adelaide o privi un moment gânditoare, apoi ridică 
din umeri. 

— Lasă, nu contează. Ştii, de multe ori mi-am spus ce 
bine a fost că ai putut să încasezi asigurarea pe viaţă a lui 
Rudy şi să-ţi cumperi o casă pe aceeaşi stradă cu noi. E 
foarte comod, nu găseşti? 

— Foarte comod... 

D'Arcy înghiţi în sec, întrebându-se ce se petrecea în 
living în acel moment. Oare Henry îi spusese lui Keele 
adevărul? Sau Keele îl ghicise singur, din conversaţia cu 
Henry? Ce-avea să facă? Ce putea să facă? 

Ora băutului cafelelor fu un coşmar. Henry vorbea 
despre pescuit şi interesul lui Sean pentru acel sport. 


Adelaide spunea cât de mare creştea Sean. 

— La început, nu mi-am dat seama cu cine semăna, 
atât de masiv, comentă ea, zâmbindu-i lui Keele. Acum 
înţeleg. 

D'Arcy îşi fripse gura cu cafeaua fierbinte şi începu 
să tusească. 

— Nu fi ridicolă, Adelaide, mormăi Henry. Toţi 
bărbaţii din neamul Kincaid au oase masive. Uită-te la 
mine, numai! 

Keele, care tocmai ridica la gură ceaşca de cafea, se 
opri. 

— Vă numiţi Kincaid? Cumva, am crezut că sunteţi 
rude de-ale lui D'Arcy, nu ale soţului ei. 

— Hm...? făcu Henry, nedumerit - apoi îşi privi cu 
ochi sticlosi soţia, care clătina negativ din cap, cu un deget 
ridicat; Henry tuşi o dată, şi încă o dată. Cred că mai vreţi 
prăjitură. Adelaide, mai adu. 

— Poftim? A, e destulă aici - uite, ridică ea farfuria, 
ca să-i arate. 

D'Arcy simţi că-i venea rău. 

— Să vă arăt echipamentele mele de pescuit. 

Henry luă ceaşca din mâna lui Keele şi o puse pe 
masă. 

— Henry! Ce Dumnezeu e cu tine azi? Domnul 
Petrakis încă nu şi-a băut cafeaua. 

Adelaide îl privea cu gura căscată. Se uită la D'Arcy, 
în aşteptarea unui sprijin. 

Ridicând o mână moleşită, D'Arcy se uită cum Henry 
îl trăgea pe Keele afară din cameră. 

— N-am să-l înţeleg niciodată pe omul ăsta...! 
bodogăni Adelaide. 

— Nu vrea să spui că e fratele tatălui meu. 

— De ce să nu vrea? întrebă răstit mătuşa ei. 

— Keele nu ştie că n-am mai fost căsătorită după 
moartea lui Rudy. Crede că am dobândit numele Kincaid de 
la al doilea soţ, explică D'Arcy, cu voce seacă. 

— Vai de mine, ce încurcătură! se tângui Adelaide. 
Nu-mi plac situaţiile astea. 


— Nici mie. 

— Şi voiam să-l invit la cină...! se văită ea. 

— Nu-l invita. Am să trec diseară pe la Sean, înainte 
de a se duce la culcare. Nu-ţi face griji, încercă D'Arcy s-o 
liniştească. Mâine e vineri. Am să vin acasă în weekend. 

— D'Arcy Kincaid, nu m-am mai înfuriat de ani de 
zile, dar acum simt că-mi vin nişte draci îngrozitori. Cum 
am să-l mai pot privi pe omul ăsta în faţă? 

Nervoasă, Adelaide tot împăturea, despăturea şi 
reîmpăturea şervetele. 

— Dumnezeule, D'Arcy, Sean seamănă leit cu el, nu? 
şopti ea. 

— Da. 

— Iubito, eram siguri că tatăl lui Sean n-a fost Rudy, 
dar cumva crezuserăm că a murit, sau ceva... 

Işi trase nasul. 

— Simt că te-am dezamăgit. 

D'Arcy se ridică de pe scaun şi-şi îmbrăţişă mătuşa. 

— Nici într-un milion de ani n-aţi fi putut să mă 
dezamăgiţi. Fără tine şi Henry, viaţa mea ar fi fost 
insuportabil de grea. M-aţi făcut fericită. 

— O, D'Arcy, eşti ca fiica noastră, şi te iubim atât de 
mult - şi pe Sean la fel! Niciodată nu-l voi lăsa pe omul 
ăsta să-ţi facă vreun rău. 

D'Arcy zâmbi. 

— N-o să-mi facă niciun rău. 

„Sper că n-o să-mi facă”, adăugă ea în gând. „Sunt 
hotărâtă să-l feresc pe Sean din calea lui”. 

Cu ajutorul entuziast al lui Henry, reuşi să-l scoată pe 
Keele din casă, conducându-l spre maşină. Îşi luară rămas- 
bun în mare grabă. 

— În regulă, ceru Keele. Explică-mi. 

Cuvintele ţâşneau din gura lui ca flăcările. 

D'Arcy îşi drese vocea. 

— Ce să-ţi explic? 

— Fir-ai tu să fii, D'Arcy, mă crezi prost? Oamenii 
ăştia s-au îngrozit când m-au văzut. Nu-s un Adonis, dar de 
obicei n-am un efect atât de rău asupra unor oameni pe 


care abia i-am cunoscut. Ce naiba se întâmplă? 

— Aă... Henry şi Adelaide nu se aşteptau să mă 
recăsătoresc. Nici eu nu mă aşteptam. Sunt sigură că au 
fost doar surprinşi, nimic mai mult. 

Maşina se repezi din loc ca o fiinţă vie. 

— Am spus că nu-s prost. 

Glasul lui Keele suna de parcă ar fi avut pietre între 
măsele. 

— Cine credeau că sunt? Şi de ce m-au dat afară din 
casă înainte de întoarcerea fiului tău? 

Trupul lui D'Arcy zvâcni spasmodic. 

Keele îi aruncă un zâmbet fără urmă de umor. 

— Da, îmi dau prea bine seama că, din cine ştie ce 
motiv pe care doar tu îl cunoşti, nu vrei să-ţi văd fiul. 

— Eşti nebun...! şopti D'Arcy, umezindu-şi buzele 
uscate. 

— Ba nu, tu eşti nebună, dacă încerci să mă tragi 
cumva pe sfoară, D'Arcy. Au încercat şi alţii bărbaţi şi 
femei, care aveau mai multă minte decât tine. 

— Sunt sigură. 

Frica o făcea să fie nepăsătoare. 

— Dar dacă nu te superi, scuteşte-mă de un recital 
despre numeroasele tale relaţii cu femeile. 

Maşina trecu de o curbă, ca o rachetă. 

— D'Arcy, nu ştiu ce coci, dar pe toţi sfinţii, am să 
aflu! 

Intră năvalnic pe străzile din Manhattan. 

— Şi să fie clar, femeie, dacă plănuieşti cumva să 
scapi de căsătoria asta, poţi s-o laşi baltă! 

x x * 

Soneria telefonului o smulse pe D'Arcy dintr-un somn 
adânc. Înghiţi în sec, încercând să-şi umezească gâtlejul 
uscat. 

— Lo...? 

— Dormeai? 

Glasul tăios al lui Keele o dezmetici imediat. 

— Da. 

— Ai o oră să te pregăteşti. Ne întâlnim cu nişte 


asociaţi ai mei, la cină. 

— Dacă e o cină de afaceri, n-ai nevoie de mine. 
Prefer să mănânc în cameră şi să mă culc devreme. 

— Nu mai spune? 

Glasul lui Keele era ca mătasea. 

— Dacă nu eşti în hol la opt punct, vin după tine. Şi- 
am să te îmbrac cu mâinile mele, D'Arcy, să fie clar! 


Şeful chelnerilor îi conduse la o masă aflată într-o 
parte. Când D'Arcy privi într-acolo, paşii îi şovăiră, dar 
mâna de oţel a lui Keele o împinse înainte. 

— De ce nu mi-ai spus că vine şi doamna Davos? 
întrebă ea încet. Şi Elena şi Gregor Afros? 

Keele ridică din umeri, conducând-o spre un scaun şi 
începând să i-i prezinte pe ceilalţi oameni de la masă. 
D'Arcy ştia că în veci n-avea să le reţină numele. 

— Mă bucur că te revăd, doamnă Kincaid, spuse 
scorţos Anna Davos. 

Keele întoarse scurt capul, cu chipul dur ca granitul. 
D'Arcy avu senzaţia că simţea miros de pucioasă. 

— Spune-i D'Arcy, Anna. E logodnica mea, şi va fi 
tratată ca atare. 

D'Arcy simţi că se înroşea, nedorind ca Keele să-şi 
instige familia împotriva ei, cu stilul lui agresiv. 

— Sper că vă place şederea la New York, doamnă 
Davos, spuse ea, nereuşind s-o privească în ochi. 

Când cina fu servită, toţi cei de la masă erau 
absorbiți în diverse conversații. 

— Mănâncă până nu se răceşte, tată! îl întrerupse 
Elena pe Gregor dintr-o tiradă. 

Gregor ridică din umeri, dar se întoarse spre D'Arcy 
şi-i făcu cu ochiul. 

Câteva clipe domni tăcerea, apoi glasul lui Gregor 
bubui din nou: 

— Ai să-l aduci pe băieţelul tău la petrecerea pe care 
o dau la mine acasă? 

D'Arcy scăpă furculiţa din mână. 

Keele îi făcu semn ospătarului să aducă alta. 


— Se pare că mereu provoci probleme la masă, 
remarcă Elena, făcând-o pe Anna să zâmbească subţire. 

— Nu fi proastă! mugi Gregor. Oricine poate scăpa o 
furculiţă - şi eu le scap tot timpul. 

Se întoarse s-o privească pe D'Arcy, care se făcuse 
albă la faţă, şi o bătu pe dosul mâinii. 

— O să-ţi placă proprietatea pe care am închiriat-o pe 
Island. E mare, şi e chiar lângă apă. Grecilor le place apa. 

Şi râse tunător de propria lui glumă. 

— Domnule Afros... 

D'Arcy îşi drese vocea. 

— Prefer să nu... 

— D'Arcy vrea să spună, interveni Keele, că suntem 
încântați că l-ai invitat şi pe fiul ei, dar de-acum încolo 
trebuie să-l numeşti şi fiul meu. I-am cerut avocatului meu 
să întocmească actele pentru adopţiune, astfel încât, când 
D'Arcy şi cu mine ne vom căsători, Sean să devină fiul meu 
cu forme legale. 

Capitolul 6 

Ziua de sâmbătă era caldă şi însorită. D'Arcy ajunse 
la Henry şi Adelaide în timp ce Sean îşi lua încă micul 
dejun, iar Adelaide încerca să convingă pisica să nu-şi 
ascută ghearele pe draperii. 

— Mămico! strigă Sean. Zdreanţă o să aibă căţei! Aşa 
a spus domnul Bidwell! 

— Nu vorbi prostii, îl admonestă D'Arcy, cu o voce 


uscată. 

— Zdreanţă e castrată, întrebă Adelaide, nu-i aşa, 
Henry? 

— Aşa credeam şi eu, când am cumpărat-o de la 
Fergusoni. 


Henry se uita la căţea ca şi cum făptura aceea 
lăţoasă s-ar fi transformat într-un peste piranha. 

— Domnul Bidwell zice că o să aibă trei sau patru! 
anunţă Sean, încântat. 

— Chiar aşa? replică Adelaide, lăsându-se într-un 
fotoliu. Numai asta ne mai lipsea. Un stol de căţei... 

— De gâşte, bombăni Henry. 


— Ce? îl privi Adelaide îngrozită. Sigur o să aibă 
căţei. Am citit undeva că animalele... 

— Un stol de gâşte, nu de căţei. Grupurile de căţei nu 
ştiu cum se numesc. 

— O turmă, unchiule Henry? propuse Sean. 

— Nu, dragă, în turme umblă elefanții, şi numai de- 
aşa ceva n-avem nevoie. Cred c-ar trebui să fim 
recunoscători că Zdreanţă nu-i elefăntiţă. Cei ce la comisia 
ecologică n-ar... 

— Adelaide, pentru numele lui Dumnezeu! o 
întrerupse Henry. 

D'Arcy izbucni în râs - un râs nervos pe care nu şi-l 
putea stăpâni. Dintr-odată, îşi dădu seama că râdea şi 
plângea în acelaşi timp, iar Henry o conducea afară din 
cameră, în timp ce Adelaide îi spunea lui Sean că avea să 
aducă nişte lapte pentru el şi Zdreanţă. 

Uşa cabinetului lui Henry se închise în urma lor, iar 
D'Arcy căzu într-un fotoliu, cu mâinile peste faţă, 
încercând să-şi stăpânească tremurul trupului. 

— D'Arcy, farsa asta a ţinut destul. Am să-i pun capăt 
până nu faci o cădere nervoasă. 

Henry ridică o mână, cu palma înainte, oprindu-i 
orice răspuns. 

— Nu-ţi răci gura de pomană, D'Arcy. Am să-i spun 
lui Petrakis că Sean e fiul lui natural. Toată înşelătoria asta 
te costă îngrozitor, şi nu voi permite să mai continue. 

— Henry, te rog... începu D'Arcy să se bâlbâie, 
căutând să se controleze. Am să-i spun eu însămi, dar la 
momentul potrivit. E un om puternic, Henry. Dacă se 
hotărăste să mă dea în judecată pentru Sean, putem avea 
necazuri. N-am să risc să-l pierd pe Sean, indiferent ce va 
trebui să fac. E al meu, încheie ea, înlănţuindu-şi degetele. 

— N-o să ni-l ia niciodată pe Sean! spuse Henry, 
strângând capul lui D'Arcy la piept. O să luptăm, D'Arcy. 
Nu-s nici eu lipsit de influenţă. Oamenii din oraşul ăsta te 
cunosc şi ştiu ce bine l-ai crescut pe Sean. Şi noi avem 
muniţie, D'Arcy. Putem lupta şi o vom face - dacă trebuie. 
Nimeni n-o să ni-l ia pe Sean. Însă chiar crezi că Petrakis 


ar face una ca asta? 

D'Arcy se întoarse cu faţa spre vestonul lui, 
suspinând înfundat. Nu mai plânsese din prima perioadă a 
căsniciei cu Rudy. 


La petrecerea lui Missy Winslow fusese adus şi un 
clown, iar D'Arcy şi mama lui Jimmy, Jen Sturmer, au fost 
invitate să rămână la spectacol. Timp de aproape patru 
ore, D'Arcy îl putu închide pe Keele într-un compartiment 
retras al minţii, delectându-se cu bucuria lui Sean şi 
taifasul vesel al celorlalte femei. 

În drum spre casă, Sean se agita sub centura de 
siguranţă. 

— O să vreau şi eu un clovn de ziua mea, şi un 
ponei... şi baloane, şi suc roşu...! 

— Nu ţi-ar plăcea mai mult un tată? întrebă D'Arcy, 
cu falsă indiferenţă. 

— În loc de clovn? replică prudent Sean. 

— A, nu, s-ar putea să aducem şi un clovn, îi zâmbi 
D'Arcy. 

— În regulă, da' dac-ar fi să aleg, cred c-aş prefera 
mai bine clovnul. 

— Aş prefera, fără „mai bine”, îl corectă D'Arcy. Şi 
oricum, o dată ce va veni tatăl tău în casă, o să-l avem tot 
timpul, adăugă ea pe un ton măsurat. 

— Mi-ai mai spus, mămico, răspunse resemnat Sean. 
Mi-ar plăcea un tătic cum are Jimmy, da' vreau şi un clovn. 

— Clovnii sunt foarte deosebiți, într-adevăr, îi dădu 
dreptate D'Arcy. 


În seara aceea, D'Arcy îi invită pe Henry şi Adelaide 
la cină, pentru ca Sean să le poată descrie în amănunt 
toată petrecerea. 

Adelaide încuviinţă că Sean merita să aibă şi el un 
clovn la ziua lui. 

Telefonul sună, iar D'Arcy răspunse, râzând încă. 

— Pari veselă, o readuse la realitate acuzaţia suavă a 
lui Keele. Cine mai e acolo? 


— Cine întreabă? glumi D'Arcy. 

—  Mizezi pe distanţa dintre noi, iubito? Nu te 
sfătuiesc, scrâşni Keele din receptor. 

— Nu mă ameninţa, fiorosule! 

— Potoleşte-te, petardă mică. 

In glasul lui se simţea acum un umor sincer. 

— Ştii al naibii de bine că niciodată nu te-aş ameninţa 
cu atacuri fizice sau emoţionale, dar nu vreau să fii în 
compania nici unui alt bărbat. 

— Au venit Henry şi Adelaide la cină, pentru ca Sean 
să le povestească despre petrecerea la care a fost invitat 
azi. 

— Şi crezi că pe mine nu m-ar fi interesat să aud 
despre petrecere? 

Glasul lui era îngheţat ca Antarctica. 

— Nu e de la sine înţeles că m-ar interesa ce-şi 
doreşte viitorul meu fiu de ziua lui? 

— Ai vrea să te duci la Show and Tell? 

— Poftim? Ce naiba tot spui? D'Arcy, dacă încerci să 
te ţii de jocuri cu mine... 

— Sean a spus că, dacă ar avea un tătic, l-ar duce 
într-o zi la Show and Tell. 

Înghiţi în sec. 

— Te-ai duce? 

— Spune-i să propună ziua, chicoti Keele. Nu e voie 
decât să ştiu din timp, ca să-mi fac loc în program. 

D'Arcy se simţea ca un peşte prins în undiţă. 
Surpriza îi tăiase respiraţia. 

— Nu vorbeşti serios... bâigui ea gâtuit. 

— Dă-mi-l pe Sean la telefon. 

— Nu... Adică, nu e necesar... 

— Dă-mi-l la telefon, D'Arcy. 

Ordinul aproape că-i pârjoli urechea. 

Cu mişcări de robot, D'Arcy se întoarse dinspre 
telefon. 

— Vrei să vorbeşti cu Keele, Sean? El e bărbatul care 
o să... 

— Ştiu, ştiu. 


Băieţelul cobori de pe scaun, fără să remarce tăcerea 
stranie care se lăsase între cei mari. 

— Da, vreau să vorbesc cu el. 

Răspunsul lui hotărât semăna atât de mult cu stilul 
tatălui său, încât D'Arcy avu un mic şoc, înainte de a-i da 
receptorul. 

— Da... Bună ziua... Da... Serios?!? chiui Sean. Bine! 
„.. Da, promit. Când vii la mine? 

D'Arcy simţi că-i sare inima din piept. 

— Ok. Am să-i spun mamei. Poate să vină şi ea?... 
Poate?! 

Fericirea din glasul lui Sean o zgâria pe D'Arcy pe 
nervi pentru prima dată în viaţa ei. 

Dădu să se întoarcă, dar Sean o strigă şi-i spuse că 
noul lui tătic voia să-i vorbească. 

— Încă nu eşti tăticul lui, mârâi D'Arcy în receptor. 

În glasul lui Keele se simţea amuzamentul. 

— Am să fiu curând. Nu te împotrivi inevitabilului, 
iubito. 

Apoi, tonul îi deveni îngândurat. 

— Deja simt un raport cu băiatul. Fără îndoială, e 
atracţia puternică a mamei. M-am răzgândit, n-am să mai 
aştept până luni ca să ne vedem. Vin mâine seară la cină. 
Şi nu te deranja să găteşti, am să aduc eu de mâncare. 

Şi închise telefonul, înainte ca D'Arcy să-i poată 
răspunde. 

— Ticălos afurisit şi arogant! şuieră ea în receptor. 


A doua zi dimineaţă, când D'Arcy termină de făcut 
paturile, Sean sărea deja într-un picior de emoție. 

— Îi place să joace fotbal, mămico? îi place? Tăticul 
lui Jimmy joacă fotbal. Şi mie-mi place fotbalul, continuă el 
să turue, în timp ce o urma spre bucătăria casei mici, stil 
ranch. 

— Am să joc eu fotbal cu tine, răspunse D'Arcy, în 
timp ce-i bătea omleta. 

Băiatul o privi cu reproş. 

— Mănmicile nu joacă fotbal. 


— De ce? întrebă ea, privindu-l cum se urca pe scaun 
şi-şi lega şervetul la gât. 

— De-aia! declară solemn Sean. 

— Te-am prins! 

D'Arcy îi depuse un sărut în creştet, în timp ce ducea 
farfuria la chiuvetă. Tocmai lua cafetiera, când se auzi 
soneria de la intrare. 

— Răspund eu! strigă Sean, sărind de pe scaun şi 
luând-o la goană spre uşă, cu Zdreanţă pe urme, lătrând. 

D'Arcy era oricum enervată pe băiatul cu ziarele, 
care arunca în fiecare dimineaţă ziarul în tufişurile ude, iar 
acum venea să-şi ia banii la ora aceea imposibilă, duminica 
dimineaţa! Dacă ea se ducea la biserică încă din zori? îşi 
şterse mâinile cu un prosop şi se întoarse spre antreu, cu 
poşeta în mână. 

— Bună dimineaţa, D'Arcy. 

Keele stătea dincoace de prag, pe umăr cu Sean care 
chicotea. 

— Ţi-am făcut o spriză, mămico, aşa-i? râse Sean, în 
timp ce Keele îl lăsa jos. 

— Eşti greu, ştiai? comentă Keele, zâmbindu-i. 

— Sunt cel mai mare din grupă! declară mândru 
băiatul. Eu sunt zmeul! 

— Nu zău? 

Keele se lăsă pe vine în faţa lui. 

— Cum ţi-ar plăcea să înoţi într-o piscină cât ţine de 
mare? 

— Dacă-i afară, n-am voie. Mămica zice că acum e 
prea frig ca să fac baie afară. 

— Piscina asta e încălzită, iar dacă plouă, are o 
copertină care poate fi trasă deasupra. Ce părere ai? 

Băiatul începu să ţopăie de entuziasm. 

— Când? 

— În weekendul viitor. 

Apoi, Keele se ridică în picioare, întorcându-se spre 
D'Arcy. 

— Nu-mi spui bună dimineaţa? 

Ochii lui leonini o fulgerară pătrunzător, ca pentru a-i 


citi gândurile. 

D'Arcy cobori privirea, dorindu-şi ca podeaua să se 
deschidă sub picioarele ei. 

— Bună dimineaţa. 

— Bună dimineaţa, o îngână el aproape răstit. 

— Credeam că vii mai târziu, spuse grăbită D'Arcy. 
Noi ne pregăteam să mergem la biserică. 

Keele ridică din umeri. 

— Vin şi eu cu voi. Am mai fost în viaţa mea la 
biserică. 

— Nu...! spuse D'Arcy, făcându-l pe Sean s-o 
privească surprins. Asta nu-i biserică greco-catolică, 
încheie ea abătută, tot fără să-l privească. 

Sean se ridică de pe scaun şi-i spuse mamei lui că-i 
scotea pe Zdreanţă şi Ciupercă în curte. 

— Vezi să nu te murdăreşti, mormăi D'Arcy, 
strângându-şi cordonul capotului. 

Keele îl privi pe băiat cum ieşea pe uşă, apoi se 
întoarse spre ea. D'Arcy nu-şi mai ridica ochii din pământ. 

— Ce naiba e cu tine? Ţi-e rău, sau ce? Eşti palidă ca 
o coajă de ou. 

— Ai spus că vii la cină, replică D'Arcy revoltată. 

— Şi ce mare lucru dac-am venit puţin mai devreme? 

„Marele lucru”, urlă ea în minte, „e că aş fi avut mai 
mult timp să mă pregătesc, şi n-aş fi fost cât pe ce să fac 
un atac de apoplexie văzându-se cu propriul tău fiu în 
braţe!” 

— D'Arcy? D'Arcy, uită-te la mine. Care dracu-i 
problema? 

— Nu înjura! încercă ea să riposteze. E duminică. 
Acum mă duc să mă îmbrac. Trebuie să plecăm în douăzeci 
de minute. 

— Eşti nebună. 

D'Arcy îl auzi mormăind de unul singur, în timp ce-şi 
scotea capotul şi intra în baie. Dădu drumul apei reci la 
dus, cu toată puterea, lăsând-o să-i siroiască peste trup 
până simţi că îngheţa. Apoi îşi şamponă părul, frecându-şi 
dureros pielea capului. 


Keele nu-şi recunoscuse fiul. Aceste cuvinte îi 
răsunau la nesfârşit în cap, în timp ce se îmbrăca. Apoi 
deschise fereastra pentru a-i striga lui Sean să aducă în 
casă câinele şi pisica, şi-l văzu privindu-l atent pe Keele, 
care jongla cu o minge de fotbal de pe un picior pe altul, 
pentru ca la sfârşit s-o arunce în sus şi să-i tragă un cap. 
Talentul lui la fotbal o irita şi mai mult pe D'Arcy. 

— E timpul să plecăm! anunţă ea răstit, încruntându- 
se la Keele care o privi amuzat. 

Când porni spre maşina ei veche, Keele o luă de braţ, 
conducând-o spre Ferrari-ul suplu parcat în faţă, a cărui 
vopsea argintie strălucea în soare. 

— Mamă! Cu maşina asta mergem la biserică? 

Fără să se lase invitat, Sean sări în maşină. 

— Putem să trecem şi prin faţă pe la biserica 
prebizteriană, te rog, poate ne vede Jimmy! Acolo se duce 
el la şcoala de duminică. 

— Prezbiteriană... îl corectă maşinal D'Arcy. 

— Avem timp? o întrebă Keele, cu un glas mătăsos. 

D'Arcy dădu din cap o singură dată, afirmativ. 

— Arată-mi drumul, Sean, îi spuse Keele băiatului, 
care era în extaz. 

Nu-l văzură pe Jimmy când trecură prin dreptul cele-i 
de-a treia biserici prezbiteriene, dar entuziasmul lui Sean 
nu scăzu. Cu degetul tremurându-i de emoție, îi arătă pe 
Henry şi Adelaide, care ieşeau din parcarea bisericii St. 
Jude's. 

Keele apăsă pe butonul de coborâre al ferestrei, iar 
Sean îi strigă în timp ce Ferrari-ul cotea în parcare. 
Expresiile cu care-l priviră unchiul şi mătuşa lui îl 
încântară şi mai mult. D'Arcy se strâmbă. 

— De ce am senzaţia că sunt un om cu două capete 
ori de câte ori apar în faţa rudelor tale? întrebă Keele 
tărăgănat, în timp ce-şi trăgea scaunul pentru a-i face loc 
lui Sean să coboare şi să alerge spre soţii Kincaid. 

— Nu ştiu despre ce vorbeşti, răspunse D'Arcy cu 
falsă aroganță, încercând să-şi stăpânească tremurul din 
voce. 


— A, ba ştii, nici vorbă, cum voi şti şi eu, nu peste 
mult, îi promise el cu zâmbetul pe buze. 

O luă de braţ, în timp ce se apropiau de cei doi, care-i 
zâmbeau lui Sean. Băiatul turuia ca o moară stricată, 
descriindu-le maşina şi talentul lui Keele la fotbal. 

— ...Şi mămica zice că nu-i pot spune tăticule până se 
mărită cu el, aşa c-am să o zic domnule, încheie Sean, cu 
sufletul la gură. 

— Poţi să-mi spui Keele, dacă vrei, îi zâmbi el 
băiatului, fără să observe privirile pe care Henry şi 
Adelaide i le aruncară lui D'Arcy. 

Slujba i se păru lui D'Arcy mai lungă decât de obicei. 
Părintele Mahon avea un suflu oratoric remarcabil, fiind 
cândva profesor de istorie a religiilor la şcoala 
pregătitoare de băieţi. Predica de azi era despre Cruce, iar 
părintele profită de ocazie pentru a ţine un discurs despre 
găsirea adevăratei Cruci de către Sfânta Elena, mama 
Împăratului Constantin. 

— Constantin e sfânt şi în biserica mea, îi şopti Keele. 
Nu suntem atât de îndepărtați. 

După slujbă, când D'Arcy încercă să scape repede, fu 
interpelată de Dina Latimer, o veche prietenă care o ducea 
adesea la şedinţele cu părinţii. Aceasta îi spuse că trebuia 
neapărat să-şi organizeze o ploaie de flori la nuntă, iar 
câteva femei din preajmă îi ţinură isonul, făcând-o pe 
D'Arcy să le privească de parcă i-ar fi venit să le sfâşie. 

— Foarte amabil din partea dumneavoastră, interveni 
Keele, făcându-le pe femei să zâmbească instantaneu, cu 
magnetismul lui masculin. Sunt sigur că şi D'Arcy vă e la 
fel de recunoscătoare ca mine, dar cred că vom fi foarte 
ocupați în scurtul răstimp care ne-a mai rămas până la 
nuntă. 

D'Arcy se încruntă, Adelaide îi privi cu ochi sticloşi, 
iar Henry zâmbi strâmb. 

Când în sfârşit ajunseră în maşină, după ce-i smulse 
Adelaidei promisiunea, făcută cam fără tragere de inimă, 
că aveau să vină imediat la ea acasă, D'Arcy se rezemă de 
spătarul canapelei tapiţate cu piele, inspirând adânc. 


— Mămico, mama lui Amy Latimer vrea să mă duc la 
ele să mă joc. Când pot să merg? o întrebă Sean, 
împungând-o în umăr cu degetele lui grăsuţe. 

— Curând... oftă D'Arcy, întrebându-se dacă în 
Legiunea Străină exista şi vreun regiment pentru femei. 

— Eşti obosită, iubito? o întrebă Keele, cu un zâmbet 
tăios ca oţelul. 

— Da... Nu cred c-o să fiu o companie prea plăcută 
azi. Poate ar fi mai bine să nu rămâi... 

— Mămiiicooo...! se văicări Sean. Eu şi Keele o să 
jucăm fotbal! 

— Keele şi cu mine, îl corectă D'Arcy, în timp ce se 
întreba cum de reuşise să le încurce pe toate atât de 
perfect. 

— Aşa am zis şi eu! se revoltă Sean, repezindu-şi 
înainte buza de jos. 

— Uite cum facem, îi propuse Keele. O s-o ajutăm pe 
mămica să pregătească cina, apoi o să jucăm fotbal. Şi pe 
urmă, după cină, o ajutăm să strângă masa, şi iar ne 
jucăm. 

D'Arcy auzi zâmbetul în glasul fiului ei, când îi 
răspunse lui Keele: 

— "'N-regulă. 

Cina fu veselă şi animată, trebui D'Arcy să 
recunoască în sinea ei, văzând cum se străduia Keele să-i 
cucerească pe Adelaide şi pe Henry. Când se aşezară la 
masă, Sean îi era deja devotat trup şi suflet. 

— D'Arcy o să vă povestească despre tavernele de pe 
Keros. 

Zâmbetul lui Keele era îmbietor, dar D'Arcy îi 
observă prudenţa din ochi, în timp ce-i studia pe Adelaide 
şi Henry. 

— Dansurile bărbaţilor de acolo nu au egal în toată 
Grecia. 

— Am să le văd şi eu odată? întrebă Sean, cu gura 
încercuită de sos. 

— Desigur. O parte din timp, vom locui în Grecia, îl 
asigură Keele. Ai să-nveţi dansurile, la fel cum le-am 


învăţat şi eu, de la pescari. Apoi vei învăţa să te scufunzi, 
să faci schi nautic, să navighezi... Vom face foarte multe 
lucruri împreună. 

Sean zâmbi, dar imediat buzele începură să-i 
tremure. 

— Nu pot să-i las singuri pe Zdreanţă şi Ciupercă. Ar 
muri. 

— Şi aici vom avea o casă, tot timpul, îi spuse blând 
Keele. N-ai să te desparţi de animalele şi de prietenii tăi. 

După ce-i ceru voie mamei lui, Sean cobori de pe 
scaun, se duse la Keele şi ridică braţele. 

— Poţi să mă duci la culcare? 

Râzând, Keele îl ridică în braţe. 

— Aşa am să fac! 

— Trebuie să se spele... anunţă D'Arcy cu o voce 
pierită, încercând să nu se uite la Adelaide, care-şi dădea 
ochii peste cap. 

Tăcerea din jurul mesei era încărcată cu o tensiune 
aproape electrică. 

Apoi, Henry îşi drese glasul. 

— N-au avut timp să iasă şi să joace iar fotbal. 

— Hmmm? A... da. Păcat. 

Zâmbetul Adelaidei alunecă într-o parte. 

— Cred c-am să-mi rezerv o cameră într-un sanatoriu 
de boli mintale pentru o lună, spuse ea meditativ, cu 
privirea pierdută undeva între D'Arcy şi Henry. 

— Lasă, dragă, o linişti Henry; apoi se uită la D'Arcy. 
Ar fi mai bine să-i spui. 

— Da... Ştiu... 

D'Arcy se ridică, privind spre hol. 

— Ceea ce nu ştiu e cum să-i spun. 

Scrâşni din dinţi. 

— N-o să te omoare, draga mea, îndrăzni Adelaide. 

Imediat, însă, întoarse capul spre soţul ei, privindu-l 
cu ochi mari. 

— Nu poate, nu-i aşa, Henry? 

— N-aş crede... 

Henry îşi linse buzele. 


După ce Adelaide şi Henry intrară în camera lui Sean 
ca să-i ureze noapte bună, Keele o urmă în spălătorie pe 
D'Arcy, care ducea hainele lui Sean. 

— Ai fost nervoasă toată ziua, D'Arcy, iubirea mea, 
gânguri Keele în spatele ei. Dar, hai s-o spunem p-a 
dreaptă, eşti nervoasă de când ţi-am cunoscut familia. Nu 
ştiu de ce, dar am să aflu, îţi jur c-am să aflu. 

O sărută pe ceafă, care-i devenise tare ca piatra, de 
încordare. 

— Apropo, voiam să-ţi spun: cred că-mi va plăcea 
foarte mult să fiu tatăl lui Sean. 

Capitolul 1 

Când Keele anunţă că, după părerea lui, era perfect 
că cele trei zile libere ale sărbătorii de Columbus Day 
coincideau cu invitaţia lui Gregor, D'Arcy simţi încă o 
fisură producându-se în stăpânirea ei de sine. Avea să se 
desfacă un bucăţi ca un ceas stricat! 

Calm, Keele o informă că-l anunţase pe Gregor că toţi 
trei aveau să rămână peste weekend. 

— Sean se bucură mult, fiindcă i-am spus despre 
piscină şi despre grădinarul lui Gregor, Stavros. 

— Stavros? şopti D'Arcy, cu gâtul contractat. 

— Stavros are un nepot de aceeaşi vârstă cu Sean. Se 
vor juca împreună. Nu-i aşa că-i drăguţ? comentă Keele, 
încruntându-se nervos la vederea privirii inexpresive a lui 
D'Arcy. 

— Drăguţ... murmură ea, repetând iar şi iar cuvintele 
în minte, incapabilă să le găsească pe cele potrivite pentru 
a-i spune lui Keele că Sean era fiul lui. 

Chiar în acel moment, Sean îi strigă, iar Keele se 
duse în living, să se uite împreună la Wiley Coyote. 

Cu fiecare zi ce trecea, Sean devenea tot mai 
dependent de Keele. 

D'Arcy fusese şocată până-n adâncul fiinţei când 
Keele îşi schimbase programul şi se dusese cu Sean la 
Grădiniţa Adams, să vadă Show and Tell. Două zile după 
aceea, Sean fusese în extaz şi nici nu mai vorbise despre 
altceva. 


Încetul cu încetul, Henry şi Adelaide îl acceptau, aşa 
că nu fu surprinzător deloc când Henry şi Keele se 
înţeleseră să vadă împreună un meci. Adelaide era 
încântată că-i plăceau fursecurile ei cu unt de arahide la 
fel de mult ca lui Sean. D'Arcy se gândea la un seppuku - 
sinuciderea rituală pe care o puseseră la punct japonezii. 

Vineri după-amiază, înainte de a pleca la proprietatea 
lui Gregor de pe malul oceanului, Sean nu-şi găsea locul de 
emoție. Henry şi Adelaide veniră să ia căţeaua şi pisica la 
ei acasă, considerând că aşa era mai uşor. D'Arcy nu era 
prea convinsă, în timp ce se apleca, încercând să convingă 
pisica să iasă de sub pat. 

— Lasă-mă să încerc eu. 

Keele o ridică de la podea, apoi se aplecă peste pat, 
îşi strecură o mână printre acesta şi perete şi înhăţă pisica. 
Aceasta nu era deloc încântată, dar îi era prea lene ca să-l 
zgârie. 

— Cum ti-ar plăcea să călătoreşti cu un Ferrari, 
Alteță Regală? o întrebă încet Keele. 

Ochii îndepărtați ai pisicii se închiseră încet. 

— Perfect. Să mergem. 

Henry şi Adelaide, cu maşina lor, urmară Ferrari-ul în 
care Sean îşi ţinea încântat pisica în braţe, iar căţeaua 
gâfâia pe bancheta din spate. Peste câteva minute, Sean şi 
Keele reveniră. D'Arcy îi aştepta cu bagajele în antreu. 

— Mămico, să fi văzut pisica în maşină! îi place cu 
Ferrari-ul! o anunţă radios Sean. 

— Urăsc discriminările! 

— Keele zice că pisicii o să-i placă în casa noastră cea 
nouă, fiindc-o să fim aproape de şcoala mea, fiindc-am să 
mă duc la şcoală cu Jimmy. Keele zice... 

Când cotiră pe aleea arcuită din faţa casei lui Gregor, 
D'Arcy începea să-şi spună că Sean nu mai era în stare să 
înceapă nicio frază altfel decât cu „Keele zice”. Parcurseră 
aleea până la un conac uriaş de piatră şi cărămidă, 
construit pe o pantă blândă care cobora spre Sound. 

— Curat şi bine aranjat, faci din colibă un palat, 
mormăi D'Arcy, privindu-l pe valetul cu livrea care venise 


să le ia bagajele din maşină. 

Keele râse, ridicându-i o mână ca să-i sărute inelul de 
pe deget. 

— Ţi-ai imaginat că Gregor ar putea fi altfel decât 
ostentativ când primeşte musafiri? E un grec care a răzbit 
prin forţe proprii. Îi place să-şi cheltuiască banii, dar 
munceşte din greu şi e bun la inimă. 

— Ştiu, răspunse D'Arcy spăsită, nedorind să 
denigreze bunătatea gălăgiosului grec. 

— Madame... 

Valetul în livrea tuşi pentru a-i atrage atenţia. 

— Dumneavoastră şi fiul veţi locui în vila din curte, 
pentru ca băiatul să fie în apropiere de grajduri. Calul său 
se numeşte Jockey. 

— Nu ştie să călărească, răspunse D'Arcy, printre 
chiuiturile lui Sean. 

— Am să-l învăţ eu, spuse Keele. Stau în vila de lângă 
a doamnei Kincaid, corect? 

Valetul tuşi. 

— Ăă... s-a produs o schimbare, domnule. Vila aceea 
i-a fost dată unui anumit domn Hudson, care s-a instalat 
deja. Dumneavoastră aveţi o cameră la etajul întâi al 
conacului, domnule. 

Expresia valetului nu se schimbase, dar culoarea lui 
Keele, da. 

— Înţeleg. Ei, atunci du-mi bagajele în vila doamnei 
Kincaid. Voi sta acolo. 

Întoarse capul spre D'Arcy, cu o expresie atât de 
aspră încât îi reteză orice protest. 

Sean o trăgea de braţ, spunând că voia să-şi vadă 
calul. 

Între Sean şi Keele, D'Arcy se simţea ca o străină. 
Băiatul şi bărbatul vorbeau ca şi cum ea nici n-ar fi fost 
acolo. 

Casa era încăpătoare, cu două dormitoare, o 
bucătărie şi o sufragerie, un salon mare cu şemineu şi 
două băi, câte una pentru fiecare dormitor. Lângă 
sufragerie avea o mică terasă, iar o alee ducea printre 


copaci la grajduri, la terenurile de tenis şi la piscină. Era o 
casă izolată şi foarte intimă, de unde conacul abia se zărea 
printre copaci. 

Când se gândi la Elena Afros, D'Arcy strânse buzele. 
Era sigură că Elena aranjase ca Keele să fie cazat în conac. 
Îşi dădu seama că începea să-şi piardă controlul, când 
simţi nevoia să scrijelească inițialele Elenei cu o sabie pe 
sânii ei voluminoşi. Ar fi preferat ca Keele să stea cât mai 
departe posibil. Aşteptă până când bagajele fură aduse în 
dormitoare, iar valetul plecă, pentru a se întoarce spre 
Keele, dregându-şi vocea. 

— Nu-ţi răci gura de pomană, D'Arcy. Am să stau aici. 
Am aranjat să aducă un pat pliant în camera ta, pentru 
Sean. Eu voi sta în celălalt dormitor. 

Un colţ al gurii i se arcui. 

— Credeai că te voi lăsa singură aici, cu un tip ca 
Philo Hudson în apropiere? Las-o baltă. 

Şi intră în dormitorul lui, lăsând-o pe D'Arcy cu gura 
căscată, incapabilă să se hotărască dacă se simţea uşurată 
sau îngrozită. 

Era loc destul pentru patul pliant, iar Sean părea 
intrigat la gândul de a dormi în aceeaşi cameră cu mama 
lui. 

D'Arcy avea senzaţia neplăcută că plăcerea lui era 
înzecită de faptul că şi Keele locuia în aceeaşi casă. 

— Mai repede, mămico! Keele a zis că putem vedea 
calul. 

Apoi se tângui: 

— Dar zice că trebuie să te aşteptăm! Grăbeşte-te! 

D'Arcy îşi privi încruntată fiul care ieşea din dormitor 
în fugă. Trădătorul! După tot ce făcuse pentru el! 

Trecu în camera alăturată, hotărâtă să discute cu 
Keele, dar când îl văzu cum stătea în picioare vorbind la 
telefon, cu Sean alături, privindu-l, se opri brusc. Aveau 
cămăşi aproape identice! Erau îmbrăcaţi la fel! Cum găsise 
Keele o cămaşă Black Watch ca a lui Sean? Apoi, când 
Keele se întoarse dinspre telefon, îl întrebă încruntată: 

— De unde-a apărut cămaşa asta a lui Sean? Unde-i 


cămaşa maro pe care o purta? 

— Keele mi-a schimbat cămaşa, mămico. Şi, uite, am 
şi blugi la fel că ai lui. Pot să-i port când călăresc, dacă 
vreau, îi explică Sean, arătând ca o versiune miniaturală a 
tatălui său. 

Cele două imagini i se împăienjeniră înaintea ochilor, 
iar D'Arcy ridică la gură o mână tremurătoare. 

— Sean, am vorbit cu Gregor la telefon. Fiul lui 
Stavros vine să-ţi arate terenul de joacă... 

— Eu vreau să văd caii, se încruntă Sean. 

— Mama ta şi cu mine vom veni să te luăm mai 
târziu. Acum, ieşi pe terasă şi aşteaptă-l pe fiul lui Stavros. 
O să-ţi placă terenul de joacă. 

Keele închise uşile glisante de sticlă în urma lui Sean, 
apoi se apropie de ea. D'Arcy îşi ţinea o mână peste ochi, 
încercând să-şi recapete calmul. 

— Nu ştiam c-ai să te superi aşa de tare din cauza 
îmbrăcăminţii. Pot să-l schimb din nou, fără probleme, îi 
spuse el cu buzele în părul ei, încercuindu-i talia cu 
braţele. 

— Nu. Nu, să nu faci asta... Nu înţelegi... îngăimă 
D'Arcy. 

— Atunci, explică-mi, îi ceru Keele încet. 

— Părea... Părea atât de... potrivit, cumva... răspunse 
ea cu un zâmbet palid, simţindu-şi tremurul buzelor. 

Keele îi îndepărtă părul din jurul feţei, stăruind cu 
degetele printre buclele arămii. 

— 'Ţi-am spus cât de aţâţător arată fundul tău rotund 
în blugi, şi ce frumos ţi se văd sânii prin bluza asta 
subţire? 

— Keele! 

D'Arcy râse nervos, deşi simţea cum se înroşea la 
faţă, sub dogoarea privirii lui. Inăuntrul ei ceva pulsa 
spasmodic, ca şi cum ar fi avut ferbă. Erau nişte pulsaţii 
care aproape făceau s-o doară capul, dar nu simţea nicio 
suferinţă, numai nerăbdare. Se bucura nebuneşte că lui 
Keele îi plăcea trupul ei! 

Îl privi şi, când îi văzu focul mocnit din privire, îşi 


aduse aminte de Londra. Se simţea înfrigurată şi 
înfierbântată în acelaşi timp. 

Ochii lui o studiau, părând turnati din aur lichid. 

— Dumnezeule, cât mă bucur că în curând ne vom 
căsători, iubito, murmură Keele, coborându-şi gura peste a 
ei. 

D'Arcy se ridică pe vârfuri, dorind să se apropie cât 
mai mult, şi-l cuprinse după talie în timp ce braţele lui o 
încătuşau în strânsoarea lor. 

— La dracu', D'Arcy, nu mai pot să aştept! Şi-aşa am 
aşteptat prea mult - ăştia patru ani au fost o veşnicie... 

li şopti vorbe drăgăstoase lângă gât, aplecându-se să- 
şi strecoare un braţ pe sub genunchii ei. 

— Sean! Nu se poate... 

Vocea lui D'Arcy era slabă şi sufocată, iar mâinile ei îi 
frământau părul de la ceafă, răsfirându-l, trăgând, 
amintindu-şi... 

— Sean se joacă. O să mergem să-l luăm. Mai ştii? 
întrebă încet Keele şi, fără să încetinească, o duse până în 
dormitor, unde deschise uşa cu piciorul şi o depuse pe pat. 
Te doresc, D'Arcy. Pentru numele lui Dumnezeu, nu mă 
refuza. 

În tăcere, D'Arcy întinse mâinile şi-l trase spre ea, 
ridicându-şi trupul pentru a-l ajuta să-i scoată hainele. 
Mâinile ei erau la fel de ocupate ca ale lui şi-l auzea 
chicotind în timp ce-i descheia centura. 

Atingerea familiară a craniului lui Keele sub degete, 
în timp ce-l trăgea de păr pentru a-i aduce gura spre a ei, o 
făcu să-şi dea seama cât de multe asemenea vise avusese, 
cât de mult îl dorise, cât de disperată fusese foamea pe 
care şi-o stăpânise cu greu. Subconştientul îi era plin de o 
poftă hulpavă, şi toate gândurile de a-l respinge se risipiră 
într-o erupție de pasiune care o lăsă ameţită. 

Keele îi repeta numele la nesfârşit, în timp ce se 
chinuia să-şi astâmpere propriile dorinţe pentru a le 
satisface pe ale ei. Buzele lui îi cutreierau trupul. 

Când D'Arcy simţi că nu mai rezista, Keele trecu 
deasupra, tremurând ca şi cum senzaţia ei l-ar fi scos din 


minţi. D'Arcy se ridică în întâmpinarea acelei frenezii cu 
propria ei forţă primitivă, ale cărei proporţii uriaşe o 
năuceau. 

Orice  prefăcătorie folosise ca să-şi ascundă 
dragostea pentru Keele se mistuia în timp ce urca 
împreună cu el spre culmea unei satisfacţii incredibile. 

Ar fi rămas acolo o veşnicie, nemişcată, dacă Keele n- 
o lua în braţe, dând-o jos din pat. O duse în baie, unde 
făcură dus împreună, spălându-i trupul cu sărutări, apoi o 
ajută să se îmbrace. 


Peste vreo douăzeci de minute, când porniră spre 
terenul de joacă, Keele continuă s-o ţină strâns lângă el cu 
un braţ, oprindu-se la tot pasul s-o sărute pe faţă, pe gât, 
pe buze. 

Ajunseră în poiana cu aparatele de gimnastică unde 
se juca Sean, iar Keele se opri din nou, urmărindu-i 
conturul buzelor. 

— De ce-i faci asta lui mămica? întrebă Sean, arătând 
cam ca un buldog, cu capul repezit înainte şi pumnii 
strânşi pe lângă trup. 

Deşi D'Arcy se zbătu să scape, Keele nu-i dădu 
drumul. 

— Am să mă însor cu mămica ta şi toată ziua o voi 
ţine în braţe şi am s-o sărut, răspunse încet Keele. 

Sean se uită la mama lui. 

— Asta-i în regulă? 

D'Arcy simţi degetele lui Keele înfigându-i-se între 
coaste când ezită. 

— Da, dragul meu. Toţi oamenii căsătoriţi se sărută şi 
se îmbrăţişează. 

— Aha... 

Un moment, Sean tăcu, uitându-se de la unul la altul. 
Apoi se lumină la faţă. 

— Acum pot să văd calul? 

Keele îi zâmbi. 

— Într-adevăr, acum mergem să vedem calul. 


Porniră în direcţia indicată de săgeți, spre grajd. 
Keele o ţinea pe D'Arcy de mână, iar Sean cânta în falset o 
melodie dintr-un film de desene animate. 

După cărarea umbrită de copaci, lumina bruscă a 
soarelui avu un efect orbitor. D'Arcy nu văzu celelalte 
persoane adunate în jurul padocului. Râsul bubuitor al lui 
Gregor o făcu să se întoarcă într-acolo, chiar când grecul îi 
ordona unui grăjdar să aducă afară calul numit Jockey. 

— E mic, aşa cum ai cerut, Keele, prietene, şi are o 
fire docilă. Haide, ridică băiatul în şa, îl îndemnă Gregor. 
Ai să vezi. 

— Dumnezeule! exclamă Elena Afros. Nici nu mă mir 
că ai vrut să te însori cu javra asta. 

Keele întoarse capul, cu Sean în braţe, privind 
întrebător faţa schimonosită de dezgust a Elenei. Anna 
Davos se uita cu o răutate atât de vizibilă la D'Arcy, încât 
aceasta făcu un pas înapoi. Când o văzu întorcând privirea 
spre fiul ei, D'Arcy înţelese. Simţi că i se scurgea tot 
sângele din trup, în timp ce dădea să se repeadă la Sean, 
pe care Keele îl pusese în sa. 

— D'Arcy! Ce naiba... Înapoi, iubito. Îl ţin eu. E-n 
regulă, încercă Keele s-o liniştească, nedumerit. 

Unul dintre grăjdari veni şi se oferi să încalece în 
spatele lui Sean. Keele tocmai se pregătea să-i explice că 
avea să-l plimbe el. 

— Lasă-l pe Sam să meargă cu el, Keele! ţipă ascuţit 
D'Arcy, făcând calul să fornăie, nervos. 

— Nu... 

D'Arcy înghiţi în sec. 

— Vreau să mă duc eu cu el. 

Keele îi privi faţa albă ca pergamentul, pe care ochii 
ardeau ca două orbite pline cu tăciuni, şi-i dădu 
grăjdarului căpăstrul. 

— Du-l o dată în jur, şi ai grijă. 

— Am înţeles. 

Băiatul numit Sam încălecă în spatele lui Sean şi 
mână calul înainte, cu paşi uşori. D'Arcy nu-şi mai lua ochii 
de la Sean. 


— Iubito, ce-i cu tine? întrebă Keele, cuprinzându-i cu 
un braţ trupul ţeapăn. Ţi-e rău? 

— Nici nu mă mir că i-a venit rău! râse ascuţit Elena, 
făcându-şi tatăl s-o privească încruntat. 

— Termină cu istericalele, Elena. Nu-mi plac figurile 
astea. În curând vor veni aici şi alţi oameni. N-ai să faci o 
scenă. 

— Nu fac nicio scenă, Papa. Anna a văzut şi ea - nu-i 
aşa, Anna? 

Femeia mai vârstnică dădu din cap, cu mâinile 
încleştate în faţă, privind încruntată spre braţul lui Keele 
care o cuprindea pe D'Arcy. 

— Nu ştiu ce naiba se întâmplă aici, Gregor, dar fiica 
ta o supără pe D'Arcy, şi n-am să-i permit! spuse Keele pe 
un ton sever. 

— Termină imediat, Elena! se răsti Gregor, uitându-se 
de la faţa încremenită a lui D'Arcy spre cea furioasă a fiicei 
sale. 

— Am să termin imediat ce târfa asta dispare de pe 
proprietatea mea, replică Elena. 

Keele făcu un pas smucit înainte, luând-o cu el şi pe 
D'Arcy. Elena se retrase, speriată. 

— Spune-i! ţipă ea spre D'Arcy, care amuţise. Dacă 
nu, am să-i spun eu. 

— Nu, declară Anna Davos, cu vocea mai tăioasă ca 
de obicei. O să audă cineva. 

— Atunci am să-i spun în şoaptă, mârâi scăzut Elena. 
Uită-te la fiul ei, Keele, fiul pe care a avut nesimtirea să-l 
îmbrace la fel ca tine. De-asta te-a silit s-o iei de nevastă, 
arătându-ţi copilul care seamănă leit cu tine? Când te-ai 
culcat cu ea? Când era măritată cu primul soţ, sau cu al 
doilea? 

Saliva Elenei făcea spume la colţurile gurii. 

Keele păru să împietrească din cap până-n picioare. 
Câteva clipe, ochii lui nu se desprinseră de faţa Elenei, 
apoi, ca un automat, se întoarse să se uite la băiatul care 
călărea vesel. N 

— Elena, eşti o proastă! strigă tunător tatăl ei. [ţi 


ordon să taci! 

Anna Davos porni spre nepotul ei, dar Gregor întinse 
un braţ spre ea. 

— Iar tu, femeie, ai să stai unde eşti. 

Glasul i se revărsa din piept ca o aavalanş, făcând-o 
pe doamna Davos să încremenească. 

D'Arcy îşi simţi trupul clătinându-se ca efect al 
câmpului de forţă pe care-l emana Keele în jurul lui, în 
timp ce stătea uşor aplecat înainte, uitându-se la Sean. 

Râsul copilului era singurul sunet care se mai auzea, 
până când deasupra croncăni o cioară, luându-şi zborul de 
pe o creangă, ca şi cum şi ea ar fi simţit ameninţarea. 

D'Arcy îl simţi, mai degrabă decât să-l vadă, pe 
Gregor ducându-le de-acolo pe celelalte două femei. Auzea 
vag protestele ascuţite ale Elenei. 

Keele se duse la cal şi-i prinse căpăstrul. 

— Dă-mi-l mie! îi spuse el grăjdarului surprins. Du-te! 
Şi lasă calul aici. O să am eu grijă de el. 

— N-am nevoie de nimeni călare cu mine, declară 
subţire Sean, privindu-l încruntat pe Keele, care tocmai îl 
lua din spinarea calului. 

— Nu? 

Keele îl privi cu ochi opaci. 

— Atunci, să vedem dacă poţi fi călăreț. 

Linişti calul cu un murmur, apoi îl ridică din nou pe 
copil în şa. 

D'Arcy păru să se trezească din împietrire. 

— Nu! strigă ea, alergând spre Sean, cu braţele 
întinse. Nu trebuie! 

Îşi simţea picioarele grele ca de plumb, şi se ciocni 
de pieptul lui Keele. 

— Am să călăresc eu cu el. 

— Spune că poate şi singur. 

Keele o imobiliză lângă el cu un braţ, dându-i frâul lui 
Sean cu cealaltă mână. 

— Ai să-l conduci uşor, în cerc, la fel ca adineaori. 
Dacă o iei mai repede, te dau jos şi n-ai să mai călăreşti 
niciodată singur. Inţelegi ce-ţi spun? 


Rămase cu frâul în mână până când Sean dădu din 
cap, apoi făcu un pas înapoi, luând-o cu el şi pe D'Arcy şi 
făcând-o să tacă în clipa când o auzi gemând. 

Il priviră împreună, amândoi încordaţi ca două corzi 
de arc. 

Sean se concentra intens, cu vârful limbii în colţul 
gurii, ţinând căpăstrul în mâini aşa cum îi arătase 
grăjdarul. 

— Şi eu făceam aşa... 

Cuvintele păreau smulse cu forţa din pieptul lui 
Keele. 

— Ce făceai...? gâfâi D'Arcy, simțind în coaste 
apăsarea dureroasă a mâinii lui. 

— Scoteam limba într-o parte când eram atent la 
ceva. O dată, când învăţam să schiez, mi-am şi muşcat-o. 

Râse aspru, ca şi cum n-ar fi vrut să-i dezvăluie acest 
lucru. 

Le fu greu să-l ia pe Sean de pe cal, dar în cele din 
urmă Keele îi ordonă sever să descalece, iar băiatul cobori 
în braţele tatălui său. Apoi, Keele îl chemă pe grăjdar, iar 
Sean avu voie să-i dea calului un cub de zahăr, înainte ca 
acesta să fie dus înapoi la grajd. 

Sean ţopăia şi chiuia întruna, turuind tot drumul 
până la vilă, fără să observe tăcerea sinistră care plutea 
peste părinţii lui. 

— E al meu, nu-i aşa? întrebă Keele ca un lătrat, când 
ajunseră în apropierea casei. 

— Nu, e al meu. 

Vocea lui D'Arcy era răguşită. 

— i-am spus odată că nu mi-aş putea imagina o 
situaţie în care mi-ar veni să te lovesc. M-am înşelat. 

— Atunci, n-ai decât să mă omori! ripostă ea, 
oprindu-se pe cărare, cu pumnii strânşi. Pentru că n-am să- 
l] dau pe Sean nimănui - nici chiar ţie! 

Keele îşi dezgoli dinţii, frecându-şi cu degetele mari 
nodurile pumnilor. Înghiţi în sec, cu o mişcare spasmodică 
a gâtului. Apoi o luă de braţ şi o împinse înaintea lui, peste 
terasă, până în sufragerie. 


Sean stătea aşezat la masă. O femeie cu şorţ alb îi 
legă un şervet la gât, apoi îi turnă un pahar de lapte. Pe 
masă erau puse farfurii cu crochete şi fursecuri. 

Keele o privi încruntat pe femeie, apoi o trase pe 
D'Arcy după el, până în dormitor. 

— Avem de vorbit, dar n-o putem face aici. Am să dau 
câteva telefoane. Poţi să te ocupi de fiul nostru, D'Arcy, dar 
să nu te gândeşti să faci nicio prostie. De data asta, n-ai să 
mai scapi de mine. Aici nu mai e nicio proprietăreasă pe 
care s-o poţi trage pe sfoară că te duci în Scoţia. 

Îşi dezveli dinţii spre ea. 

— Până mi-am dat seama că fusese o pistă falsă, 
dispăruseşi. Biletul tău de avion nu era înregistrat la 
niciuna dintre liniile aeriene. 

— Am zburat sub numele de R. Kincaid şi am purtat o 
perucă neagră. Voiam să scap şi să mă ascund, răspunse 
D'Arcy, vorbind printre buzele strânse. 

— Nu credeai că între noi era ceva special, ceva cu 
totul deosebit? 

— Credeam că mă considerai o aventură de-o noapte, 
că eram o pradă uşoară, fiindcă-ţi căzusem în pat atât de 
repede, replică ea, aruncând cuvintele spre el. N-aveam de 
gând să-ţi fiu amantă. 

Keele o privi, cu chipul schimonosit ca o mască. 

— Du-te dincolo, la Sean. 

D'Arcy ieşi din cameră aproape în fugă. 

Dacă Sean ar fi întrebat-o, la un moment dat în viitor, 
despre ce vorbiseră în timp ce-şi lua gustarea, nu i-ar fi 
putut răspunde. Nu-şi amintea nicio vorbă. Se simţi 
uşurată când femeia strânse vasele şi plecă. 

Sean căsca, iar D'Arcy se bucură că avea o ocupaţie. 
Trebuia să se pregătească pentru confruntarea cu Keele, 
după ce copilul adormea. 

Îl găsi pe Keele stând în faţa şemineului, cu privirea 
spre flăcări. Ridică brusc capul, ca un armăsar nervos, 
când D'Arcy intră în salon. 

— Henry şi Adelaide vor fi aici peste câteva ore, 
anunţă el pe un ton dur. 


— Cum? De ce i-ai chemat? Nu ei sunt de vină că nu 
ti-am spus despre Sean. 

— Ştiu. Am discutat şi cu Gregor. Vor sta aici, în vilă, 
cu Sean. L-ar durea dacă i-am spune că trebuie să plece 
imediat, cu noi, aşa că Henry şi Adelaide vor sta în vizită la 
Gregor în următoarele două zile, cât timp vom fi noi 
plecaţi. 

— Plecaţi? 

D'Arcy trase adânc aer în piept, pregătindu-se pentru 
luptă. 

— Nu plec de lângă fiul meu. 

— Va fi bine îngrijit. Se vor ocupa de asta nu numai 
Henry şi Adelaide, ci şi Gregor. 

— Ce te face să crezi că aş vrea să merg undeva cu 
tine? 

— Ai să vii, porumbiţa mea, sau de nu, te-aşteaptă cel 
mai greu proces din viaţa ta. Am şi bani, şi avocaţi destui. 
Sunt gata să cheltuiesc până la ultimul bănuţ pentru ca fiul 
meu să-mi revină cu titlu legal. Sau vii cu mine în Nevada 
astă seară ca să ne căsătorim, sau te pregăteşti de război. 

D'Arcy simţi că tot sângele din trup i se scurgea în 
vârfurile picioarelor. Ferocitatea expresiei lui o făcu să se 
retragă un pas. 

— O să ne căsătorim în seara asta? 

— Mâine, dar astă seară zburăm acolo. Totul e deja 
aranjat, sunt sigur. 

Zâmbetul lui părea bătut în cuie pe faţă. 

„Mă  urăşte”, îşi spuse D'Arcy, încercând să-şi 
ascundă gândurile, pentru ca Keele să nu vadă cât o 
distrugea această convingere. 

— De acord, porumbiţa mea? 

— Nu-mi spune aşa! se răsti ea, dorindu-şi să fi putut 
să-l ia pe Sean şi să fugă. 

Dar unde să fugă? Nu avea niciun loc unde să se 
ascundă, nicio mişcare pe care s-o facă, niciun atu pe care 
să-l scoată în joc. 

— Da, am să mă mărit cu tine mâine. 

Buzele păreau să i se crape în timp ce rostea aceste 


cuvinte. 

— Bine. Fă-ţi bagajele. Nu departe de aici e un 
aerodrom. Am aranjat să ne ia un elicopter. Plecăm imediat 
ce sosesc Adelaide şi Henry. 

— Ar trebui să-i explic lui Sean. 

— Ce să-i explici? mârâi Keele. Că a trebuit să treacă 
cinci ani până să-l informezi că tatăl lui e viu şi nevătămat 
şi locuieşte în Long Island? Nu, porumbiţa mea, nu ai 
nimic ce să-i spui, ce n-ar putea să-i spună Henry şi 
Adelaide, dacă vor. Va fi fericit câtă vreme e cu cineva din 
familie şi are calul. Gregor o să se ocupe de toate. 

Se răsuci pe călcâie, ca şi cum n-ar fi putut s-o mai 
privească fără să-i facă ceva. Zgomotul uşii trântite a 
dormitorului lui reverberă prin casă. D'Arcy aşteptă să-l 
audă pe Sean plângând, semn că se speriase, dar copilul 
nu se trezi. 

leşi pe uşa din faţă şi porni spre un arțar căruia 
toamna îi aurea deja frunzele. 

— Aici erai, micuţo. 

Gregor vorbea încet, dar D'Arcy tresări totuşi. 

— Gata, gata, n-ai de ce să te temi de mine, 
domnişorico. Keele ţi-a făcut zile fripte, hmm? 

D'Arcy dădu din cap, încercând să zâmbească. 

— Îl doare. Şi, ca orice grec când îl doare ceva, se 
dezlănţuie. Nu-ţi face griji. Îl cunosc bine. Mi-e ca un fiu. 

Gregor oftă. 

— Într-o vreme, am sperat s-o ia pe Elena mea, dar 
nu, mi-am dat seama că era cineva care-i frânsese inima şi 
nu i-o mai putea dărui Elenei. 

O privi lung. 

— Nu-l iubeşti pe fiul ăsta al meu? 

D'Arcy ar fi vrut să-i spună să-şi vadă de treburile lui, 
dar cuvintele i se opriră în gât. 

— Ba da. 

Capul cel mare al lui Gregor se înclină, aproape 
tremurând. 

— Ştiam. Şi mai ştiu şi că tu eşti cea care i-a smuls 
inima din piept. L-am privit când eraţi pe Keros... atunci, 


prima dată, când i-ai luat interviul Annei. Am văzut cum te 
sorbea din ochi, la fel cum făcea şi Andreas cu Katherine. 
Te dorea. Se hotărâse şi nici toate intrigile pe care le 
ticluiau Anna şi fiica mea nu l-ar fi putut face să se 
răzgândească. Ştiam asta. Crezi că nu-mi cunosc fiul? [ţi 
spun eu că te iubeşte, D'Arcy Kincaid, şi de-asta o să se 
însoare cu tine. Toată furia lui nu va fi în stare să schimbe 
asta. 

Gregor se încruntă un moment. 

— Şi-ţi mai spun că fiul tău îmi va fi nepot. E un copil 
reuşit şi puternic - un pui de grec. 

D'Arcy dădu din cap, temându-se să creadă dar 
dorind-o atât de mult încât tremura, ştiind acum că s-ar fi 
măritat cu Keele şi de-ar fi trebuit să treacă Atlanticul înot 
pentru asta. Trupul, mintea şi spiritul i se umpleau de 
speranţă. 

— Aş fi onorată dacă ai deveni bunicul fiului meu, iar 
eu ţi-aş fi noră. 

Se întinse să-i sărute obrazul ţepos, chicotind când 
Gregor roşi. 

— Nu ştiam că grecii pot să roşească. 

— Nu roşesc! mugi el. Am hipertensiune. 

Apoi o cuprinse într-o îmbrăţişare strânsă. 

— Ce-i aici? 

Glasul catifelat din spatele lor ascundea un tăis de 
oţel. 

Gregor îl privi pe Keele peste umărul lui D'Arcy, 
îngustându-şi ochii spre omul pe care-l numea fiul său. 

— Ce e? Nu-ţi convine că-ţi îmbrăţişez femeia? Ai 
vrea să mă iei la bătaie pentru asta? 

— Poate. 

D'Arcy îl privi, cu buzele tremurând de furie. 

— Nu fi şi mai nesimtit decât mi-ai arătat că poţi fi, 
se răsti ea, încurajată de vibrația pe care o simţea prin 
vene. 

Gregor spusese că Keele o iubea. Oare era gelos? 

— Nu-ţi permit să-mi vorbeşti aşa! răcni Keele, cu 
capul agitându-i-se ca un pendul. 


D'Arcy îşi propti mâinile în şolduri, măsurându-l cu 
privirea. Îl auzi pe Gregor râzând şi pe Sean strigând-o. 

— Ce e, mămico? 

Sean apăruse în uşa vilei, ştergându-se la ochi. 

— De ce strigă Keele la tine? 

D'Arcy se uită urât la Keele, care era tot încruntat, şi 
porni spre fiul ei. 

— Nu strigă, iubitule. Discutam doar despre sosirea 
lui Henry şi a Adelaidei aici. 

Sean zâmbi radios şi întrebă când aveau să sosească. 
Gregor îl luă în braţe. 

— Ai să stai aici cu ei, ca să-l poţi călări pe Jockey. 

— Dar n-ai să călăreşti singur, e clar? interveni 
repezit Keele, făcându-l să se întoarcă spre el. 

Sean îl privi lung câteva clipe, cu buzele bosumflate, 
apoi dădu din cap. 

— Mama ta şi cu mine vom reveni în câteva zile să te 
luăm, continuă Keele. Şi poţi începe să-mi spui tăticule, de- 
acum. 

— Acum eşti tăticul meu? întrebă Sean pe un ton plin 
de interes. 

— Da. 

Keele întinse mâinile spre el, cuprinzându-l în braţe, 
strâns. 

— Da, acum sunt tăticul tău. 

— Bine. 

Sean îl mângâie pe obraz, apoi se uită la Gregor. 

— Pot acum să-l văd pe Jockey? 


Henry şi Adelaide sosiră în scurt timp şi fură conduşi 
până la vilă. 

D'Arcy observă privirile îngrijorate pe care i le tot 
aruncau, dar hotări să aştepte până rămâneau singuri, 
pentru a le spune ce se întâmplase. 

— D'Arcy şi cu mine plecăm în Nevada ca să ne 
căsătorim mâine, i-o luă Keele înainte. 

— Dumnezeule mare, ştie...! 

Adelaide se lăsă într-un şezlong, cu zâmbetul amabil 


ştergându-i-se de pe buze. 

— Da, ştiu, scrâşni Keele. Abia acum înţeleg toate 
privirile îngrozite pe care mi le aruncaţi când ne-am 
cunoscut. 

— Să nu dai vina pe ei! şuieră D'Arcy. Nu le-am spus 
niciodată cine era tatăl lui Sean. Bănuiseră că nu era Rudy, 
datorită felului cum arată Sean, dar n-au ştiut cine era 
până-n ziua când te-au cunoscut. 

Îşi drese vocea, fiindu-i greu să-l mai privească. 

— Cel mai ciudat e că tu n-ai observat. Eram sigură 
că aveai să vezi cât seamănă Sean cu tine. 

Keele înălţă din sprâncene. 

— Nu te fofila. Ştii bine că băiatul seamănă cu tine. 
Până şi expresiile îi sunt ca ale tale, şi mişcările mâinilor. 
Nu-s un prost, D'Arcy. 

— Ba eşti, dacă nu-ţi dai seama că e imaginea ta în 
miniatură, mormăi ursuz Henry. Asta m-a descumpănit 
prima dată când te-am văzut - eram sigur că aveai să 
observi, la fel cum observaserăm eu şi Adelaide. 

— Dar n-ai observat, gemu Adelaide. Şi de-atunci, a 
mers tot mai rău. Oriunde mergeam, ne aşteptam ca 
oamenii să vadă ceea ce văzuserăm noi. În duminica aceea, 
la biserică, eram sigură c-aveam să mor ori de câte ori îmi 
vorbea cineva. 

Keele clătină din cap, uitându-se de la unul la altul. 

— N-am văzut niciodată. Simţeam ceva pentru el, dar 
nicio clipă n-am observat asemănarea. 

— Elena şi Anna au observat-o, spuse D'Arcy. 

Reacţia lui o făcu să se retragă cu un pas. 

— Da, fir-ai să fii, au văzut un lucru pe care ar fi 
trebuit să mi-l spui de mult! 

— Vai de mine, Henry, acum o omoară! se văită 
Adelaide. 

Keele făcu un pas înapoi, clătinând din cap. 

— N-am să fac nimic altceva decât să mă însor cu 
mama fiului meu căruia am să-i dau numele lui legiuit - 
Sean Henry Kincaid Petrakis. 

Capitolul 8 


În împrejurări normale, zborul până în Nevada ar fi 
fost foarte plăcut pentru D'Arcy. Nu mai fusese niciodată în 
vestul ţării, şi putea să vadă din elicopter destul de mult, 
pentru că păreau să zboare lăsând înserarea în urmă. Dar, 
dacă n-ar fi fost căpitanul care anunţa oraşele şi alte 
semne de reper, n-ar fi putut recunoaşte unele locuri. 
Keele tăcea. D'Arcy era recunoscătoare când stewardesa o 
întreba dacă nu dorea „cafea, ceai sau...” Acestea 
rămaseră singurele cuvinte rostite până la aterizare. Keele 
lucra la nişte documente pe care şi le scosese din servietă. 

Căldura serii în Las Vegas era puternică, dar nu 
neplăcută pentru D'Arcy. 

Camerele de la Caesar's Palace Hotel erau luxoase, 
însă D'Arcy nu comentă nimic când Keele o lăsă la uşă şi 
intră în apartamentul lui. 

În timp ce camerista îi despacheta lucrurile, D'Arcy 
exploră camerele decorate în crem şi maro. Văzu sauna şi 
se dezbrăcă. Poate că zece minute de căldură intensă 
aveau să-i alunge înfrigurarea care o pătrunsese până la 
oase. Gregor se înşelase. Keele n-o iubea. O ura. Oricum, 
pentru ea avea să fie o moarte înceată şi chinuitoare. Dacă 
nu se mărita cu Keele, viaţa ei nu mai avea niciun rost; 
dacă se mărita cu el, o aştepta o durere surdă, nesfârşită. 
Alesese durerea. 

Intrând în saună, cu un prosop în jurul trupului, se 
întinse pe banca de sus, acoperindu-şi ochii cu un braţ şi 
încercând să-şi alunge gândurile care nu-i dădeau pace. 
Dacă nu se mărita cu el, Keele i l-ar fi luat pe Sean! Dar 
dacă i-l lua totuşi? Dacă manevra astfel încât s-o excludă 
din viaţa lui Sean? 

Îşi întoarse capul pe scânduri, simțind cum îi apăsau 
craniul. Abia dacă lua în seamă durerea. Îşi şterse 
lacrimile care i se prelingeau de la colţurile ochilor. Cu o 
ironie neagră, îşi dădea seama că, de când revenise Keele 
în viaţa ei, plângea aproape tot timpul. Nu mai plânsese de 
pe vremea căsniciei cu Rudy, iar acum totul se schimbase 
iar. 

Oftă, întorcându-se pe o parte, cu faţa spre peretele 


de scânduri. 

Se trezi scuturată de cineva. 

— D'Arcy, pentru numele lui Dumnezeu, de când stai 
aici? mârâi Keele. Vrei să mori? 

— Asta ti-ar rezolva cu siguranţă problema, nu-i aşa? 

leşi din saună clătinându-se pe picioare, sprijinită de 
braţul lui Keele. 

— Acum cine-i nesimţit? mormăi el, conducând-o spre 
dus şi luându-i prosopul de pe trup. 

O privi cum se rezema de peretele din faianţă, 
alunecând puţin în jos, în timp ce el potrivea capul dusului. 
Apoi scoase un bombănit iritat şi începu să se dezbrace la 
rândul lui. 

— Fir-ai să fii, femeie, nici nu te poţi ţine pe picioare. 
N-ai niciun pic de minte? 

— Nu. Dacă aveam, nu m-aş mărita cu tine, răspunse 
ea răstit, ameţită dar totuşi conştientă de trupul lui 
musculos, bronzat, care stătea sold la sold cu ea în boxa 
dusului. N-am nevoie să fac şi dus... Auuu, ce rece e! Nu 
pot să sufăr dusurile reci... Inchide... închide apa... 
bolborosi ea, ridicându-şi mâinile în faţă într-o încercare 
de a se feri de stropii reci. 

Keele râse aspru. 

— Tocmai de asta ai nevoie, de un duş rece ca 
gheaţa. Poate că acum vei începe să pricepi prin ce trec de 
când te-am cunoscut. Eşti ca un duş rece şi lung pentru 
mine, D'Arcy. Întoarce-te. 

— De ce să mă întorc? 

Încercă să-l privească încruntată, dar apa o izbi în 
faţă. Râsul lui o înfuria, şi-l împinse, atingându-i stomacul. 
Chiar şi prin vâjâitul apei, îl auzi inspirând scurt. Plăcerea 
îi fu însă de scurtă durată. 

— Îţi arde de joacă? Bine, spuse Keele printre dinţi, 
apucând-o de talie şi îndoind-o din mijloc. 

Palmele pe care le simţi pe fund o surprinseră o 
clipă, apoi ţipă furioasă: 

— Cum îndrăzneşti, Keele Petrakis? 

Începu să se zbată, reuşind doar să se lovească de 


perete cu capul. 

— Au! Dă-mi drumul! Dacă eram bărbat... 

— Dacă erai bărbat, porumbiţa mea, n-am fi acum 
aici. 

Keele râdea, iar D'Arcy îi auzi tonalitatea mai 
profundă a glasului. 

Se zbătu şi mai tare. N-avea de gând să-l lase să 
creadă că-i stătea la dispoziţie ori de câte ori îşi revenea 
din câte o criză de furie. Lua-l-ar dracu’ să-l ia! 

— Nu face asta... gâfâi ea. 

— Ce să nu fac, porumbiţo? 

Respirația lui Keele era sacadată, în timp ce o 
mângâia cu o mână de la sân la ombilic şi înapoi. 

„Atunci iubeşte-mă de tot!” ţipă ea în minte, în timp 
ce aluneca în josul trupului lui ud, înainte ca Keele s-o 
scoată din baie, înfăşurând-o într-un prosop mare şi pufos. 

— Camerista e în camera mea, murmură D'Arcy, 
ghemuită în braţele lui, cu pulsul scăpat de sub control. 

— Nu, răspunse Keele, a plecat înainte să te găsesc 
în saună. Am alungat-o eu. 

O culcă pe cuvertura mătăsoasă. Apoi, îi desprinse 
încet prosopul de pe trup. 

— Ce frumuseţe, şi e numai a mea, mormăi el, înainte 
de a se apleca să-i ia un sfârc între dinţi, pentru a începe 
să-l frământe până se întări ca piatra. 

— Ba nu, e a mea... icni D'Arcy, ţinându-i capul între 
mâini. Gemetele care-i scăpau în timp ce gura lui îi cobora 
pe trup o socau, dar nu putea să şi le controleze. Cu o viaţă 
a lor proprie, mâinile ei începură să-l mângâie, iar faptul 
că aceste atingeri îl făceau să-şi piardă controlul nu părea 
decât un act de justiţie îmbătătoare. 

— D'Arcy, pentru numele lui Dumnezeu, nu te opri... 
mormăi el lângă gâtul ei. 

Respirația i se revărsa caldă peste trupul ei, într-o 
cadență neregulată care o topea cu totul. Unul câte unul, 
degetele lui îi mângâiau sânul, ca şi cum senzaţia tactilă ar 
fi fost prea intensă ca s-o poată suporta cu toată mâna. 
Buzele lui îi cutreierau trupul, submatizându-l ca un fier 


roşu. 

D'Arcy simţea cum se smucea spasmodic, în timp ce 
mângâierile lui Keele îi pătrundeau în sânge ca o pulsaţie 
nouă. Gura ei deschisă se fixă peste umărul lui, când Keele 
urcă din nou. Nu se mai săturau de atâtea atingeri. D'Arcy 
avea senzaţia că se afla din nou cu el la Londra. Orice gând 
de a şi-l refuza era mistuit de arsiţa flăcărilor pe care le 
stârneau între ei. 

Împreunarea lor fu ca o coliziune între două câmpuri 
de forţă. D'Arcy avea sentimentul cert că înţelegea ce 
însemna pentru francezi „le petit mort” - „mica moarte”. 

Murise din toate punctele de vedere şi ştia, la fel de 
sigur cum ştia că soarele urma să răsară din nou, că 
niciodată n-avea să mai simtă nimic pentru un alt bărbat. 

Când vru să se cuibărească mai strâns lângă el, 
dezmierdându-l cu buzele, Keele se rostogoli în partea 
cealaltă şi se ridică în picioare. 

— Avem o masă rezervată pentru ora opt. Fără 
îndoială, vrei ca mai întâi să te odihneşti. La şapte, 
coborâm în restaurant să ne bemapetit ivele. 

Şi fără s-o privească, ieşi din cameră, cu mişcări ca 
ale unui Apollo gol. 

— La naiba... mormăi D'Arcy în pernă, strângând 
buzele. Un moment, retrăi în minte dragostea pe care 
tocmai o făcuseră. N-o iubea, dar asta nu-i răpea cu nimic 
din frumuseţe. 

„Cum ar putea să facă dragoste atât de minunat, fără 
să mă iubească?” 

Ridică din umeri. 

„Asta-i tot ce vei împărţi cu el, D'Arcy fata mea, asta 
şi pe Sean”. 

Se foi în pat, mai liniştită. 

„Dar numai până pune mâna pe el una dintre fiinţele 
alea seducătoare. Atunci, vei rămâne din nou singură”, o 
informă glasul interior. 

D'Arcy ridică de pe pernă capul, privind tăblia de la 
căpătâiul patului, cu butoanele pentru radio şi lămpi 
camuflate abil printre arabescuri. 


„Atunci, pe viitor va trebui să nu se mai uite la ele”, 
îşi contrazise ea eul celălalt. 

„N-ai niciun pic de mândrie?” insistă vocea. 

„Ba da, am destulă mândrie şi nu cred c-aş face asta 
dacă n-ar fi şi Sean la mijloc - dar degeaba mă gândesc. 
Sean e între noi - şi, în plus, îl iubesc pe tatăl lui”. 

Vocea avu ultimul cuvânt: 

„Eşti o proastă”. 

Dormi până când telefonul sună lângă urechea ei. 
Pierdu câteva clipe căutându-l, până-l văzu pe un raft, 
deasupra patului. 

— Da... răspunse ea cu vocea îngroşată de somn. 

— E şase şi jumătate. Echiparea, porumbiţa mea. 

Asprimea învăluită în catifea a lui Keele o călca pe 
nervi. 

— Voi fi gata la şapte, spuse ea scurt. 

Telefonul sună din nou, înainte de a apuca să se dea 
jos din pat. 

— Să-ţi iei unele dintre hainele noi din debara. 
Madame La Rue a trimis multe lucruri de-ale tale, îi şopti 
Keele, înainte de a închide telefonul, fără a-i lăsa timp să 
comenteze. 

D'Arcy deschise uşa debaralei lungi cât peretele şi 
rămase cu gura căscată. 

— Ai zice că urmează să stau o lună aici, bodogăni 
ea, atingând cu degetul lâneturile moi, şifonurile subţiri şi 
mătăsurile senzuale. 

Alese o rochie de mătase în diverse nuanţe de verde, 
mulată pe trup. Nu purta alte bijuterii decât inelul de 
logodnă şi cerceii cu smaralde pe care Keele i-i dăruise 
chiar înainte de aterizarea elicopterului. 

— Intenţionasem să ţi-i dau ca dar de nuntă, o 
informase el scurt. Poţi să-i primeşti încă de pe-acum. 

Apoi revenise cu atenţia la hârtiile pe care le studia. 

D'Arcy îşi privi în oglindă imaginea sofisticată, cu 
părul roşcat învăluindu-i umerii, şi se încruntă. 

— Asta nu-i decât o faţadă. Adevărata D'Arcy Kincaid 
e mama lui Sean. 


„Şi cârpa lui Keele Petrakis”, interveni din nou glasul 
interior. 

Drept răspuns, D'Arcy scoase limba spre femeia din 
oglindă. 

La şapte şi zece, ieşi din cameră. Keele nu era acolo, 
aşa că se hotărî să pornească spre restaurant, 
presupunând că se săturase s-o aştepte. Aproape ajunsese 
în holul cazinoului, când un bărbat o opri. 

— Bună. În prima clipă nu te-am recunoscut, D'Arcy. 
Ce mai faci? 

D'Arcy îl privi un moment pe bărbatul zâmbitor, cu 
un început de chelie, apoi începu să zâmbească. 

— Jim? Jim Dern. De la Hofstra. 

Îi întinse mâna, iar Jim o îmbrăţişă râzând. 

— Ce cauţi aici? Nu, nu-mi răspunde până nu aduc 
ceva de băut. 

D'Arcy încercă să-l oprească, spunându-i că aştepta 
pe cineva, dar Jim o împiedică, ridicând o mână, apoi o luă 
de cot şi o conduse spre o masă de pe o estradă îngustă, 
lungă cât tot salonul cazinoului. O ajută să se aşeze, apoi îi 
făcu semn unei chelneriţe cu fustă mini care le luă 
comanda. 

Imediat, Jim se grăbi să-i arate fotografiile copiilor 
lui. Când văzu poza unei femei brunete şi zâmbitoare, 
D'Arcy avu nevoie de câteva momente pentru a-şi aminti 
faţa Annettei, soţia lui. 

— Da, dădu ea din cap în sfârşit. Acum mi-o 
amintesc. 

Fu recunoscătoare că Jim era atât de preocupat de 
familia lui încât n-o întrebă nimic despre Rudy. Scutură din 
cap, ca să-şi alunge amintirile neplăcute. 

— Deci, aici erai, spuse suav Keele, apărând lângă 
scaunul ei. Te căutam. 

Dădu din cap spre Jim, cu o privire întrebătoare şi 
arogantă care-o făcu pe D'Arcy să se simtă prost. Avea 
senzaţia că în aer pulverizase cineva azot lichid. Peste tot 
se aşternuse chiciura. 

— Jim şi cu mine am fost colegi la universitate, 


explică ea. Îmi arăta poze ale copiilor lui. Şi cu soţia lui am 
fost colegă de şcoală. 

— Ce drăguţ, replică pe un ton neutru Keele. 

O ajută să se ridice de pe scaun, apoi îi strânse lui 
Jim Dern mâna. 

D'Arcy nu putu să nu observe privirea nedumerită a 
lui Jim, în timp ce Keele o lua de-acolo aproape cu forţa. 

— Îmi dai drumul, te rog? îi ceru ea printre dinţi. Mă 
simt ca o remorcă. 

Keele râse scurt, ca un lătrat. 

— Aici ai nimerit-o. Eşti ditamai bagajul, fără 
discuţie. 

D'Arcy se opri, încercând să-şi smulgă mâna dintr-a 
lui. 

— N-am să te las să mă insulti. 

Îşi simţea pielea înfierbântată de furie. Mai era 
conştientă şi că oamenii se uitau la ei cu o curiozitate 
leneşă. 

— Aşază-te, îi şuieră Keele. 

Îl privi încruntată. 

— Nu. N-am să te las să mă insulţi numai fiindcă am 
schimbat câteva cuvinte cu un fost coleg de clasă. Şi vreau 
să-ţi mai spun un lucru. 

Făcu un pas spre el, lăsându-şi capul pe spate pentru 
a-l putea privi drept în ochi. 

— Am să te cârpesc de nu te vezi, dacă mai faci 
vreodată asemenea comentarii pe seama mea. 

Chipul aspru al lui Keele rămase o clipă aplecat spre 
ea, privind-o, apoi un muşchi de lângă colţul gurii îi tresări 
- şi începu să râdă. E 

— Să nu mai spui niciodată că nu semeni cu Sean. În 
clipa asta, eşti leită el. 

Slăbi strânsoarea mâinii cu care-i ţinea braţul, 
mângâindu-i cu degetele urmele roşii pe care i le lăsase. 

— Îmi pare rău că te-am insultat. Eram nervos pentru 
că nu te găsisem. 

D'Arcy înghiţi în sec. 

— Te căutam. Am crezut că te săturaseşi să mă mai 


aştepţi şi coborâseşi la restaurant. Tocmai mergeam într- 
acolo, când m-a oprit Jim. 

Braţul lui o cuprinse după talie, trăgând-o mai 
aproape de el. 

— Te-aş aştepta întotdeauna a, îngeraşule. Imi 
uitasem ceasul şi m-am întors după el. 

D'Arcy îi simţi buzele mişcându-se în părul ei şi se 
relaxă. 

— O neînțelegere prostească. 

— Într-adevăr. 

O întoarse cu faţa spre sală. 

— Vrei să jucăm ceva în timp ce ne bem apetitivele, 
sau preferi să găsim un loc liniştit, unde să putem sta de 
vorbă? 

„Vreau să fiu singură cu tine, ce altceva?” strigă 
D'Arcy în sinea ei. 

— Vorbitul nu pare să ne priască. Poate ar fi mai bine 
să jucăm ceva. 

O clipă, i se păru că vedea o undă de dezamăgire în 
ochii lui, dar când Keele ridică din umeri şi acceptă, fu 
sigură că se înşelase. 

D'Arcy clătină din cap la vederea mulţimii din jurul 
mesei de ruletă. Rămase la fel de indiferentă când Keele se 
opri la masa de zaruri şi era gata să refuze şi acel joc, când 
el îi puse zarul în mână şi-i făcu un semn cu capul să-l 
arunce. 

D'Arcy pierdu în două rânduri. Se încruntă. 

— Să încercăm altceva. 

Când jucă douăzeci şi unu, cărţile îi alunecară între 
degetele umede de transpiraţie. Chipul lipsit de expresie al 
omului care servea cărţile o neliniştea. Sorbi din paharul 
de Perrier cu lămâie şi spuse: 

— Punct. 

La început pierdu, apoi câştigă puţin. Când se ridică 
de la masă, avea cam cu treizeci de dolari mai mult. 

— Cu banii ăştia vreau să-i cumpăr ceva lui Sean, îi 
spuse ea lui Keele, încântată. 

— Poţi să-i cumperi tot ce vrei, D'Arcy. Acum ai 


destui bani. 

— Da, dar vreau să-i cumpăr unele lucruri din banii 
mei. 

Îi veni să-şi muşte limba, când văzu cum o sfredeleau 
ochii aceia aurii. 

— Vreau... vreau să spun că... 

— Ştiu ce vrei să spui. Ţine minte doar că acum eşti o 
femeie bogată. Poţi să-i cumperi tot ce doreşti, iar banii 
sunt ai tăi. 

— Vezi ce se întâmplă când stăm de vorbă...? îndrăzni 
D'Arcy să remarce. 

— Atunci, hai să mâncăm, o chemă Keele. 

D'Arcy se hotări să trimită cei treizeci de dolari la 
Armata Salvării. 

La cină, mâncară creveţi fierţi în vin şi acoperiţi cu 
sos de plante, din cupe de andive. Mai primiră o pâine 
proaspăt scoasă din cuptor şi o salată de roşii cu ciuperci 
marinate. D'Arcy nu voia un desert prea copios, şi muscă 
mărunt din fructele care însoțeau brânzeturile comandate 
de Keele. 

Spectacolul de cabaret era muzical şi desfrânat. 
D'Arcy rămase cu gura căscată când Keele îi spuse că 
solista în rochie de satin mulată pe trup era un bărbat 
travestit. 

— Nu-mi vine să cred. E... e superbă... superb... 

— Personal, prefer roşcatele, preciză Keele, studiind 
silueta împlinită a cântăreţului. 

„Am să mă internez în cel mai apropiat sanatoriu 
psihiatric”, îşi spuse D'Arcy abătută. „Mă face geloasă felul 
cum se uită la un bărbat în travesti. Da da, e clar, a venit 
momentul să mă tratez”. 

— Îţi displace? şopti Keele, cu colţurile gurii arcuite 
într-un zâmbet. Putem pleca. 

— A, nu, mă simt perfect... murmură D'Arcy, fără să 
privească spre scenă. 

Fu uşurată când apăru un actor comic, dar limbajul 
lui era atât de fără perdea încât fu nevoită să-şi înfrunte 
valul de jenă care ameninţa să-i înroşească obrajii. Se 


bucură că acela era ultimul număr, după care urma muzică 
de dans pentru clienţii localului. Keele se ridică imediat, 
trăgând-o de pe scaun. 

— De ce oare am senzaţia că mă însor cu o 
mironosiţă? o întrebă el în şoaptă, pe când o cuprindea în 
braţe. 

— Nu sunt mironosiţă, răspunse jignită D'Arcy. Sunt 
cât vrei de sofisticată, dar nu-mi place umorul obscen. 

— Nici bărbaţii îmbrăcaţi în femei, adăugă Keele. 

— Nu m-am distrat, dacă la asta te referi. 

Se desprinse de el când ritmul muzicii deveni mai 
alert. 

— Nu la asta m-am referit, dar n-are importanţă. 
Prefer să dansez cu tine decât să ne certăm. 

D'Arcy nici măcar nu era sigură de ce refuzul lui îi 
provocase un junghi neaşteptat de durere. Işi alungă cu 
deliberare din minte orice gând şi se lăsă în voia muzicii. 

Abia peste douăzeci de minute îşi dădu seama că ea 
şi Keele erau priviţi de unii dintre ceilalţi dansatori de pe 
ring. Simţi un val de mândrie că bărbatul care se mişca 
atât de senzual, potrivindu-şi fiecare pas şi gest după ale 
ei, avea să-i fie soţ. Apoi, dintr-odată, se simţi întristată. 
Keele se pricepea la toate. Avea să se sature de ea. 

Făcu un efort să-şi revină. Niciodată nu mai avusese 
o atitudine atât de defetistă. Nici chiar când fusese cu 
Rudy nu se dăduse bătută. „Nu fi proastă, D'Arcy Kincaid”, 
se dojeni ea. „Măcar, cazi luptând!” 

Zâmbetul larg pe care i-l adresă lui Keele aproape că- 
l făcu să rateze un pas, dar îşi reveni imediat. D'Arcy îi 
simţi mâinile strângându-i talia şi, cu următoarea ocazie 
când o trase aproape de el nu-i mai dădu drumul. Tempoul 
rapid le făcea trupurile să se maseze între ele. D'Arcy îşi 
simţi respiraţia accelerându-se - şi nu numai din cauza 
efortului. _ 

Dansară câteva ore. In loc de a obosi, D'Arcy se 
simţea tot mai însufleţită şi energizată. Niciodată nu se 
mai simţise atât de plină de viaţă. 

— Soarele va răsări curând, doamnă, iar la ora 


unsprezece avem programată căsătoria. Crezi c-ai să 
reuşeşti? 

Keele se unduia cu ea în ritmurile blânde ale unui 
vechi cântec de dragoste intitulat „Stardust”. 

— Mergem după ce se termină melodia asta, 
murmură D'Arcy cu buzele lângă gâtul lui. 

— Bine... 

Glasul lui Keele suna ca un geamăt. 

— Ai noroc că mâine ne căsătorim, porumbiţo, altfel 
n-ai fi dormit singură în noaptea asta. 

D'Arcy se simţi rănită că n-avea să se culce cu ea şi 
furioasă pe sine însăşi pentru că avea asemenea 
sentimente. 

— Mă mir că vrei să ne culcăm împreună, cu ceea ce 
simţi pentru mine. 

— Nu-mi veni cu texte răsuflate, porumbiţa mea. Vom 
dormi împreună, aşa că nu căuta să scapi. 

O privi lung, în timp ce ultimele acorduri ale 
cântecului se stingeau. 

— Vom avea o căsnicie cât se poate de normală, 
D'Arcy. 

D'Arcy se întoarse şi porni spre masa lor, aşteptându- 
l să plătească nota. „O căsnicie normală, vezi să nu!” îşi 
spuse ea, privindu-i capul aplecat în timp ce semna cecul. 
Ce-ai crede dacă ai şti că aş fi în stare să urzesc planuri ca 
să te atrag în patul meu, nu să te resping?” îşi încheie ea 
gândul, cu un oftat. 

Capul lui Keele se ridică brusc. 

— Eşti obosită? Plecăm imediat. 

Sărutul pe care i-l dărui la uşă fu scurt şi uşor. D'Arcy 
făcu un efort ca să nu-i tragă capul spre ea pentru un sărut 
mai senzual. 

Se dezbrăcă încet, căscând, cu gândul că măcar 
oboseala avea s-o scutească de a se mai gândi la Keele. 


Dormi adânc, iar când auzi sunetul persistent al 
telefonului nu făcu decât să mormăie ceva, înfundându-şi 
capul în pernă. 


Apoi, se simţi trasă din aşternut de două mâini 
puternice care-i cuprinseseră mijlocul. 

— Ce... ce e, Keele?... Sunt obosită... lasă-mă să 
dorm... 

— Ne căsătorim peste o oră. Unul dintre avocaţii 
companiei e aici în vacanţă, cu soţia, şi i-am rugat să ne fie 
martori. N-am face impresie prea bună dacă am întârzia la 
ceremonie. 

D'Arcy ridică dintr-un umăr, cu ochii închişi, 
rezemată de pieptul lui. 

— Nu mă deranjează. 

— Mă deranjează pe mine. 

O luă în braţe şi o duse la baie, unde deschise cu o 
mână duşul. Apa rece o făcu să scoată un țipăt prelung, 
dar Keele o ţinu sub duş până se convinse că era trează de- 
a binelea. 

Apoi, îi scoase de pe trup cămaşa de noapte udă. 

— Te-aş săpuni cu plăcere, porumbiţo... 

Glasul lui răguşit făcu ochii lui D'Arcy să se deschidă 
brusc. 

Îşi simţi sfârcurile ridicate ale sânilor întărindu-se 
sub privirea arzătoare a acelor ochi leonini aurii. Nu voia 
ca Keele să ştie ce efect avea asupra ei. Avea oroare de 
gândul că s-ar fi putut să afle cât îl iubea. Imaginându-şi 
cum ar fi râs de ea, o treceau fiori de spaimă şi de durere. 
Aproape că-i vedea sprâncenele ridicându-se cu dispreţ. Il 
împinse afară, închizând uşa băii. 

— Vin în câteva minute. 

Apoi se spălă pe cap, frecându-şi părul cu 
înverşunare, ca şi cum aşa şi l-ar fi putut alunga din minte. 

Când reveni în dormitor, Keele nu se vedea nicăieri, 
dar pe pat era întinsă rochia turcoaz cu volane. Cu gura 
căscată de uimire, D'Arcy atinse uşor materialul. Cum 
ajunsese rochia acolo? apoi îşi aminti că Madame La Rue 
trimisese hainele. 

Rochia părea prea elegantă pentru o dimineaţă în Las 
Vegas, dar D'Arcy ştia că Keele dorea s-o poarte la 
ceremonie. Îşi luă poşeta tocmai când Keele bătu la uşă. 


Deschise şi făcu un pas înapoi, lăsându-l să intre. 

Keele o privi câteva clipe lung, în tăcere. 

— Eşti foarte frumoasă. Uite, ţi-am adus ceva. 

Îi dădu un buchet de orhidee albe-verzui, apoi îi 
prinse pe umărul drept o broşă cu safire şi smaralde. 
Montura era de aur articulat, aşa că pietrele îşi schimbau 
poziţia la fiecare mişcare. 

D'Arcy încercă să zâmbească. 

— E o frumuseţe. 

— Atunci, răsplăteste-mă. 

Keele o cuprinse cu un braţ, ridicând mâna cealaltă 
pentru a-i cuprinde bărbia. Sărutul fu brutal, dar pe D'Arcy 
n-o deranja. Se bucura de atingerea lui, dorind cu 
febrilitate să-l aibă cât mai aproape. 

După ce-şi retrase gura, încet ca şi cum ar fi fost 
ultimul lucru pe care dorea să-l facă, Keele îi mângâie 
pleoapele cu degetul mare. 

— Vino, porumbiţa mea, e timpul. 


Capela nu era rece şi impersonală cum se temuse 
D'Arcy, ci caldă şi intimă, ca o mică biserică. 

Îi întâlni pe soţii Reardon. Dan Reardon era unul 
dintre avocaţii lui Keele, iar pe pastor îl cunoscu cu 
aceeaşi ocazie, printre salutări şi strângerii de mână. 
Christine Reardon era o brunetă plină de viaţă. 

Ceremonia fu scurtă, însă D'Arcy ascultă fiecare 
cuvânt, descoperind o experienţă mult mai emoţionantă 
decât ceremonia elaborată prin care trecuse cu Rudy. 

Când Keele îi puse verigheta lată pe deget, începu să 
tremure. Fu uimită când Dan Reardon îi dădu o verighetă 
asemănătoare ca s-o pună pe degetul lui Keele. Probabil 
surprinderea i se citi pe faţă, după cum îi dădu de înţeles 
zâmbetul strâmb al lui Keele. 

Soții Reardon închinară pentru ei cu şampanie, la 
mica masă festivă pe care o organizase Keele. 

— Mai rămâi un timp, Keele? întrebă Dan, ridicând 
paharul spre D'Arcy. 

— Nu, ne aşteaptă treburi presante la New York, dar 


am stabilit să mergem în Colorado într-o vacanţă la schi, în 
decembrie. 

— Nu prea ştiu să schiez, spuse D'Arcy, privindu-l 
peste buza paharului de şampanie. 

— Ai să înveţi. 

Când rămaseră din nou singuri, în apartamentul ei, 
D'Arcy se întoarse cu faţa spre el. 

— Plecăm înapoi în după-amiaza asta? 

T Nu. 

În ochii lui aurii se citea o căldură şi o tandreţe cum 
nu mai văzuse. 

— N-ai vrea să bem puţină şampanie şi să dansăm? 

— Ba da, te rog... 

D'Arcy abia reuşea să vorbească, la vederea flăcării 
afectuoase din acei ochi leonini. Bătăile inimii i se 
accelerară vertiginos, înțelegând toate promisiunile din 
privirea lui. 

Sfârşit 


